
La ilustrazion de cuviertine, chés al inizi di ogni més e ché di p. 288 a son 
gjavadis dal Manuscrit 220 de Biblioteche Civiche Guarneriane di San 
Denél. Il manuscrit su pergamene, cognossút tant che Epistolari di Antoni 
Panciera, al fo scrit dal gardenál Panciera tor dal 1415. 


n cuviertine: 

Paris de Glesie a mostrin simpri la Simie tant che rapresentante dal diaul, 
a incarnazion dal mâl. Chi al somee che cuasi si zui cu la peraule di riclam 
"ipsum". Di fat e va cuintri des racomandazions sapienciáls dal test e e 
incjarne il vueit dal mont menzonát tal test: “omnia statum mutant”. 

P. 288: 

l Jeur al à in se la peraule "demum", par visa che il fassicul al e rivát insom, 
di müt di judá la impagjinazion des cjartis che a vegnin daúr. Intai bestiaris 
medievái al rapresente il mál, il dubi, l'imprevist svoladi, incontrolabil, che 
al comparis di gnot. Nol è un cás se lis riis dal test a fevelin dal Schisme. 

A cui che al vif l'emozion 

vuardant i voi di cui che al é denant, 
il cressi de lune, 

il jevá dal soreli, 

il vierzisi di un flór, 

la cjalade di un frut. 


Scrolic Furlan 
pal 2020 


par cure di 
Dani Pagnucco 

de vignude di Crist 


2020 al rispuint 
al 943 dal Stát patriarcjal furlan 
al 2201 de fondazion di Aquilee 
al 2773 de fondazion di Rome 
al 5780 dai Ebreus 
al 1441 (par nò, 1394) dai Maometans 
al 2564 dai Budiscj 
al 74 de Republiche taliane 


estis variabilis 

La Cinise (26 di Fevràr) 

Il miercus denant de prime domenie di Coresime 
La Domenie Ulive (5 di Avril) 

Pasche maiór (12 di Avril) 

La prime domenie dopo il pleniluni dal ecuinozi de Vierte 
La Sense di N.S. (24 di Mai) 

40 dís dopo de Risurezion 

Lis Pentecostis (31 di Mai) 

50 dís dopo de Pasche 

| Corpus Domini (14 di Jugn) 


estis di precet 

Dutis lis domeniis 

| Prindalan 

Circoncision di N.S. 

La Pifanie (6 di Zenàr) 

Pasche Tafanie 

La Madone di Avost (15 di Avost) 
La Assunzion in cîl di Marie Vergjine 


Fieste dai Sants (1° di Novembar) 
Pasche dai Muarts 

La Madone Imacolade (8 di Dicembar) 
Imacolade Concezion 

Nadál (25 di Dicembar) 

Nassite di Crist 


Fiestis talianis 

> La Liberazion (25 di Avril) 

> La Fieste dal Lavór (1° di Mai) 

> La Istituzion de Republiche (2 di Jugn) 


Ricorencis furlanis 


> 


> 


> 


Riviel dal Carnevál dal 1511 (27 di Fevrár) 

La joibe grasse 

Aprovazion de lec 15 dal 1996 (22 di Marc) 
Ricognossiment regjonál de lenghe furlane 
Costituzion dal Stát patriarcjál intal 1077 (3 di Avril) 
Fieste de Patrie dal Friúl 

Aniversari dal Taramot dal 1976 (6 di Mai) 

Aniversari de muart dal Patriarcje Bertrant intal 1350 
(6 di Jugn) 

Sants Ermacure e Fortunát, Patrons dal Friúl (12 di Lui) 
San Martin Vescul (11 di Novembar) 

Aniversari de fonde de Filologjiche intal 1919 

(23 di Novembar) 

Sante Catarine di Alessandrie (25 di Novembar) 
Presentazion dal Strolic Furlan 

Sante Luzie (13 di Dicembar) 

Aprovazion de lec 482 dal 1999 (15 di Dicembar) 
Ricognossiment statál de lenghe furlane 


Anima et alia: 
il bestiari dal Gardenál 


L: imagjins maraveosis presentadis tal Lunari e tal Strolic 
pal an 2020 a son stadis buridis für dal manuscrit 220 de 
Biblioteche Civiche Guarneriane di San Denêl. 

Il manuscrit su pergamene, cognossüt tant che Epistolari di 
Antoni Panciera, al fo scrit dal gardenâl Panciera midiesim intor 
dal 1415. Jentrât te colezion di Mons. Just Fontanini tal 1697, al è 
rivât te biblioteche di San Denél midiant di un lassit testamentari. 
Al è un codic interessanton e si trate di un testemoni di grande 
impuartance pe storie dal Patriarcját di Aquilee. Di fat al ten cont 
documents e letaris che a rivuardin lis relazions tra il Patriarcját 
e la Sante Sede intal prin cuart dal secul XV, documents che a 
son di fonde ancje par ricomponi la cariere dal Panciera, di cuant 
che, in gracie che al jere funzionari adet a la preparazion des 
bolis uficiáls inte curie dal pape Inocent VII, al vigni fat Patriarcje 
di Aquilee, fintremai che al fo nomenát gardenál tal 1412. 

Il Panciera stes al e rafigurát inte cjarte 1 recto, insiorade di 
decorazions, biel che iniziáls filigranadis di ros eturchin a inricjissin 
il manuscrit, ma ce che al da plui tal voli a son lis rafigurazions 
di animái, bielonis, che a compagnin chei che a vegnin clamáts 
riclams insom dai fassicui che i dan cuarp al codic, e che a son 
protagonistis di chest Lunari e dal Strolic pal 2020. 

Inte só struture, un codig al è componút di une schirie di fassicui, 
leáts adun par formá il cuarp dal manuscrit. Inte composizion 
dai codics, si faseve prime la scriture, un fassicul daúr chel altri, 
po si proviodeve a imbielîlu cun miniaturis e cu la decorazion 
des letaris iniziáls, e dome insom si pensave di dá dongje il dut 


inte forme classiche dal libri, come che si pues viodi ancje vué. 
Par rindi plui facile la disposizion dai fassicui in maniere di dáur 
l'ordin just cuant che a vevin di sei cusîts, te ultime pagjine di 
ogni fassicul, par solit tal ôr disot, e jere scrite la prime peraule 
dal fassicul che al vignive daür; si tratave di un riclam, par che al 
fos lát ben di controlà che la sucession des cjartis e les indenant 
inte maniere juste. Insom di ogni fassicul dal manuscrit 220, lis 
peraulis di riclam a son imbilisiadis cu la miniature di un animál: 
des voltis l’animal “al cjape part”, si fâs par mot di dî, de peraule 
istesse, tant che intal cas dal gjal che al dopre il so bec come che 
al tignìs des cjartis, o in chel de bolp che e à une scrite intorsi, 
o ancje tal cás de simie che al pár che e vueli brincále cu lis sós 
catis denant; altris voltis, impen, l'animál al sta su lis sós, disleàt 
dal riclam, che al è scrit a drete, dal dut für o cuasi dal limit di 
scriture. 

Une robe curiose: inte cjarte 24 verso, il leon, cun ché criniere 
cussi fisse e la lenghe rosse, in plui di vé marcát il riclam su la 
cuesse, al ten framiec des çatis la steme dal gardenál. 

Il codic al e stát digjitalizát tal 2016 e si pues viodilu su la “Teca 
Digitale della Guarneriana” <www.guarneriana.it>. 


Elisa Nervi 
Diretore de Biblioteche Civiche Guarneriane di San Denél 


Preambul: in ponte di pits 


hest libri al è il prin jessút tal secont secul di vite dal Strolic 

Furlan, come a dî che al è il numar 101 di cheste golaine 
che, o cunfidi, al dara la cjarie a lis tantis personis che a crodin 
tal Friùl e al furlan, doprantsi no par propri interés ma par cun- 
vinzion ideál e pratiche. 
Il pinsîr tal meti adun lis 288 pagjinis al è simpri stát chel di dá 
vós no dome ai tancj autòrs aromai plui che cognossúts tal ne- 
stri teritori, ma ancje ai tancj che a provin a scrivi, puartant gno- 
ve sostance a la lenghe furlane. 
A son ben 80 personis che a son presintis ta chestis pagjinis cun 
183 scrits. Dentri si cjatin oparis che a presentin il Friùl sot tancj 
aspiets e soredut si puedin lei scrits di bon spessór e inovatifs. 
Come simpri o lassi une fagade al més par lis puisiis: dutis 
premiadis tai svariàts concors che si davuelzin chenti, ma ancje 
für dai nestris cunfins. No si cjataran i tescj dal Strolegant; belzà 
preparàts, o ai preferît lassà il spazi a lis gnovis gjenerazions dal 
scrivi. 
In zonte ai scrits a son presintis fotografiis une vore bielis: chés 
di Giuliano Borghesan (che nus à lassáts chest an) e chés di Dario 
Quattrin che a meretin une vere atenzion. Cun di plui o vin i di- 
sens di Annalisa Gasparotto che a dan colór a cualchi biele conte. 
Straordenariis a son lis riproduzions dai disens che a compagnin 
i més dal an, la cuviertine e l'ultime fagade dal libri! A son ima- 
gjinis tiradis fúr dal Bestiari di Antonio Panciera, metút adun tal 
1415, e presint ta la Biblioteche antighe di San Denél. A son figu- 
ris che a lassin smaraveáts; cui che al vûl al pues cjapàlis come 


simbui par tatuási la che miór al crót. Baste domandá il permès 

a cui di dové! 

Chest Strolic nus compagnarà par dut il 2020, cu la sperance che 

al puarti a ducj moments di vite passade in serenitát. Viodút che 

il di plui nol covente, o auguri a ducj di cjatále e vivile. Lis zorna- 

dis a passaran sveltis come ogni moment di vite: il presint al è 

aromai passat, par la cuál ognidun ch'al ciri di jessi se stes cun 

dignitát e cence seconts fins. 

Chest Strolic al ven burît für cul jutori di tantis personis che a 

son di ringraciá pe inteligjence e pe disponibilitát che a àn dát: 

e Carlo Venutiche cun insistence tal no fermási al à segnât il troi; 

e Elisa Nervi par vé metút a disposizion lis imagjinis e spiegát il 
valór dal libri di dulà che a son stadis gjavadis; 

e Angelo Floramo pal acompagnament istrionic a lis figuris; 

e Rem Spicemei, pe traduzion dai tescj fate cun profonditát di 
anime; 

e Claudio Petris e Nerio Petris che mi àn marturizát cui Sants 
dal lunari; 

e don Loris Della Pietra par vé poiát la sò sapience propit sui 
Sants; 

e Anna Maria Domini che a à componüt il Strolic cun passion e 
professionalitát; 

e Elena De Sanctis pe atente revision dai tescj; 

e La dite Sincromia che cun grande professionalitàt e a metüt 
ben l’ingjustri ta lis pagjinis; 

e Ducj chei che a àn judát ta cheste fadie e le àn fate plui biele. 


Cul bon pro a ducj e bon 2020! 


Dani Pagnucco 
Il Strolegant 

a Gru ripuartade e je par sigúr un presint al Gardenál 
Antoni Panciera cbe alnassè a Puarc, il puart de gru, 
juste apont. Il miniaturist al à volút incjarná la be- 


stie in maniere pardabon naturalistiche, metint 
atenzion ai particolárs, ma disponintji lis alis tant 
che se al volès invidá a zirá lis cjartis dal manuscrit. 


ZENAR 


1 M Ste Marie Mari di Diu Prindalan 
2 J S.Basili il Grant 
3 V Non dalSignôr 
4 S S.Ermis martar 
5 D Ste Melie martare 
6 L  Pifanie dal Signór 
7 M S.Luzian matar Fieste dal Tricolór 
8 M S.Severin abát 
9 J S.Julian martar 
10 V S.Aldorimit 
11 S  S. Paulin di Aquilee 
12 D Basim dal Signór 
13 L S.Ilarivescul 
14 M B.Duri di Pordenon 
15 M S. Maur abat 
16 J S.Tizian di Auderz 
17 V S.Antoni abat 
18 S Sie Prische martare 
19 D  S.Mario martar 
20 L SS.Fabian e Bastian martars 
21 M SteGnese vergjine e martare 
22 M S.Vissent diacun e martar 
23 J Ste Merenziane vergjine 
24 V S.Francesc di Sales vescul 
25 S Conversion di S. Pauli 
26 D SS.Tito e Timoteu, vescui 
27 L Ste Agnule Merici muinie Zornade de Memorie 
28 M S. Tomás d'Aquin, dotór de Glesie 
29 M S.Costant vescul 
30 J Ste Martine vergjine 
31 V  S.Zuan Bosc predi 


Las salmueries dai Zuanes 


ar vecju i Asìns ai ere pal pi cjarvonàrs e pastúers cun tant 

di vacjes, cjares e fedes, bergjes e passons. Il risultát di 
dut chest bazilá davór luvris? e tetes a si lu vedeve intal molzi. 
Tant lat intal poden e po butiro, scuete e formadi intal celár?. 
Par conservá e rindi il formadi pi saurít, a si meteve las formeles 
intalas salmueries?, vecjes brentones di laris, cun dente nome 
lat, sál e un sbit di aghe, cu l'avertenze da tigni dut ben messedát 
e sbatüt par almalcul doi meis. Po al surtive un bocon gulües: il 
formadi salát asin. Ma il non no vos imbroi, al ere fat nome cun 
lat di vacje, no di... musse. A nos al dís clár e net encje un poe- 


te nostran dal '600, Ermes di 
Colorét: "Chest é un formadi 
che in Friül prodüs / la mont 
di As e par chest si clame 
asin, / al si mangje a gran' 
tocs gruess come uus, / e 
come polente il bon Feltrin". 
E ce formadi! Preseát encje 
dal vescum di Concuardie 
Jacopo Erizzo che tal 1749 
al scrif sü a Clausiet: "Siamo 
ora al tempo delli formaggi 


1 sacchi mammellari 


ripostiglio 


3 salamoie 

Clapadorie a scjalins par mus e cristians 


Asini, non vorrei mi succedesse qualche disguido per tali frutti”. 
Un bocon gulúes par int di bocje fine, che i pridis, in fat di ma- 
gnifiche, ai si son simpri tratáts ben. Ma par fá formadi a vól 
tant lat. Pal Cjanál e Favidál, par las Cjauianes e las Prades al ere 
dut un ronà, une musiche di batadories^, cúets e falcets. Il bon 
nulî dal fen e dal ledan al emplave las stagjons. Ma in püecs ai 
faseve formadi salát di chel bon: i Rugo (Barzanai) di Cjampon, i 
Del Missier (Pirones) di Duminisie, Meneto di Belete dai Fornez, 
la Rine di Cichin di Prades da Dalt ma soredut Meneto Tosoni dai 
Zuanes cu la só femine, la Mie di Rosseto, gjenitúers di Renato e 
nonos di Silvane, Carlo, Roberto e Domenico. Encje doi bassarói 
di Codroip e un cjargnel di Socléf ai si meter tal cjáf da fá asin. 
Dut dibant, a conferme che a vól savút a fá scliçots e che... a vól 
doi furlans a fá un cjargnel e doi cjargnéi a fá un asin. Intalas 
salmueries ai meteve man simpri i omins, ben di rár las femines 
par pore che al rivàs a tradiment il... siór marchés". Ai conte che 
Meneto al ere lavoradúer e di bon cór. Ai canais che ai si faseve 
dongje cuant che al disnigave? la brente al deve i frucons e a 
las femines l’agadice di salmuerie par salá la mignestre. Da chés 
antighes salmueries i nevúets di Meneto, enciemò vule, ai gjave 
fór l'asin salát che ai nos inmoluce intune biele cjarte cun su 
Renato zovenet che al ten par la brene un mus. Cuasi a dá flát a 
chel vecju e... saurit malintindút che, enfre àsino e asino, al pár 
niculási” tanche la bole di un nivel. 


Gianni Colledani 
Furlan di Clausiet 


^ incudinelle 
D mestruo 

P incignava 

oscillare 


Il cjamin dal asilo 


n: è ambient pa canâe, masse blestemas, masse tristerias 
e malicias... 

L'ostarie à compagnât a lunc il scor da vite tai paisuts di mont: 
un element impuartant, une place vierte dulà che si podeve no 
dome bêvi, ma encje discori, giuâ, cavilâ, rasonâ, conossi, im- 
pará, fà afárs, vendi, compra, cjantá, ridi e val... 

Da fruts ce che no si pos fá al tice inmo di plui la curiositát e 
cussi, stant dongje di une ostarie, si lave a curiosá enfre las ga- 
taradas dai balcons che ai dave su pa place. 

Il sufit a volts, il bancjon, cuatri taulins e une gneule di fum che 
a balave cence poste a miege arie; intivási intune partide di bri- 
scule tra cuatri giuadòrs di chei babios al ere tant che viodi un 
alc di straordenari. 

Certas sfidas àn storias lungjas e cussi ogni partide a davente 
une batáe impuartant, da vinci, e chés di peis as podeve encje 
contá sul seguit dai presints che noi veve, in ogni mút, di meti 
lenghe. 

Il tai dal vin tal riplan sot dal taulin, tun cjanton la lavagne cul 
riscjel o pietin gia segnát cul gjes, tant che si massede las cja- 
rtas las ultimas batudas “cheste volte vin da fàure viodi a chei 
doi galioteil”. “Intant, alce!” — l’aversari in rispueste — “E po’ tu 
pos già comengà a pará ju da noste bande!”. Cuant ch'a tache la 
partide las cubias a si studiin, tra compagns si mandin segnái par 
intindisi miór sul giúc da fá e par ciri di capí ce cjartas che sia in 
man; i voi s'incrósin par roubási i segnái che si fasin un cul ati; la 
bravure a è ta sveltece dal no fâsi viodi. 


|" 


Ávris ch'a si bussin pa segnala l'as, la bocje ch'a si stuarç pal trei, 
i vôi ch'ai cjale il cîl pal re, la spále ch'a si alce pal cjaval, la ponte 
da lenghe enfre i ávris sieráts pal fant... moviments che i giua- 
dórs plui vecjos ai rive a platá cun bravure uniche, segnái che 
dome un vouli atent al rive a viodi. 

La partide no è di sigür cidine e ansit tantas voltas il cjacarà al 
covente par cirî di confusioná l’aversari; “Met un segnalut!” tant 
a dî giue une briscule piçule, “Giue caric!” “Cjame inmo! Gionte 
un’âtil”. Un vecjut, Toni, cuant che al veve une briscule sigure al 
ere solit vosá al compagn, cuntune biele ridade: “Met il cjamin 
dal asilo!”; al sarés stát l'as di cope (che al faseve vegni indiment 
la forme dal cjamin dal asilo dal país), ma in chel câs al intindeve 
clamá un caric. 

L'ésit da partide a dave vite a une rie di coments, di acúsas, di 
titui onorifics, di blestemas... plui o mancul cjalcjàts secont cui 
che la veve vinte o cjapade tai comedons; cui che plui al tignive 
a no pierdi la múse plui al s'inrabiave cuant che i ponts noi ba- 
stave. 

Ma Toni, cence scomponisi, al diseve: “Parinle ju!” un flât di vin e 
po” bagnant il poleár ta tace al lave a cancelá ta lavagne une rie 
dal pietin a pro dal vincidòr da man. 


Celestino Vezzi 
Furlan di Curcuvint 


Carlut 


DE i paîs dal Friùl une volte a vevin la passion pe musiche. 
No mancjave une canturìe pes funzions in glesie e nancje 
une bande opúr une piçule companie di sunadórs par balá di scu- 
indon. Soredut si cjantave in cjase, tai cjamps, in ostarie. Vicut 
Gobut, cjaliàr, e Tin Meneo, sartòr, a cognossevin a memorie dut 
Verdi, Rossini e Puccini e a fasevin a gare par viodi chel che si 
visave di plui. Italo Civon, cuant ch'al tornave in país de Austrie a 
cjatà só agne, sot il puarti al tacave cu la Mattinata di Leoncavallo: 
al jere il so müt di dî “o soi rivát”. Carlut al jere nassút cuntune 
cee blancje e une nere e l’idee di fà il compositòr di musiche par 
deventà plui famós di Verdi. So pari, diretór de canturie, e il ca- 
pelan musicist lu vevin inscuelàt par ben intes notis, ma in cjase, 
par vie che a tignivin ostarie, i mancjave l’ispirazion e al sintive lis 
maglis dal soreli. Dulà levino in chei agns i artiscj a cirî furtune? A 
Parigji. Alore al decît di partî pe capitàl francese. Si fàs subit notà 
dal gjornál Le Moniteur ch'al conte in croniche des acrobaziis fatis 
par tirà sù intune mansarde de rue de Charonne un pianoforte, 
sintudis lis protestis de armade de salùt che e steve in face. Ancje 
la vite di bohémien no i zovave a l'ispirazion e cussì al à scomencát 
a dí che si sarès butàt inte Seine pluitost che tornà cjase. Une dì, 
disperàt, al cjape dut ce ch'al veve di libris, spartîts, cjartis e jù pal 
balcon... Framieg e jere ancje une sò fotografie che e va a finîle 
intune poce di aghe. “Mame, mame — un frut al viót e al clame — 
Carlut si è butàt inte Sene”. A rivin i pompîrs, i barcjarüi, dute une 
confusion.Nuie di mál: inte só lungje vite al è rivàt ancje a insegnà 
musiche intes scuelis mediis. 

Roberto Tirelli 


Autun ingjanadour... 
Incjant sedutour 
a la fin dal di, 


il blu ornàt di soreli 
al regala lamps estifs 
clarour sflandorous. 


I rais morbinous 
a polsin sui flours, 
cipres slusints. 


Vision inredl... 
Il gris al transfigura 


A on 


si sfantin li^ "muris" 


e il “sun” delicàt 
si disfa tal Amour: 
la lùs a bussa il cour! 


Angelo Bertoia 


1" premi concors “Giulietta e Romeo di Savorgnan”, Udin 2018 


Racolane prime dal ceremoc 


acolane a l'ere un comun a sé fin al 1928, cuant ch'a l'ere 
R costrete a unîsi a Sclúse, il país dilà da le Fele. Cheste 
borgade, ch'a l'è stade sconcuassade dal teremot dal '76, cu le 
ricostruzion a l'à cambiât fisionomie: cjasis modernis, recintadis 
e cuntun piçul zardin, dolà che ognun al vif par cont so. Dut il 
contrari di cemüt ch'a l'ere prin dal sisma: un grum di cjasis dutis 
fatis in clap (le pui vecje a l'ere dal 1494), une tacade a chê atre, cu 
le' contradis di pedrât cussi strentis che une machine, par piçule 
ch'a le segni stade, a le rivave a jentrâ cun dificoltât dome par 
cualche stradute. Pai fruts al ere un continuo divertiment: corisi 
daür, zuâ a platâsi, spietâ intun cjanton il compagn par fâi cualche 
scherz; tra le' fameis a l'ere armonie, nol mancjave mai un "bon- 
di”, o "cemüt stastu vuei?” o "ce bon odôr di polente: ce fastu di 
cene?” e vie indavant. A proposit da le” cjasis dutis ingrumadis, al 
ere impussibil là daùr dai numars civics: l'uniche ch'a si podeve 
individua a l'ere le gleisie, cul numar 186. Une dì, une copie di 
forescj a l'ere passade davant dal Zaneto Sàuc, une persone in 
gamba su le otantine, ch'al ere sentát su le puarte di cjase. | doi ai 
cirivin une famee, ma no rivavin a cjatá il numar di cjase. Ai vevin 
domandát informazions al Zaneto, che a ju aveve licuidáts cussi: 
“Eh, eh, Raccolana è una piccola Venezia!” e nue di pui. Il Zaneto 
al ere ancje un bráf marangon e a si ere preparát le casse di muart 
ch'a le tignive intal tinel. Cuant ch'al veve un pouc bevugát, nol 
faseve le’ scjalis par lá sù inta cjamare, ma si distirave inta casse, 
"Tant — al diseve — jo ài di usámi!”. 
Antonino Danelutto 
Furlan di Scluse 


Il sghirat 
a San Zorc de Richinvelde 
(foto Dario Quattrin) 


La cantine di Cormòns: 
l'art dal vin 


L: Cantine Cooperative di Cor- 
mons, une des plui impuar- 
tantis dal Friül, e fo fondade ai 29 
di Dicembar dal 1968. Tal 1983 al 
fo plantát un vignál di 6500 risits 
riváts di dut il mont e tal 1985 al 
fo vendemát il prin Vin de Pás. Di li 
indenant, ogni an tré artiscj di no- 
mee internazionál a forin invidáts 
a disegná lis etichetis des butiliis, 
inviadis a ducj i guviers ricognos- 
süts dal Stát talian. Dal 1990, parie 
cul disen des etichetis, a son stadis Il scultór Darko al realize, 

metudis ancje poesiis e cjancons, cu la ponte incandessent, la figure 
cun ché di trasmeti miór il messac di Sant Urban suntune bote, 1983 
di pás e di culture dal vin. In chescj agns a an colaborát plui di 90 
artiscjin rapresentance di dute l'art contemporanie. La Cantine e 
à un impuartant nucli di oparis di arts: lis botis di artist pituradis 
a partí dal 1983 dai plui innomenáts artiscj talians e dal teritori, il 
daúr da lis telis di Paolo Menon, i totem di Paolo Falaschi, i riléfs 
dal gjeniál scultór Darko Bevilacqua (Biglie 1948 - Cividát 1991), 
la instalazion progjetade di Paolo Coretti, la decorazion dal pont 
di vendite cun oparis di Giovanni Cavazzon. Chest test al è il prin 
dai contribúts su lis oparis di art pituradis su lis botis de Cantine 
Cooperative di Cormòns: o 'ndi cjatarés un in ogni més dal Strolic. 


Gabriella Bucco 


N 

L'orc da la Mariane 


S: la mont Mariane, ch'al é un vulcan studát, oltre ai spirts e 
a la regjine da li’ stris, intune caverne al viveve un orc, ch'al 
veve vút di lór il permès di stá al. 

Al ere grandon e pelous, cun dós gjambis grandis, par no dí dai 
bracs, cun dós çafonis e cu li” onglis lungjis. Al jessive für sul 
vigní gnot par controlá dute la valade e al veve di ritirási prime 
ch'a la vignìs gnot scurade. Al meteve un pit su la Mariane e chel 
atri sul Cjanin. Cu li^ mans a si tignive dal Pisimoni e par chest la 
mont al à dós gimis: la ponte di une a la à spiçade lui, par tignísi 
miór. Il so compit al ere chel di stà atent se ducj i fruts, di sere, ai 
preavin l'Agnul custodi, l'Avemarie e il Requiem pai muarts. Chei 
fruts ch'a no preavin ai fasevin une brute fin: ancje se i balcons 
ai vevin i gatars, lui cu la sò manone e cun chés onglis lungjis a 
ju tirave für e a ju mangjave. Cuant che lui a ‘n’ veve masse, a 
ju deve a la regjine da li” striis, par boliju ta cjalderone dal vuel 
bulint, ch'al servive par fá i bevarots pai striaments. 


Andreina Bulfon 
Furlan di Mueç 


Al sucét che spes si reste tal cidinór 
par vie che tancj no puedin capi 
ealtris no mertin di savé. 
Samuel Lyon Russell 


Orto, un om 
di valórs morái e artistics... 


CL frecuentazion di cuarant'agns nus permet di fevelá dal 
pitór, ma soredut dal om. Otto D'Angelo al à cognossût 
l'emigrazion póc dopo da la fin da la seconde vuere. Come tancj 
al veve scugnüt parti. Dongje da la passion dal disen e dal pinel 
i sflameave dentri ancje la passion pal balon. Al veve zuiát in 
France e chest fat i veve permetüt di colaborá cun setimanài 
ch'a fevelavin di fobal e lui, par tantis partidis — no esistevin tele- 
visions ché volte — al disegnave lis azions ch'a vevin puartát a fà 
un gol. Come chés che si podevin cjatá su «Lo Sport Illustrato» 
in Italie. E a "ndi capive di balon, tant al è vêr che cuant che al 
tornà in Friül, tai prins agns Setante, si mete a disposizion di une 
scuadre par alená i picui. Al jere calcolát un mestri; al jere cussi 
precis ch'al veve metüt adun intun cuadernut ducj i schemis dai 
esercizis par la gjinastiche, il palegjo e il züc! E li si sin incuintráts: 
sul valór grandonon dal sport, su la lenghe, su lis tradizions, su la 
culture contadine. Soredut in cont di chest, cuant ch'o 'nt fevela- 
vin, i lusivin i voi! | bateve plui fuart fintremai il cür! E ce che nus 
à lassát, in plui di fánus gjoldi cui voi, nus móf emozions, chés 
tenaris emozions che lu fasevin torná ai siei siums di frut. Chei 
voi alore a àn podüt ancje fissá ta la memorie dut chel Friül che 
in di di vué, tal miór dai cás, si po viodi in cualchi cartuline. Om 
grant ta la culture furlane, semplic tai siei móts di rapuartási cun 
chei che lu frecuentavin, om di grancj valórs etics. Nus restin 
i siei cuadris, lis sós pituris, tant che testemoneance dal grant 
amór che lui al à pandút par la só tiere e par la só int. Si podin 
calcolá furtunáts chei ch'a an podüt fà un trat di strade cun lui. 


... UN ARGISG DAL GRANG COR 
La stale 


L: zornadis in Sie- 
rade a jerin cetant 
curtis. La campagne e 
jere in polse, la nature 
tal so moment “scúr” 
prime che il soreli dal 
so dies natalis al deven- 
tas solis invictus. Il lavór 
fis al jere pero chel di 
governá lis bestiis, la sere e la matine. E ta la stale po, dopo 
cene, si davin dongje chei da la famee; cualchi om al profitave 
par lá ta l'ostarie a bati carton. Il rest da la famee a stavin tal clip, 
ma a cjatavin simpri alc di fá. Lis feminis a pensavin a dá cualchi 
pont a cjalcins sbús, a gugjá un pár di cjalcis e po dopo metilis 
tal zei di gugje, chel di venc blanc. E jere l'ocasion pai fantats di 
presentási cun cualchi scuse e “morosá” la fantate, atentons a 
la mame che ju tignive di voli! No jerin poltronis in chel “salot”: 
i fantats sentáts suntune bale di stran, il pai sul bredul par molzi 
e la mame suntune cjadree di stale. Lis vacjis a soflavin calór e 
cualchidune za si jere poiade a “pisulá”. Il frut, s'al veve finit i 
compits, dopo che il barbe i veve insegnát, al provave ancje lui a 
creási i siei zugatuluts fats cu la cjane da la blave. Il pai al proio- 
deve pai zeis e al cirive di dáur un “tai” artistic, alternant il venc 
blanc cun chel scúr; dongje si tignive i siei imprescj par la vore: 
fuarfis di vit, tanais, fil di fier, un martiel. 


Gotart Mitri 

La scrassule 


o vevi cuatri o sinc 

ains, la scrassule a 
ere par me une da li’ ro- 
bis pì bielis dal mont, e i 
provevi invidie par chei 
frus ch'an vevin dós... e 
no si podeve comprális: a 
erin robis fatis in ciase ma 
miò pari nol saveve come 
fá. | domandai alore a un 
veciu dal país, e lui mi 
disè ch'a nol ere bon di 
lavorá il len, ma al pode- 
ve fámi une scrassule di 
ciane gargane! La joibe 
sante, a la funsion da la 
sere, i ài spetát cun gran- 
de emosion il moment, e 


Tamburins a Erto 
(foto Giuliano Borghesan) 


co ‘| plevan al dise ch'a si podeve suná, i ài tacât a fà zirá il “stru- 
ment”, ma il mani al è vignút fór e la rode e la scrassule a son la- 
dis ator pal salisu... Mi soi recuardát dal faliment da la mé prime 
scrassolade cialant la fotografie di Giuliano Borghesan, muart ai 
28 di Setembar dal '19: ta la prime metát dai ains Sincuante al 
veve ritrat cun grande "pietas" il Friúl da la mé infanzie. Lu onorin 


cun chiste pissule antologie. 

Gianfranco Ellero 
Furlan di Frofean 


Cjale ce cás 


jere la Vierte dal 1990. Jo o jeri nassude di un an. In ché 

biele zornade gno pari, cuincant lis víts tal vignál daúr de 
cjase de none, al olmá une plantute di cocolár di un an, cressude 
propit sot di une vit. Al crodè che une cocule e fos colade dal 
bec di une core cjatant bon stá in ché buine tiere. Alore cu la 
pale le gjavà fùr e le pastana dongje dal muret de cjase, là che 
e varès podút cressi miór in libertát. Tornant a cjase, i conta la 
biele scuvierte a mé mari e cussi a deciderin che chel cocolár al 
sarès stát il gno arbul. 
Daspo cuatri primeveris al capita un fat compagn. Mé súr e nas- 
sè d'Unvier e gno pari, daspò un an, spedant lis vîts, al cuca tal 
vignál un vuisinár di un an, nassÜt tal stes puest dal gno cocolàr. 
Aromai sigúr sul ce fá, lu pastana a man drete dal gno arbul e 
tornant a cjase nus conta la maravee. 
Plui il timp al passave plui si podevin viodi someancis: il gno co- 
colár al veve tancj voi su la scusse e jo o jeri une osservadore 
atente, il vuisinár cul aiar tra lis fueis al someave che al sunàs 
une musiche, come mé sûr cul so strument. 
Lis lór pomis, invezit, a contavin cemüt che nó o sin: jo cul müt 
di fà cualchi volte ruspi come la scusse des coculis, dentri o plati 
un cúr tenar e bon, mé súr, dolce e di biele maniere, e plate un 
caratar fuart come lis sepis des cjariesis. 


Anna Podrecca 
Cors pratic di lenghe furlane di Cividát 


I cjapons 


L: Maria Petovela a era 'na femenona, almancul cussi a mi 
pareva cuant ch'i eri piçul. Simpri vistida di neri. | vevi vút il 
mout di cognossila da vissin 'na volta ch'i mi eri slogát un pols. 
Ma la Maria i la cognossevi encja par altri. A vigneva a cjasa nu- 
stra a fassi gussà un curtissut da me nonu cun la muela di piera. 
"Na matina, la Maria insiemit a me nona, me mari e me agna, a 
veva ingrumát un biel grun di polas e, sintadis in tont cu 'na cjan- 
dela impiada tant ch'a someava ch'a disessin rosari, ju cjapavin 
un par un e dopo puc ju molavin ch'a someavin instupidîts. Par 
nualtris fioi a no erin robis da vuardà, cussì ni fasevin stà lontan. 
Ma propit in chei dîs da la slogadura i vevi sintût la nona dîghi 
a li” feminis che i gjai a vevin fat la pluma e ch'a era ora di fà 
i cjapons. | vevi provât a domandághi a me mari e encja a me 
agna Anzuluta se ch'a erin i cjapons. Mi vevin dita che a erin chei 
gjai ch'a vignevin grainc e gros parse ch'a mangjavin tant. Ma 
alora se coventavia clamà la Maria, bastava che la nona ai des di 
mangjá di pi e basta. 

Cussì, ‘na matina a e rivada la Maria cu 'na scjatuluta di lata dulà 
ch'a veva i impresc ch'a ghi coventavin. Subit à dat il curtissut al 
nonu par gussalu. Intant la nona e me agna a vevin sierât i polàs 
ta un stali. 

Coma ché altra volta, sintadis in tont ena cjandela impiada, li’ 
cuatri feminis a án tacát a cjapá i polàs un a la volta e dopo véig- 
hi incrosát li” alis sora la schena e leadis li” satis cu ‘na cordela, 
me nona ju tigneva tal grin cul cul par aria. La Maria intant a 
veva vierzút la scjatula dai impresc. Dentri al era un spagnolet di 


fil blanc, un par di fuarfis, un tapon di sûr cun tanti’ gusielis im- 
piradis, ‘na butiliuta di roba scura ch'a podeva essi tintura e altri 
fiers. l'agna Anzuluta a spelotava la bestia dulà ch'a coventava e 
me mari la onseva cun la tintura. La Maria intant a veva metüt i 
ocjái e, passat il curtissut ta la flama da la cjandela, a faseva un 
tai vissin dal cùl dal polàs. Cun maestria a meteva dentri un deit 
dulà ch'a veva taiát e a tirava four 'na roba ch'a someava un bu- 
gjel. Me mari svelta cun "na glain di fil di chel blanc a leava strent 
chel bugjel che dopo a taiavin cun li^ fuarfis. Me agna intant a 
veva preparát 'na gusiela cul fil ch'al coventava a la Maria par 
cusî il tai dal polàs. Dopo cusît e dusinfetát cun la tintura, la pora 
bestia, che intant a veva continuat a lagnássi, la molavin ta un 
serai preparát doma par lour. Eco parsè che, cuant ch'a ju mola- 
vin, a someavin instupidits. Duncja, la Maria no era soul buna di 
indressá slogaduris, a era encja un chirurgo e par chel a vigneva 
a fassi gussá il curtissut. 

| vevi finalmentri capît che ai polàs, par doventá cjapons, bisu- 
gnava gjavághi un toc di bugjel. Me cusin a mi a spiegát miei. 
Nol era un bugjel chel ch'a gjavavin, al era il sesso. Difati, chê’ 
bestiis a pensavin soul a mangjà e ingrassà e no vevin nissuna 
matitát cun li’ gjalinis. 


Adriano Mariutti 
Furlan di Cjasteons di Sopula 


Fido 


L: ostarie di Tin e je un sit là che si va si a bevi un taiut di 
blanc dal Collio, ma soredut a baratâ cuatri cjacaris e a cja- 
pâ cognossince dai peçots dal païs. 

Li si tarize il prossim che nol è presint, si da für plans di publiche 
economie che o podês imagjinâ di ce nivel, co a son dâts für 
di Bepo Stradin, in contrast cun Pieri Cuartut, che al è clamât 
cussi pal so esagjerât amôr pal "Succo d'uva” come che al use a 
clamâlu lui, il vin. 

Ben, vuê a tignî banc a di un di chei inteligjents discors al jere 
propit Tin, il paron de ostarie. 

Al jere inrabiât neri tant che une ruie co si le sticie cuntun fros: 
nol rivave a paid! il fat che i vessin metüt la tasse sul cjan. 

Si à di savê che il cjanut di Tin al è un bastardut che, se si volès 
là a cirî la sò divignince, bisugnares tamesálu par vignî a clár di 
dutis lis semencis che lu án gjenerát: lis orelis a pararessin chés 
di un Setter, la code bionde e spiumose ché di un Volpin, il pél 
batút di un cjan di seguit e il colór moron scussát di une pantia- 
ne viele. Paraltri chest campion des misturis, stant a ce che al 
conte il so paron, che al à par lui un afiet sproposetàt, al è di une 
inteligjence grandeose. 

Ben, vué Tin al jere in bestie par vie che il cursór dal Cumun i 
veve puartát la cjarte che i imponeve di paiá la tasse sul so Fido. 
“Ma isal mai pussibil che a un i tocji di paiá une tasse par une 
besteute che no fás dam, no incuine, no sporcje, par vie che jo 
le ten tal gno curtil, e mangje dal gno, no vif cul redit di cita- 
dinance, no tire disocupazion, no a assegnis di famee e mi fás 


compagnie? Ce ur interessial a di chei cuatri scjalde bancs dal 
Cumun se jo i miei vanzums, impen di butáju vie, ju doi al cjan, 
sparagnant ancje su la spese de racuelte des scovacis?”. 

“Ma —irispuint jo — tu ás di capî ancje lis esigjencis dal Cumun. In 
curt a saran lis elezions e par indolci il popul il sindic al vara di fâ 
cualchi miorament, ca e là e i coventarà cualchi francut in plui, 
e no podint tassà chei che no àn nie, al met une tasse sul redit o 
sui lus dai citadins”. 

"Parce, secont te, saressial un redit il gno Fido?". 

“No di sigür, ma ben un lus: di cjace nol è, di vuardie nancje, di 
difese mancul che mancul; al e, tu ás di convigní ancje tu, une 
besteute inutile, e par tant considerade un lus e alore sogjete a 
la tasse”. 

“Sint po fantat — al de sù Tin dut invelegnát — se il gno cjanut 
daûr i calcui dal Cumun al è tassát trente euros par vie che al è 
inutil, il fi dal nadár Melot, che al e dibot trent'agns che al va a 
scuele cence nissune risulte e a spesis di so pari e de societát 
che i da un puest a scuele, che no 'nd e nancje avonde par chei 
bráfs, cetant varessial di paiá di tasse?”. 

Jo no savevi nancje dái tuart, e alore o provai a bonálu cuntune 
rispueste butade sul ridi: “Ma, Tin, ce vústu che ti disi, vadì a va- 
ran pensât che a vé un cogon in cjase al è za piés di une tasse!” 


Roberto Ongaro 


‘Na pescjada 
tal lac inglassát 


S: no mi crodeis, alora domandaighi s'a è vera ai me ami- 
gus di Cusan Bruno Turrin e Mario Moras. In Ontario di lâcs 
and'è tancj, basta sielzi, ma i lours amigus Remigio e Mario Fenos 
a vevin fat, sul Lake Simcoe, 'na biela baraca, cu li’ so’ bancjis e la 
stua a propano par parassi dal freit. “Al basta puoc par inglassate 
le... vorele” al ghi à dita Remigio. Par nualtris da Sopula, chi stin 
par de ca da la Selina, da simpri i cognossin la fama dai folpus di 
Cordenons: a son simpri stàs grancj cjassadours e pescjadours 
e cuant ch'a son rivàs in Canada àn cjatát il paradis par cjassà e 
pescjà. Ma encja Moras, ch'al veva la Lonca ch'a passava propiu 
vissin dal cjamp di so pari, al è simpri stàt un brau pescjadour. 
So mari a si danava: “No sta andar de bessol che te son massa 
picol”, a ghi sigava davori, ma lui al scjampava apena fou di scuo- 
la e no ti lu iodevis pi fin a ora di sena. A ven il dì che i Fenos a 
decidin cun Moras di zî a pescjà tal lác inglassát. Cuant che Bruno 
Turrin al è vignùt a saveilu, al à dita: “Vegni encja mi, voi provà 
almancu 'na volta ta la vita”. Cussì un viners di sera, a cjasa di 
Mario Fenos, a si metin d’acordu, e bel ch'a stan preparant dut 
l'armamentari, la siora Gloria (coga cu la C granda), coma par au- 
gurághi buna fortuna, a ghi à dita: “Tornait cu 'na biela truta che 
jo vi la cuoi daurman”. Intant Remigio al telefono al veva patuît 
cun so fradi Mario, che l'indoman matina al veva un impegnu, 
ch'al sarès rivàt lassù prin di misdi. Cussì a li’ siet a bunora di 'na 
domenia plena di soreli ingrisulît tal Fevràr dal 1991, i tre amigus 
a son belzá su la riva dal lac inglassát. A si vevin ben infagotás cun 
maions e giachetons, ma Fenos la prima roba ch'al à fát apena 


dentri ta la baraca al à impiát la stua a propano; intant Turrin, 
encja par dá coragiu a duta la cumbricula, cu la bossa da la sgna- 
pa al a tirát four un ciket (cussì lu clamin il bicerin i canadeis). Il 
Moras, bramous coma chi vevi dita, intant ch'al si deva da fà cu la 
cjana da pescja al si lagnava cun Mario Fenos che secont lui il bús 
ta la glas al ghi pareva pissul. “Al è vinç centimetri di diametro, tu 
pensa a pescjá”. Intant a son vignudis li^ deis: ora di tirà four pan, 
formai, salát e encja un tai di blanc. Moras, simpri cul vuli su la so 
cjana, nol veva nencja finit l'ultin bocon cuant che la cjana a taca 
a balá: svelt al taca a zirá il mulignel e dopo sinc minüs di tira e 
mola a ven four dal bus "na truta che Fenos al sentensia: "Chista 
de sigür a pesa doi chili". Ma no si sa coma, fra la contentessa 
e il movissi svelt par tirá su la bestia, fato sta che il telefonin di 
Moras al é colát dentri tal büs. "Cjara la me truta", al si lagna- 
va Moras. "Mancu mal che il büs al era pissul", al diseva Fenos 
par toilu pal cül. ^Ti schersis tu, ma chel telefono li al mi costa 
votsentesincuanta dolars, comprát doma da dós setemanis”. Al 
era un dai prins vignús four, di chei cun stropul di antena e il 
scarnüssul di piel. Disgustás da chel ch'al era sucedút, an sierát 
baraca e barachin e son tornás a cjasa. Intant, coma d'acordu, 
viers misdi al riva Remigio, e nol cjata nissun, ma dato ch'al era li 
encja lui, al met sü la cjana da pescja. Duta un moment, il lamp 
al si veva rimpinát su cualchi cjussa. “Ma se elu che nol se mouf 
coma un pes?” al pensa. Tira e tira, invessi di un pes al a tirát su 
un telefono! Al decît di clamá a cjasa di so fradi e a rispunt só cu- 
gnada Gloria ch'a veva belzá la truta ta la tecja. Dopo vei scoltát 
il fat, Remigio al ghi dis: “Dighi a Moras che se il telefono al e neri 
e al à ‘na piciula antena, propiu adès lu ai pescját jo!” 


Alberto De Rosa 
Toronto (Canada) - Furlan di Sopula 


(5716 lum" ita paucdente 
ere <o f a Fets impellir 


best splendic Cierf rampant, che al à cun se la pe- 
raule diriclam "socii", alà picjàt tal cuel il simbul dal 
patriarcje Antoni Panciera. Animal cjapât tant che 
segnàl cristologjic di rinassite e di resuriment, al è 
un riferiment stralusint a la sancicác dal om di gle- 
sie menacàt de tristerie dai siei nemîs. 


FEVRÁR 


1 S Ste Brigjide di Irlande badesse 
2 D  Presentazion dal Signór Madone Cereole 
3 L S.Blás vescul e matar 
4 MS Gilbert abat e Simon il vieli 
5 M Ste Aghite vergjine e martare 
6 J SS. Martars gjaponés 
7 V S.Ricartre de Inghiltere 
8 S S.Jaroni Emiliani predi 
9 D Ste Polonie vergjine 
10 L Ste Scolastiche vergjine 
11 M Madone di Lourdes Zornade dal malát 
12 M Ste Lalie martare 
13 J  SS.Foscje e Maure 
14 V  SS.Ciril e Metodi patrons d'Europe- S. Valantin martar 
15 S S Faustin vescul 
16 D  S.teJuliane vergjine 
17 L SS. Martars di Concuardie 
18 M S. Simeon vescul 
19 M S. Conrát rimit 
20 J  S.Zenobi martar Joibe grasse 
21 V Ste Nore regjine 
22 S Catedre di S. Pieri 
23 D S.Livimartar 
24 L  S.Sergjo di Cesaree martar 
25 M S.Cesari martar Ultin di Carnevál 
26 M S.Sandri di Alessandrie vescul La Cinise 
27 J SS. Basili e Procopi 
28 V  S.Roman abat 
29 S  S.Gust Chapdelaine martar 


L'Argagn da Vit 


A si clamave Gio.Batta Pasqualis, ma ducj ai lu conosseve 
come l'Argagn da Vit. Titute, come siò pari Tite, al ere un 
mestri tal cuincá vues, dreçâ cjadiles e conoles, meti in dret pi- 
cjecjaces!. Codaról di siet fradis, al varès vút da zí pridi, ma al 
veve dute altre vocazion, ché da curà e vuarî fedes e cjares, cjans 
e gjalines, nemái e cristians. Al veve imparàt dut da bessúel. Las 
mans ai veve come un eletric, dula che ai tocjave ai vuarive. Ai 
diseve che Titute al faseve i ragjos cui pics?. Al ere un mago. Intal 
siò ambulatori, che al ere ta la loze dal patüs in bande da la stale, 
al ere dut un coréir di int. Ducj chei che ai veve alc da dregà ai 
zeve a metisi ta las sòs mans. 
Sentát su la siele da molzi o 
su un scjalin dal taulát, dopo 
vîe fat... i ragjos, al smulisi- 
tave bel planc la gnervidure 
cu la sonze?, po, cidin cidin, 
al deve un tiron di chei, a si 
sintive une cainade... e dut al 
tornave a puest. Alore al on- 
zeve la conole o la cjadile cul 
larian, la pîes dai laris, che al 
zeve a toli ogni an in Cjargne 


clavicole 
? dita Clapadorie un grum fruiade 
3 sugna da talmides e scarpets 

cuant che al puartave las vacjes in Malins. Su la macolade al me- 
teve encje, secont il cás, un panzel^ di cjanaipe cul blanc d'ouf 
sbaziàt tun cjadin. Par meti in dret il picjecjaces al usave poà 
un glimug di lane sot la spadole par tignî a larc il brac. Cussì al 
veve vuarît il Beloc di Celant e Bruno Bele, il marcantin di fedes 
det Mangiafuoco par vie che al veve las cees come une linde di 
stali, e la Madalene dal Boár che, rivade dute plete e dulincose, 
a tornà a cjase cuntun cos di rube lavade tal ru di Lavandarie. 
Insome, Titute, par savîe cussi ben... argagná su gnerfs e vues, al 
ere cetant inomenát e benvolüt e al no domandave mai bécs, al 
pi al acetave un tai o une prese di tabac. 

Ma ben si sa che la int a é invidiose e maldicent. La nuvitát da 
las sôs vuarigjons... meracoloses a rivà encje a San Daniel. | mie- 
dis, cetants devots a dio palanche, alarmáts ai lu denunziár par 
"esercizio abusivo della professione". Ma, curiúes encje da vidîe 
cetant bráf che al ere chest biát analfabet di midisine, ai lu faser 
clamá dai carabinérs tal ospedál. A front di un scarsanali? dut 
scomponút suntun tavolac, ai lu invidâr a rimeti a puest ducj i 
vues. Ma chei galups? di dotorons, par cjapàlu pal cül, ai veve mi- 
tüt framiec un vues di purcel! l'Argagn al si fasè dongje, al cjalà 
dut benon e intun marilamp al metè adun il scarsanali, lassant di 
stuc i dotorons. E tignint in man il vues... restát, a i disé al miedi 
che a i steve pi dongje: “E chest, siór dutúer, ch'al lu puarti púr a 
la só femine par fá la mignestre”. 


Gianni Colledani 
Furlan di Clausîet 


pennecchio 
scheletro 


6 furbacchioni 


Il viag dal lengac 


lui di trente agns indaúr a Feagne no jere int foreste e, a 

Case come ator pal país, si fevelave nome par furlan. Jo no 
cognossevi il talian: il furlan e je la mé lenghe mari. A scuele la me- 
stre e fevelave nome par talian e jo mica o capivi dut! O misturavi 
furlan e talian e mi visi ancjemò trop di brut che mi à cjalade la 
mestre cuant che i ai dite che la aghe e jere clipa! Mi sintivi divier- 
se e in DOC timp o ai scomençât a fevelà nome par talian ancje a 
Case Propite a cjase, perd, no acetavin chest cambiament e a an 
scomencát a domandási il parcè che no cjacaravi plui par furlan. 
Ancje gno cusin, pre Giulio, plevan che al dis messe nome par fur- 
lan, mi diseve che o vevi di fevelá par furlan parce che e jere la mé 
lenghe; al jere insistent, talmentri insistent che cuant che lu sintivi 
a rivá, mi platavi te cjamare. A scuele no mi cjalavin di bon voli e 
par me al jere come se o ves fat alc di sbaliát. Tes elementárs o ai 
cognossude une frute che e fevelave par furlan; o sin deventadis 
amiis e o ai tornát a fevelá un póc di furlan cun jé, ma a cjase no 
rivavi. Une di al e rivát in cjase pre Giulio e mi a dit che se o volevi 
fevelá par talian par lui al leve ben istès e che nol varés plui insi- 
stút, ma di visámi che la mé lenghe e restave ché furlane. Planc 
plancut o ai rivát a capî che o vevi di jessi me stesse e o ai tornát 
a fevelá la mé lenghe. O ai decidút di fá un cors di furlan e li mi 
soi rindude cont ancjemo di plui che o soi leade a cheste lenghe. 
Cumo o soi braurose di podé fevelá par furlan, parce che o sai che 
chel lengag dai puars mi rapresente di plui e mi vise di indulá che 
o soi e ce che o vuei jessi tal gno viac. 


Serena Lizzi 
Cors pratic di lenghe furlane di Tavagnà 


Mai avonde 


o se vent un teren de ciamp, l'aventour al à diritu da fá do’ 

sieltis: tuoilu a cuarp o a misura. S'al siels a misura, bisugna 
clamá un tenicu par ch'al meti i cunfins in regula. Al pous sussedi 
che cualchidun, arandu, al aipi al vissiu da roseá sui terens dei 
cunfinans, fin a rivà, un puoc a la volta, a scunfinà de cualchi 
metru. A no lu fan pal bisui, ma... par ingurdisia o noma pal gust 
da fálu. Chistu a i veva sussedút ancia a gno missier cuant ch'al 
veva vendút al siò ciamp in Ciarandis. Tuoltis li^ misuris, a se veva 
ciatát cun cualchi metru in dentra si che, multiplicant pa’ la lun- 
giessa, l'aventour al varés piardüt 250 metri cuadris. Par meti a 
postu i cunfins e rivà al prin ch'al veva scunfinát, al tenicu al à 
duvút misurá, in progression, i terens de cuatri propietarius. Un 
contadin del paeis, paron de tanta tiara, al era famous pa' stu 
vissiu. Dal restu, al era un bon on, amat e stimàt da dus pa’ li’ so” 
buni' cualitás, ch'a erin cussi tantis da cuiarsi benon al sió difetu. 
Coma chal è al distin de dus, ancia par lui, dal ciampanili a i à 
rivát l'ultin bot. Parins, amigus e paesans de ugni fata a vevin 
inplinit la glesia; al plevan po', ta la predica, a no se veva spa- 
ragnát. Finida la messa, al furnerál al à cuntinuát, in lungia fila, 
fin in simiteriu. A la fin de li^ recuiis, a à vüt seguitu la sepultura. 
"Pena che la zent a se à muot par zi four, un on, che par cunfin al 
veva pi de cualchi ciamp, cun dut rispiet a se à vissinát al spissi- 
ghin, che cu la pala al steva scuminsiant a butà sù tiara e ta 'na 
vorela, cu’ un fil de vous a i à dita: “Buta, buta, che cuant ch'al 
era in vita a no 'nd'aveva mai avonde. 


Adriano Turrin 
Furlan di Cordenons 


Siór Bepo 


S" Bepo, siór par vie che al veve studiát un póc (no masse), 
e di sigür no di sachete, par onór dal so país, al faseve il 
poete. Cuatri peraulis in crós, ditis cun sintiment, no mancja- 
vin mai cuant che al jere di fà ridi o ben par comovi e fà val. Si 
meteve in pose, al sclarive la vôs e al tacave la só liriche, plui o 
mancul simpri la stesse, fossie di cjantá la patrie o pür i nuvigs, il 
muart o il frut batiát. Al jere vistüt simpri di fieste, parce che tal 
so calendari personál no esistevin i dís di vore, e la elegance e 
jere dut. Cjapiel, gjacute e golaine, scarpis di vernis, al cjaminave 
cun dignitát tal miec de int malvistude. Il so fuart al jere ancje la 
educazion, dulà che al podeve fá scuele cui siei müts rispietós e 
lis peraulis ricercjadis. La poesie miór sflorive inte ostarie e, se 
al coventave, ancje tal curtîl de ostarie, tal cür de gnot cuant che 
dome pócs a podevin gjoldi de só miór vene. 
Di siór Bepo la int e ricuarde soredut une poesie, ché de moscje 
e de furmie, destinade a passá inte storie paisane par vé stufát 
tré gjenerazions. Se propit no si voleve sintí la repliche, il poete 
al veve simpri une di risierve: ché dal gjat e de surîs. 
In chei agns al bastave póc par vuadagná il favór dai paisans, 
convints di vé une glorie in cjase, almancul une. Siór Bepo, al 
contrari di altris, al jere un dai rárs profetis in patrie, tant al é 
vér che, cuant che chei für di país, cence cognossilu, a pensavin 
che al fos un pote, ducj lu difindevin: al é un poete e si rispiete. 
E pazience se, par ringraciament, a varessin sintude di gnüf ché 
dal mus di Jacum, il mio capolavoro. 

Roberto Tirelli 


(Mi soi insumiàt 


“Mi soj insumiàt di mangià ùa, 
un grignél par volta, 

da un rap verdulin e plomp...” 
(P.P. Pasolini) 


Mi soi insumiàt di mans neris 

ch'a distacávin raps blancs di ùa, 

di fruts orientài ch'a zuiàvin a fà la vuera 
in font a la sgiavina, e a sclissavin i rajs 
platàts tai bümbui e lis fuois 

Mi soi insumiàt di mans blancis di soreli 
ch'a caressavin il vuolt dai gargnei 
neris di savòur, prin ch'a scopiàssin 

di vin dols e di langòur 

Mi à sveàt la bunora inmusonida: 

cul deit ch’al trimava a mi mostrava 

lis robis a ponta ch'a sbusàvin 

il telon dal dì. 


Giacomo Vit 
Furlan di Bagnarole 
1" premi ex aequo al "Premi Noax / Navuàcs”, Cuar di Rosacis 2019 


Il probarbe Vitór 


L: Gracie dai Nânis, racolanese, classe 1907, a le contave 
cun grande luciditát e cun tancj particolárs ducj i avenimen- 
ts ch'ai erin sucedúts a Sclúse da le prime vuere mondial fin al 
2000, cuant ch'a l'è vignude a mancjá. 

Al ere un grum interessant sintîle sui fats ch'ai vevin segnát le 
só lungje esistence, che dopodut a no erin tant diferents di chei 
di ducj i paisans. A si impensave ancje di ce ch'ai vevin contát i 
siei vons. Come chest fat, sucedút al so probarbe Vitór viers le 
fin dal Votcent. 

Vitór al veve pouc pui di vincj agns cuant ch'a si ere inamorát di 
un biele zovine racolanese, le Malie. Ma nol ere l'unic morous: 
le fantate a le plaseve ancje a atris zovins! Chescj, di gnot, ai 
vignivin da le’ borgadis vizinis, cualchidun ancje passant a pît le 
Fele, a si svizinavin a le cjase da le Malie, ai spietavin che il Vitòr 
al jessis par dopo cjapà il so puest. Al ere vignút il moment, pero, 
che il Vitór al veve scuvierzüt dut. Sustát, al veve demolit il mür 
dal so ort e vie pa le gnot al veve dopràt le’ piéris par stropà le 
puarte di cjase da le Malie. Date sù l'ultime cjace di malte, a la- 
vór finit e prime ch'al levas il soreli, il Vitôr al ere partit par cjeris 
stranieris: prime in Svuizare e dopo inta Ungjariis. Al ere tornát 
tal 1932, dopo cuarantedoi agns di aventuris e peregrinazions e 
par cheste só lungje assence dal país al ere stát nominát “re dai 
emigrants”. 


Antonino Danelutto 
Furlan di Scluse 

Il restaur des botis 


L: botis, in len di rôl, a àn su 
lis testadis (cm. 235x195) dai 
disens, fats cu lis temparis e/o 
colôrs acrilics, dâts sü pal plui di- 
retamentri su di un supuart di len 
cence doprâ un strât preparatori. 
Il stât di conservazion de piture 
al jere une vore comprometüt 
des condizions ambientâls, che 
a vevin puartât a la formazion di 
mufis, cun maglis blancjis e neris 
che a mudavin il plan de piture. 
Lis analisis di laboratori a àn clas- 
sificât i nivei dal esemplár di mufe 
plui presint (Penicillium Corylophi- 
lum) e duncje individuát il trata- 


Giovanni Cavazzon 
cu la restauradore Alessandra 
Bressan, e sul fonts la bote, 
metude cumò te sale riunions 


ment plui adat. La pulidure des policromiis e je stade realizade 
doprant une misture di solvents a base di aghe, metude sü in 
mt di vé une azion detergjente sul plan. Là che la policromie 
e jere tant ruvinade, si a realizade une reintegrazion pitoriche a 
veladure o a “tratinament” par restituî unitát ae imagjin. Chest 
restaur al e il prin cas in Italie fat su bons che a vegnin ancjemó 


dopradis intes cantinis. 


Alessandra Bressan e Gabriella Bucco 

Il riu da li' striis 


uant ch'al ere la Madone di Lourdes, tante int di Ovedàs 
la lave a Lavoreit, parcè che là vie ai fasevin fieste. Di bu- 
nore a si lave a messe e dopomisdì a rosari e a gjespui. Ma si 
veve di stà atents a no tardàsi a torná a cjase cul scùr, parce ch'a 
si veve di passá un riu, tra il riu Sec e il riu Mulin, ch'al faseve 
poure. Infati ai contavin che agns prime dós feminis, finide la 
fieste, a li tornavin a Ovedàs, ch'al steve vignint scùr. Cuant ch'ai 
erin rivadis dongje chel riu, a li àn sintút come se cualchedun al 
metes li mans ta lór sportis. Si son fermadis e a an vedút colà 
abàs li^ cjandelis benedidis che, par usance, ognun al comprave 
e al portave a cjase. A li àn sintudis a urlá e a zigá, intant che li’ 
cjandelis a li sparivin. Al àn cjapat tante di ché poure ch'a son 
scjampadis di corse a cjase. E d'in ché volte ai àn clamât chel riu 
“il riu da li? striis". 
Andreina Bulfon 
Furlan di Muec 


E àtucât ae puarte [a póre 
ale LAC A vierzi il coragjo 
enola cjacácnissun. 
Martin Luther King 


UN ARGISG DAL GRANG CÔR 
Copà il purcit 


I1 zornade di frét e di buinore al rivave il purcitár cu la só 
sporte plene di imprescj par purcitá. Za l'aghe e jere scuasit 
pronte ta la cjaldere seondade di un bon fúc di fassinis che il 
nono al tignive ben vif; in particolàr il nono al veve di tignî di voli 
la cjaldere cuant che al dislidive il gras, impuartant par la conser- 
vazion da la cjar. Da la bolidure dal gras a rivavin po lis fricis, litis 
te Basse: stricadis par ben e crocantutis a jerin une gjonde pal 
palát, ma no pal colesterolo! 

Dopo la sgnapute juste par scjaldasi un tic, i aiutants dal purcitàr 
cu la fuarce a tiravin für il purcit dal cjót, che nol voleve savénti 
di lassá chest mont e al dave für di chei zigos di sturnî ancje chei 
fruts che par l'ocasion a jerin justificáts di no là a scuele. A davin 
ancje lór une man a tacá lis crodiis sul coc e, soredut, al jere 
il moment di alte “comicitát” dal purcitár ch'al mandave il frut 
magari là dal plevan o di une siore ch'al saveve lui, a domandáur 
la misure dal "salam"! | fruts po a profitavin par fási dá la bufule 
dal purcit che po le sglonfavin e a zuiavin cun jé di balon tant 
ch'e jere resistent. Al e di dí che i prins fobai in Inghiltere a vevin 
propit dentri dal corean cusit intor une bufule di purcit! 

Al jere un grant lavorá ator dal taulac dulà che si taiavin lis par- 
ts: chés pai presuts, chés pai salams, chés pai sanganei, chés dai 
sotgoi e v.i. Un biel cefá ancje par lis feminis a lavá e netá i bu- 
diei di doprá pai saláts. E dopo finit, a jerin di netà i imprescj, il 
paviment da la stanzie ben onts. Zornade faturose, ma ancje di 
ligrie e sodisfazion par vie che si rivave in ché zornade a jemplá 
la cantine cu la robe purcine ch'e veve di durá par cetancj més. 


Il camarin al podeve fá alore un figuron cun dut chel ben di Diu! 
Tant lavór, tancj savórs: di un bon tai, di chel neri e di chel blanc, 
ma soredut cu lis bistecutis fatis sul spolert, che bastave une 
buine cisade par podé fini in bocje cuntun savór che no si po 
dismenteá... Savór che nol veve di mancjá tai salams e luianiis e 
ve alore ch'a coventavin pevar, sál e cualchi dint di ai. 

| doi fruts a savevin ben che tal indoman a vevin di presentási li 
da la mestre cu la justificazion juste: une biele luianie!? 


Gotart Mitri 


1 Termin rivát dal venit luganega ma ch'al va indaúr ai Romans, cuant 
che si intindeve un salát origjinari da la Lucanie. Une testemoneance 
le vin di Varrone, che ta la só De Lingua Latina (v. 22, 111) nus conte: 
“una salsiccia fatta con l'intestino crasso del maiale è chiamata lucanica, 
perché i soldati l'hanno imparata a fare dai Lucani.” 


La liberasion 


rin di Mai dal 1945, 
undis di matine a 
rofean. “A rivin, a rivin” al 

sighe un on in biciclete de- 
vant da la mé ciase, cialant 
viars la colone inglése che 
plan plan a vignive in sù da 
la plasse. Li’ feminis dal Ban- 
do a tachin a teá flórs pai li- 
beradórs, e la Dine, une fan- 
tassine ch'a deve une man 
in ciase mé, a no rive a ciatá 
la bandiere taliane. “Alore : 
— a dis mé mari — ciape tre La floriste (foto Giuliano Borghesan) 
stras, un vert, un blanc e un 
ros, ti ju léis ta un baston cul filistrin e ti vens sul punt". Dine a 
Cape sù il telo vert ch'al cuiarseve la radio (une raritát in país), il 
golf ros di mé mari poát su une ciadree, e a tire jü dal filistrin tirát 
tal curtîl une fassadure blance (bagnade e un púc zalute) di miò 
fradi Gabriele (cuatri més): a ju lee sun tun forciàs e a cor sul punt 
da la roe, juste in timp par saludá un inglés che, da la sinture in 
Su, al steve fór da la prime machine blindade. La Dine a tache a 
svintulà ché "bandiere" e imboressade a vól ch'a la bussi. Ai sbat 
alore in muse propit il colór blanc: i recuardi encemo il “splas” ei 
voi di chel zovin che, lecant i lavris, al à di vé pensát che chel nol 
veve di jessi il savór dal Tocai. 


Gianfranco Ellero 
48 Furlan di Frofean 


Bruno Badilin 


una oficina di vetreria e al veva sovranon Badilin. Finuda la 
seconda vuera mondial, Bruno, cjapát da ideologjia, al à pensát 
di lá ta alora Jugoslavia di Tito, par dá una man fuarta al movi- 
ment socialist che al someava al Paradís. Subita si à acuart che 
nol era cussi e al e tornát indaúr, di bon, parsè che al a riscját di 
finílis a Goli Otok, cjamp di rieducazion sot Tito. Al à partát perd 
a cjasa la femina Maria, di gjinia croata, cognossuda la; cuant 
che a la cjatavi par il país, la saludavi e fevelavi cualchi paraula 
cun jê e a fevelava al furlan miór di me. Bruno al è tornát a fâ 
al mistîr di vetrari e al a scomensát a interessási dai timps che a 
erin sot l'Austria, al e lát tai archivis statái e dal vescul, publicant 
libris di storia che al a rabaltát se che si pensava in chel moment 
storic, al à partát documents che a mostravin che prima che 
vegni l’Italia, nó a no erin propria stupits, l'incontrari, a erin i ta- 
lians i analfabets. Un ricuart personál. Una volta un amic pugliés 
che al era pitór di cuadris al veva di bisugna di una curnís: a sin 
láts ta só vetreria, al era cun altra int. E gi a domandati un spa- 
gnol al me amic, al me amic gi a diti si, e in cambio ni mostrava 
la curnîs. “Eco — al à dit Bruno in sens bonari — se tu gi domandis 
alc a un talian, al úl vé subita un plasé in cambio”. 
Al polsa tal simitieri di Sarvignan, e tal placát da tomba al a fat 
scrivi ch'el murarà cuant ch'al vignarà dismenteát. 
Cun chist scrit a speri di vêlu tignüt vif ancjamò. 


( | larès fevelá di Bruno, di Sarvignan, clas dal ‘29, ch'al veva 


Flavio Pellis 
Cors pratic di lenghe furlane di Aquilee. Furlan di Flumisel 


Lu gno gjat salvadi 


O” buinoro, cuant che intor siet i rivavi te gjavo di mar- 
mo, dulà che i lavoravi como cogo, i vedevi cori como uno 
séto, in mieg dal bosc di peg e dano, un gjat grîs cul mussìc gress 
e uno codo lungjo a vetos grîsios claros e scuros. E jero uno va- 
rietát di gjat salvadi un grum raro ch'e vivevo e si riprodusevo 
in alto mont e dificilmenti si svizinavo al om. Ce cu vanzavo da 
mangjá dei operaris, crostos di polento e di formadi, i lu metevi 
difór de legnero; l'indeman i cjatavi dut net! 

Cul lá dal timp, lu gjat al tacà a entrá in cusino, encje se par na- 
turo al ero salvadi. Sul placál de gjavo al giravo enfro ju grancj 
blocs di marmo e svuelt a si tiravo dingjo lu riü a ceri surisins, 
vuarbos e cacu passer di mont. 

D'invier la gjavo dal marmo e vignevo sierado parce che las 
grandos neveados es cuviergevo dut. Tar chel cidinüor si vedevo 
ator cacu passer ingringinit pal friot ch'al lavo a becotá ca e là, 
lu cjavról cui cuars ch'al cerevo di gjavá la scusso dei arboi par 
mangjálo, l'ermelin ch'al vevo cambiát la mulduro e da maron 
al ero deventát blanc (nomo la ponto de codo e jero restado 
scuro) e parfin las coros di alto mont ch'e si ero sbassados par 
ceri da mangjá. 

Lu gno gjat a mi spietavo... | rivavi da cjaso su in Pirobec cui scís 
da fondo e cul persac su la scheno; a no 'nd'ero anemo vivo, si 
sintivo nomo cori l'ago dal riü Sfleons. Mi fermavi a contemplá 
ché naturo incontaminado. Dopo i clamavi lu gno gjat e lui al 
saltavo fór dal só bosc, svuelt como uno sgjazio, e a mi fasevo 
las fiestos cu las sós gnaularios. | poiavi da mangjá sot un grant 


pec e mi tornavi a inviá a cjaso. Lu gjat a mi savatevo par un biel 
toc di strado. Saludantlu i disevi: “Torno indevór tei tio lócs!” e, 
gnaulant como un salvadi, lui al sparivo tal bosc. 

Par trio agns e jero durado chesto bielo amicizio cul gno gjat fe- 
diol che simpri a mi spietavo, fin cuant che uno demenio di cjaço 
dal mios di Otobre un cjaçaduor dal pais lu à copat cun tuno 
sclopetado. Pe só bravuro al ero lát a vantási pes ostarios disint 
ch'al vevo copát un jever ch'al sameavo un gjat. 

| lu ai insumiát ogni not par uno setemano: i lu vedevi soro uno 
cocato di dano como uno sentinelo, a spietâmil 


Novella Del Fabbro 
Furlan di For Davùatri 


Disen di Annalisa Gasparotto 

Cuan' chi Atile al è passât 
pa LC nostri' bandis 


D Atile, cunussút ochi di nun come un personagju dai pi 
crudéi e sanguináris da la storie, a si conossin une vore di 
contis e liendis. Parfin il siò cjaval a si dís chi dulà ch'al passeve 
no sarés pi crissút un fil di arbe. Par no fevelá dal sió tesoru, ch'al 
sarès soteràt in ta ogni louc dal Friúl, cumprindút chel vissin l'an- 
tighe ancone di Sante Sabide di Frofean. 

Di lui si conte encje chi, dopu vé distrut Aquilee, par zí viars Cun- 
cuardie, al è passat pa” li’ nostri’ bandis, cuan’ chi in lontananse 
al à vidút un país e oli al à fat dut un rabalton, lassant intat póc 
e nie, pa la cuál il país al a cjapát il non di Pocenie. Stesse sorte 
ai à capitát al país dongje dulà chi al a lassât in peis un palas sól, 
da chest il país al è stát clamât Palassól, dulà ch'al esist encjemó 
vuei il palàs di Atile. Po al è züt di lunc un flun chi ore prisint si 
clame Stele e oli al à rot une rive che a tratignive l'aghe, inagánt 
il país vissin ch'al è stat po clamât Rivarote. 

Simpri zint indenant par ché strade, Atile al viót un altri país: 
"Encje ochì — al pense — i farài un sterminil”. 

Bisugne clarî che la int di chiscju país, apene ch'a sintive a dî ch'al 
riveve Atile cui sio’ soldatas, a zeve a platási tai boscs; no cussì in 
ta chistu país che Atile al steve par distrusi: une famee a a vulút 
restà, pensant che Atile no fos propie cussì crudél come chi a 
disevin. E cuan’ chi i gjanissars di Atile a ju àn cjatàts a ju àn in- 
cjadenáts e menáts denant dal "flagellum Dei". Bisugne dî però 
che fra i components di chiste famee a jere une zovine une vore 
biele, e Atile apene ch'a l'à viudude al è restàt fulminát da la só 
belesse e ai à fat la proposte di sposálu: in cambiu al varès spa- 


ragnát la vite ai gjenitórs e lassát intat il paîs. La zovine, pur di 
salvá gjenitórs e il país, a à assetát, e alore Atile al à dit la famose 
detule: “In drio te lasso". Par chistu fat il país al è stát clamât 
Driolasse-Durlasse. Come che Atile a savès za a fevelá il talianot, 
al reste un misteri, ma si sa che li’ liendis no son la vere storie. 


Benvenuto Castellarin 
Furlan di Roncjis 


Disen di Annalisa Gasparotto 


53 


Ce dal diau ano? 


L: none, une volte rivade in France, e je lade a stâ no tant 
distant di só sûr. Dopo, cuant che i frúts e son láts ognidun 
pal so cont, il pai al leve a cjatà un so cusin. Eco ce ch'al contave. 
Une sere, chest cusin al lasse il lavór. Al sará stát a ará, che no 
sai. Distacáts i bús, ju mene te stale. Dopo ur da un brac di stran 
ch'al are biel fresc. E duci i doi e van a fà un gir, a viodi i cjamps e 
il vignál. Cuant ch'e tornin, i büs no àn mangját nie. 

Vie pal di ai büs si meteve i cos in müt che, biel lavorant, no ste- 
din a mangjá le blave, le vigne... ce ch'al è in bande de cumierie. 
Mi visi jo che i cos e jerin di fier, di filistrin. A 'nd'ere ancje di 
cuarde. Tantis voltis ancje jo o ài tacáts i büs e ancje mitüts i cos. 
"Spiete che us doi un póc di fen che lôr e àn miór". 

E dopo e van di ché altre bande, il cusin i fás viodi le cantine. 
Bevüts un doi-tré tais, e tornin te stale prin di là a cene. E i büs 
no àn mangját nancje un fregul di fen. 

"Spiete che cheste volte us an doi di chel bon". 

E van a cene. Dopo cene, un gîr te stale come si fâs simpri. 
“Malaie, nancje no lu an cjercját! Tás tu che la sù a 'nd'ai di chel 
pi bon ancjemo. Lu tignivi di cont par Nadál. Chel li o varés gust 
di mangjálu ancje jo. Se no lu mangjin... guai". 

Biel durmint, cui sa ce ch'e varan pensát ducj i doi opür ancje 
ducj i cuatri? Tal doman di matine, bevüt il café e tornin te stale. 
"Nie, no an mangját nie chei osteáts”. 

Alore al jentre intune rabie che Diu nus vuardi. 

“Ju copi, ju copil” e al va par cjapá le forcje, “Po cjo”, dissal il pai, 
“eanicos!”. 


Ancje ché e je sucedude te cjase dai cusins, cuant ch'e jerin an- 
cjemò in famee. 

Cualchi timp dopo des vendemis chei oms e jerin in cantine a 
travasá il vin, e vevin puartàt für doi seglots di chel vin sporc 
ch'al stà tai fonts des botis. Passe le agne e ti viót i doi seglots. 
Cun chei propit di solit si puartave di bevi ai purcits. E vie jé, che 
are ancjem in gjambe, a dáur di bevi ai purcits. Un moment 
dopo i purcits e tachin a berlá, a sbavacjá, a saltá tal cjôt sù pes 
puartis e pai múrs. Ducj e corin a viodi. 

“Ma ce ano, ce àno chei purcits?”. E, cjò... e cjapin póre. 

Alore e van a clamá il paron ch'al stave li dongje. No sai s'al veve 
studiát, ma al jere simpri ben mitüt, vistüt di fieste. 

“Alore, ce ano?”. 

“Nie, e son cjocs!”. 


Italo Scaravetti 
Duran (France) - Furlan di Percút 

MARÇ 


1 D S.Albin vescul | di Coresime 
2 L S.Cuint 
3 M S.Selmo di Cividát 
4 M S. Casimir di Polonie princip 
5 J SS.FocaeLuzi 
6 V Ste Rose vergjine 
7 S SS.Perpetue e Felicite martaris 
8 D S.Zuan di Diu predi Il di Coresime 
9 L S.Domeni Savio fantat 
10 M S.Simplici pape 
11 M S.Costantin re 
12 J RB Luis Orion predi 
13 V SteCristine martare 
14 S Ste Mitilde regjine de Gjermanie 
15 D Ste Luise di Marillac vedue Ill di Coresime 
16 L SS. Elar e Tazian martars Patrons di Gurize e arcidiocesi (Y 
17 M S. Patrizi vescul 
18 M S.Ciril di Jerusalem vescul 
19 J  S.Josef, spos de Madone 
20 V SteSandre martare 
21 S  S.Benedet abat 
22 D  S.Benvignüt vescul IV di Coresime 
23 L S.Turibi vescul 
24 M S.Romul martar 
25 M Anunciazion dal Signór 
26 J S.Manuél martar 
27 M Ste Guste vergjine 
28 S  S.Sist lll pape 
29 D S.Firmin vescul V di Coresime 
30 L  S.Secont martar 
31 M S.Beniamin martar 


Cu la plume a s'ingrume 


Sy fini dal '800 Luvigji Bascjere di Duminisie al ere paron a 
Venezie di une grande fabriche di furminants dulà che ai la- 
vorave cuasi mil operaris. Une robone par chei timps. Cun rispiet 
al ere clamât da ducj el re dei solfarini. Al furnive di furminants 
no nome l'Italie ma encje la Grecie e la Turchie. Bécs come aghe. 
E cui bécs dai furminants siór Luvigji al... impia encje une grande 
fabriche di maes, simpri a Venezie, une aziende vitivinicole a Li- 
son e un alevament di ôcs a Meolo intune só grande campagne 
a blave, forment e vacjes e soredut a prát, dulá che ai lavorave 
ben cuatri famees di fituái. In ché volte i Ócs ai veve marcját, 
ricercjáts par la cjar, pal gras e par la plume, cun dut che gno 
nono Zomarie, siò fatúer, a i 
ripetès il det dai vecjus: “cu 
la plume a no s'ingrume". Cui 
prins di Mai dai país dongje 
ai rivave i contadins a puar- 
tá i ocuts. Gno nono al veve 
orden da comprá nome chei 
di pelurie zale (che ai vares 
fate la plume blencje) e da 
scartá i basolâts!. A sun di 
blave, di passoná tai práts e 
di svuatarà? pai fossái, i fituái 


1 macchiati 
? sguazzare Barconele di une vecje stale tal borc 

ai rivave a meti adun ogni an doi trops? di 400 ôcs l'un. In chest 
ai ere judáts da doi cjans scueláts fats vigní a pueste da la Fran- 
ce. Ma il grant lavúer al scuminçave su las vendemes. Bisugnave 
intamaràju* e prevedi a imboconáju di blave e di gnocs di farine. 
Par chest lavorut, no di fadie ma di responsabilitát (bisugnave 
stà atents a no scjafoà il nemál mitint la plerute intal canál sba- 
liát), ai vignive ju da Clausîet tantes garzones. 

Cui prins friets a partive la cjadene... di smontagjo. | becjárs 
ebreos dal ghet, impedíts da la lúer religjon da vendi cjar di pur- 
cel, ai vignive a toli las cuesses par fá persut kosher. La piel e il 
gras ai vignive distrits par tirá fór las frices e soredut un vue- 
li cetant bon dal culúer da la miel. La plume a vignive suiade 
e impachetade in grancj sacs di tele. A saressin ben passáts a 
comprále i marcjadants dal Cjaduvri e i ambulants di Nert par 
puartále in Tirol e Baviere, par imbutí cussins e plumins. La rata- 
tuie? e i gorbans® inveze siór Luvigji a ju faseve rivá a chei canau- 
ts bandonáts dal Pioluogo. E il 24 di Ugn, dì di San Zuan Batiste, 
a i mandave encje dós infornades di zaleti e di bussolai, ven a dî 
biscotuts e colacs, par rindi un nin pi dolce la lúer biade vite che 
a ere belzà avonde amare. 

Un om di inzegn e un galantom, recuardât a Venezie da una “Cal- 
le Luigi Baschiera" e da una “Calle del Solfarin”. E cumo encje a 
Clausîet da la placute da la só cjare Duminisie. 


Gianni Colledani 
Furlan di Clausîet 

S: i siêri i vôi mi par di viodilu inm ai da pit da vile sentát 
davant da vereade da buteghe di Ane cui siei bregons curts, 
ma une vôre comuts e ravoiâts come la cjamése, tai pits grandas 
scarpas peadas cul spâli e il so scuac sul cjâf. 

Tin, un omenut piçul cuntun pâr di moschetas che i segnavin la 
múse, al ere dibot simpri ai tal clip dal soréli o tal rasiná da plôe 
in spiete di passá la sornade o di lá a tindi a cualchi lavorut che 
la inti domandave di fá. 

Nol dave fastidi a nissun e la só filosofie di vite a lu puartave 
a fá juste chel tant che i coventave par vivi cul minim sfuarc, 
cence pratindi nue e lassant cori il timp e las oras cence ombre 
di presce. 

Al ere nassùt in Austrie, al ere tornát tal país das sós radís tal 
1918 dopo vêi provát encje il cjamp di concentrament e d'in ché 
volte no lu veve plui bandonát e al viveve ta vecje cjase dai vons 
cence né lùs, né aghe, né nissune comoditàt, juste un pajaric par 
butási a durmi. 

Nol ere maridát e nol à mai lavorát, in plene sintunie cu la só filo- 
sofie: al è dut nue; dibant spasimasi a cori e a fà, tant a la fin dut 
al si sfante. Nol ere un stupit, ben si intint, in Austrie al veve fat 
cun profit vot agns di scuele, e po al veve une finece tal rispuindi 
che al lassave di stuc. 

Ta glerie al veve un fassolet di cjamp dulà che al samenave car- 
tufulas, as dave mancul lavór che no ¡ fasúi che ai veve bisugne 
encje dai araclis; ai conte che las gjavave pal ordin che i coven- 
tavin e las faseve boli sul puest parcè che nol pierdeve timp a fá 


legnas pal Inviern. A cui che i domandave il parcè al rispuindeve: 
“cussì mi scjaldi doi viaçs!”. Al lave ogni tant a passá une dade 
ta l'ostarie dula che cualchidun i proferive un tai, ma lui nol do- 
mandave mai nue, al acetave e al ringrasiave cuntune biele rida- 
de sot das moschetas. 

Un an ai da Vire, d'inviern, ai ere atorn dal fogolár e ai mangjave 
tistignas rustidas; Tin l'ere sentàt e, come ch'a ere la só indule, 
nol tocjave nue encje se al veve fan. | àn cussì dát un pugn di 
tistignas e lui al à fat bon acet, ma al faseve fadie a parálas jù; 
i giovins ai faseve apueste par obleálu a domandá un tai. Ma 
lui nue, al girave il cuel e al gloteve cence dî verbo. A un cert 
moment un giovin i dis: “Tin, buinas las tistignas?” e lui: “Buinas, 
buinas! Ma sutas!”. Cence pierdi la dignitát al veve vút cussi en- 
cje il tai dal vin. 

Un'áte volte, conossint la condision da só calope, un pâr di lôr 
si erin ufierts par dá une man di blanc e sistemá la só cjamare, 
Tin ur a rispuindút: “A vúl sum par durmî e no cjamaras sblan- 
cjadas!”. 

“Tin doman vestu a fà dós legnas cun nou?” e Tin: “Si fás mancul 
fadie a bati i dincj!”. 

Une biele dì a è rivade la pension sociál e Tin si è cjatát a fà i 
conts cu la disponibilitát di cualchi franc tramudát in vin e cussi, 
in curt, al è insindilât cu la sé filosofie. “Al è dut nue!” 


Celestino Vezzi 
Furlan di Curcuvint 


Gite pitór 


(e i volte al bastave dí “al e un pitór" e si diseve dut. Tite, che 
al jere a stá dilunc le roie dal Cjos, al jere pitór par passion 
e par mistir. E pitór ancje di caratar: stramp e content di jessilu. 
Nol jere di academie, ma plui voltis al e lát a Palme a impará là di 
un famós sporcjetelis di chei agns, che al jere a stá in borc Cividát. 
Nol cognosseve tecnichis: al viodeve dentri di se ce che il pinel al 
varès butát ju su la tele o sui mürs. Al e stát fortunát parce che la 
int dai nestris país e tornave propit alore ae devozion e aes pituris 
di glesiis, statuis, anconis, cjasis, telis che si jerin consumadis par 
vie dal timp passát, soredut chés in batude di soreli e di ploie. 
Bisugnave dáur une man di gnúf e adatális ai guscj di chei ch'a 
viodevin brute la ereditát artistiche dai lór antenáts. Tite no si fa- 
seve preá a cumbiná pastics e cussi si è mantignüt, scjampant cu 
la famee a la fam. La vite di artist e veve i siei sacrificis, come chel 
di stà plui in glesie che a cjase, o ben il vivi a la largje des femenu- 
tis dutis prontis a fási piturá come madonis. Insome un sant, plui 
di chei che al piturave sul mür, lontan de ostarie soredut. Barbe 
e cjavelade sál e pevar, al tindeve al sec, incjarnant la soference 
dai martars. Cussi si jere fat un non e ducj lu clamavin, lant simpri 
di corse di un lavór a di chel altri, impegnát a fási viodi plui che 
a fà viodi ce che al faseve. Il so cantîr al jere un puest di ligrie: 
intant che al moveve il pinel e al messedave i colórs al cjantave 
e al tabaiave, tignint sú compagnie, fasint ridi cu lis sós contis. La 
critiche di vué no sparagne judizis sevérs sul so operát, ma Tite al 
à ancjemò di chei che i vuelin un ben sincîr: lis buteghis di restaur 
che a comedin i siei pastiei. Par lór al è il miór. 

Roberto Tirelli 


Un póc al di 


Si vif. 

Si vif un póc al di, 

ma si vif. 

E si múr. 

Si múr un póc al di, 

ma si múr. 

Alore si à di vé un sium: 
un pont intal cil dal mont, 
tant picul ma visibil. 

Chel pont daurman nus cjale, 
nus cjale di e gnot, 

chel pont nus da la fuarce 
di jevási ancje doman; 

e nus fás dismenteá 

il destin che ducj o vin: 

di vivi e di murí, 

un póc al di. 


Ermes Dosso 


1" premi concors di poesie "Vittorio Cadel”, Fane 2019 


Le ferade Pontebane 


(Dr d'acordo par colegási cuntune strade ferade, Ta- 
lians e Austriacs a le vevin inaugurade il 30 di Otobre dal 
1879 a Ponteibe/Pontafel. 

Dute le linie a l'ere stade eletrificade tal 1935 e juste sessant'a- 
gns dopo, intal 1995, a l'ere lade für servizi di Cjargne in sù; 
cum intal so puest a le passe le ciclovie Alpe Adria. No si pues 
neá i vantacs che le ferade a le veve puartàt soredut ai país dal 
Cjanàl dal Fier, ch'ai erin i pui isoláts: a l'ere si une grande co- 
moditát pai spostaments, ma ancje une atrazion par chei ch'ai 
vivevin inta borgadis sparniçadis intai cjanáls di ca e di là da le 
Fele: incuriosîts, i cjanagleis ai restavin meraveáts a viodi chel 
lunc modrac di fier a sbufà e a sparî dentri le galeriis. 

Un personagjo origjinál di Racolane, il Bastian Bigoc, al lave cua- 
si ogni dì inta stazion di Sclúse: al voleve capî cemút ch'al podeve 
funzioná le machine a cuf. Dai vuei, dai doman, al ere entrát in 
confidence cui machiniscj e chescj, apene slontanáts da le sta- 
zion, ai molavin cuatri-cinc siviladis ben intervaladis. Il Bastian, 
dut content, a le’ interpretave cussì: “Bighe, bigòc...bighe, bi- 
gòç...” tant ch'a si sintive in oblig di puartá ai machiniscj le” miór 
vergis ch'al veve. Le só fantasie a l'ere cence limits: a si veve fat 
parfin un pár di alis e, cuant ch'al veve decidút di svuelá, a si ere 
butát dal balcon da le cjamare. No si ere ruvinát pui di tant parce 
ch'al ere colát suntun grum di fascinis secjis! 


Antonino Danelutto 
Furlan di Scluse 

Cjavrüi a Codroip 


* (foto Dario Quattrin) 


LIS BOGIS PIGURADIS 
Gigi Castellani e Luciano Ceschia 


L: primis botis forin pituradis inte 
Istát dal 1983 pe rassegne Arte 
in Cantina e a son par solit firmadis e 
datadis. l'itinerari si vier cu la bote di 
Luigi Castellan, non di art Gigi Castel- 
lani (Viene 1908 - Cormóns 1995), bráf 
pitór di figuris e fondadór di un Circul 
culturál a Cormóns, frecuentát ancje 
di Sergio Altieri. Al à dissegnát dós fi- 
guris di feminis, forsit identificabilis cu 
lis cjastelanis de antighe Cormóns, cui 
cjavei doráts e la pose maliziose. Tal 
coridór si cjate la bote di Luciano Ce- 
schia (Tarcint 1926 - Udin 1991), un dai 
plui grancj scultórs furlans. Dopo une 
prime adesion al Neorealisim, tai agns 
'60 si svicine al Informál cun sculturis 
di ceramiche, bronc, marmul e piere. 

La bote di Luciano Ceschia e je stade 
une des primis a jessi piturade, ai 18 
di Avost dal 1983, e e rapresente i im- 
prescj dopráts ogni di dai contadins, 
suntun fonts vert smeralt, che al mo- 


Gigi Castellani, bote dal 1983 
cun figuris di femine 


Luciano Ceschia, 
bote dal 1983 


stre clárs riferiments aes scomposizions des sculturis a disc e 
a totem. Il cjáf daür de bote, vué pierdüt, al fo piturát di Gina 


Roma tal 1986. 

Gabriella Bucco 


Li’ striis di Muntisel 


uant che erin fruts, par tigní lontan il demoni nus metevin 
intorsi madais, benedizions, il triangul e nus fasevin preá 
“brununzie Satane” par fà scjampá li’ striis. 
Di sere par là tal gabinet, ch'al ere di für, non mularie lavin in 
trei-cuatri, tignintsi pai cotui par paure che li’ striis nus portassin 
vie. In chei agns i fantats da la borgade ai viodevin spes intune 
crosere di stradutis come un fantasma blanc: insegnási, “bru- 
nunzie”, scjampà di corse: al ere dut un. 
Une dì ce ano fat? Ai an benedît cu l'aghe sante un baston, a si 
son svizináts al fantasma par scunzurálu, par fálu scjampà: ai àn 
scomençât a petái ju e ce eral sot linzui? Une strie vivente, ch'al 
a scugnút clamá misericordie! 


Agnese Moroldo 
Furlan di Muec 


Insom a ogni spice si esul ór dal precipizi. 
Stanistaw Jerzy Lec 


UN ARGISG DAL GRANG CÓR 
Une becjarie vive 


D la da la cort intune cjase furlane al jere il curtíl da lis gja- 
linis e i cjôts. Un capitál par dutis lis fameis. E a governá 
cheste bancje e jere la femine. Nol jere facil stà daùr a dutis chés 
bestiis: gjalinis, gjai, dindis, cunins, razis, ocats, purcits, ognidu- 
ne cu lis sòs esigjencis di alimentazion. 

Pal purcit al jere di là in latarie a cjoli il sîr, zontái un pocje di se- 
mule, d'Invier fài il bevaron (une sorte di mignestron di semule 
e patatis che i fruts a spesseavin a gafális apene che si sfredave), 
dài cualchi toc di coce; lis gjalinis e i dindis si rangjavin di plui, ma 
al coventave butàur cualchi grignel di blave, cualchi vanzum di 
cusine; i cs e lis razis a vevin dirit a lis lór oris di aiar ator par la 
campagne: ur tocjave a lis frutis di menáju a passon; i ocats, par 
sveltîur la cressite, si veve ogni matine di paráur jù pal gosolàr 
cuntune plere cualchi zumiele di blave pussibilmentri umide: 
puarets ce torture! 

Ai cunins ur plaseve tant la jerbe, cualchi lidric vecjo, alc di se- 
mule. Par ducj si veve di pensa a la procreazion: si veve di pensà 
a lis lunis par meti a clocji, a jerin di mená lis cuninis, compit dai 
gjai al jere di sistemá lis gjalinis. 

Dut chel ben di Diu al finive in taule, ma une femine atente e 
cirive di rigjavási alc vendint cualchi bestie: cul compradór, ch'al 
rivave cu la só biciclete incolme di scjaipulis ch'a clamavin dal 
moment l’atenzion e la curiositát dai fruts, al jere un biel discuti 
par tirà sul presit! E, se dal cás, comprà une desene di razutis 
ch'al jere un spetacul jodilis cori daúr a la mame raze in file e 
ubidientis! 


Cualchi cercje etimologjiche curiose: il talian tacchino al somee 
di derivazion onomatopeiche, di cemút che si lu clamave, toc- 
toc; par inglés turkey, scurtadure par turkey-cock, gjal de Tur- 
chie, di dulà ch'al jere stát impuartát de Guinee; par todesc 
Truthahn, di Trut, droghe, de maniere di sglonfási menacós; fur- 
lan dindi, ch'al è la forme coerent da la divignince di chest poleg, 
gjaline d'Indie, dindie, come che Colombo al veve dit ch'al jere 
partit par là ta lis Indiis! Becjarie: dal gjermanic *bukka, cjastron, 
bec, ch'al jere il nemál ovin mancul preseós e si lu copave; il 
vendidór, il becjár, par talian beccaro e di chi il cognon Beccaria, 
volgarmentri macelerie! 


Gotart Mitri 

Il filistrin 


oncis e Frofe- 
Re cian e giat! 2 
Co si voteve, di spes K 
i erin nun di Frofean 
a desidi il colôr dal 
consei comunál, e la 
belanse no pendeve 
simpri da la stesse 
bande. Disìn ch'i ve- Tré feminis (foto Giuliano Borghesan) 
vin inventát il “bipo- 
larisin". Bisugne parátri recuardá che il Cumun al veve púc di fà 
a Frofean, parsè che dut tal país al ere dal cont: ciasis e stalis, 
ciamps e ors, aghis e stradis, parfin la scuele elementár, la glesie 
e il simiteri. Il stradin al meteve rudine su li” busis da la strade 
ch'a traviarseve il “tenimento”, risclarade di not, par luminasion 
publiche, di tré lampadinis di vincesinc ciandelis: une al Bando, 
une sul volt da la plasse e une ta la Boschete! 
Par fále curte: chei di Frofean a erin in credit parsè ch'a paévin 
la “tasse di famèe”, ma no vevin cuasi nuie in gambio. | comu- 
nisc, pero, a si vantevin di vé fat il lavadór in siment su la roe, e 
une volte sì e une volte no a ripetevin: “Nun i vin fat il lavadór, 
e vuátris democristians se véso fat?”. Strac di chiste solfe, il ra- 
presentant di Frofean, ch'al feveleve püc, ence parse ch'al ere 
barbot, al a dat une sere la sentense definitive: “E... nu... nun i 
vin ti... tirât il filistrin... par meti a suiá!”. 


Gianfranco Ellero 
Furlan di Frofean 


I roncjins 


E iesc di cjasa cencia roncjins, a è la prima róba ch'i mi meta 
buinora e l'última ch'i gjavi la sera, a mi pár di esi nuda cencia. 
l ai propi la mania, ind'ai di tantas sortas, di tanc’ coloros como 
la maia o il viestît chi met in ché dì, parfin cuant ch'i levi su pai 
crets cul gno omp, i na eri mai cencia. 

Las búsas par meti i roncjins, a mi e as frutas ch'as steva dongja 
di cjasa, a l'as à fatas vava Vigja. A leva a d'imprest di un pon- 
tapet d’aur, a dijinfetava la gujela cu l’aga ossigjenada, dopo a 
nu sentava tal scangnut, a nu meteva il cjáf tal grimp, cul pic’ a 
strengeva un póc la voréla e a sbujava ben plan fin cuant ch'a 
sintiva picá la gujela sul dét, e dopo a meteva su i roncjins. 
Saben chi eri tant piciula, i mi impensi simpi di in ché dì. | na 
volevi fami sbusá parce che i vevi poura, cussì i scjampavi par no 
fàmi cjapà e jê a na saveva cemót fà, cussì a mi a det: “Sa tu mi 
lassas fâ las bújas, i cji doi 5 francs”. Orpo! cumò a mi comen- 
ciava a plajé l’idea, alora i mi soi metuda jù buina buina, iè a mi 
à sbujada, subit a mi à metût sù i roncjins ch'a mi veva regalar 
santula Wilma e a mia dát i 5 francs. 

Jo i u ai spiátas un cimi e dopo i ai tacat a val. “Ce atu — a mi à 
domandát - cji dolia?". 

“No — i ai rispuindüt — i voi encja ché áitis 5 francs: dos vorelas, 
doi becins!” 
Impuscibil par me dismenteámi di in ché dl. 


Iside Del Fabbro 
Furlan di Davoussa (Prát di Cjargne) 


In ché domenie 
nol e Lât a servi messe 


Ur dì Arduin, un frut svearin, cun pocje voie di lá a scuele, 
ma cun tante gole di lá a pescjá, lant tal Cormòr e passant 
prime pal palùt al viòt une casse in len, mieze soterade tal pal- 
tan. Planc planc al alce il tapon e dentri al viót argagns che nol 
capive ce ch'a jerin. Alore al va a cirî so cusin Dolfo, ch'al veve un 
pár di agns di plui. Riváts sul puest e gjavát fúr le cassele, Dolfo 
al dis: “Arduin, chestes a son bombes di mortaio, o soi sigür! A 
"nd à une compagne gno barbe el vedran sul comodin in cjamare 
e le ten tant che soremobil, e se le à smontade lui, o pues provà 
ancje jo”. 

In chel che Dolfo al lavore, Arduin al va a clamá un altri lór ami, 
el picul. Tornáts sul puest, Dolfo a 'nt veve bielzà smontades trê, 
une par om. Po, cjapade sù le cassele, le puartin intun bosc li 
dongje, taponade cun fuees e frascjes. 

A cjase, ben si intint, nissun sa nuie. El piçul le veve platade sot 
dal jet e só mari, cualchi zornade dopo, lant a fá les vores, vio- 
dint le bombe e cole in svaniment pe póre. 

El pari, viodút le cundizion de femine, al clame di buride il miedi. 
El dotór, dopo vé fat ripiá le cristiane, al a volút scrusigná su chel 
mancjament e di li e je saltade fúr dute le storie. 

Rivát el vuardian, secuestrade le bombe e fate une buine ra- 
manzine al picul, al pareve finít dut li. Invezit, te domenie dopo, 
di prime matine tal curtíl di Dolfo, e rivin i carabinírs, al jes el 
pari e ur domande ce che al jere sucedút. 

El maressial, cun fà autoritari, i rispuint: "Dov'è suo figlio?”. 
Chest biát om, tornát di póc a cjase dopo cinc agns di militàr e 


doi passáts in cjamp di concentrament pes Gjermaniis, nol rive a 
proferi peraule. Furtune — si fâs par dí — che in ché al jes Dolfo, 
vistît di fieste pront par lá a serví messe, ancje se al veve cutuar- 
dis agns e bielzà a vore sot paron. 

El maressial alore i domande: “Dove sono le altre bombe?”. E 
Dolfo, par nuie scaturît, i rispuint: “Vignît cun me”. In chel jenfri 
e jere rivade une camionete militár e daúr ancje el sindic; e vie 
tal bosc, i carabinîrs cun Dolfo devant, po le camionete e daúr 
el sindic. 

Li che e finive le strade e an fermát i motórs e ducj daúr dal 
zovin te boschete. Riváts sul puest, Dolfo al pare vie les fuees e 
al strissine fúr le casse viers le camionete, ma tal zirá el cjáf nol 
viót plui nissun. “Ce póre, ma se no an sclopát prin, no sclopin 
nancje cumo!” 
| carabinîrs e i soldáts daùr des machines e berghelavin: “Metti 
giù, metti giù!”. Dolfo, alore, al à poiát dut li e al è lát a cjase. In 
ché domenie nol è lát a messe, ma al a cjapát un biel frico! 


Giuliano Pascoli e Primo Chittaro 
Furlan di Colorét di Montalban 


Primevere 
di une volte e di cumo 


D opo ve bandonàt l'emisferi austral, il soreli al passe l'ecua- 
tór celest ai 21 di Marc, di dal ecuinozi di Primevere, cuant 
che la durade dal di e je avuál di ché de gnot (D'Atom e di Marc, 
la gnot e il di si spart) e al continue la só assension intal cil dal 
emisferi boreál. 

Cumo la lús e trionfe dabon sul scúr e la Pasche e je vicine. Une 
volte la int e spietave cun ansie la gnove stagjon ch'e puartave 
il tividin e ch'e vierzeve lis voris de campagne. | stes proverbis a 
segnalavin la só rivade: 


Cuant che al cjante il siu-sau, il frét a va a cjadaldiaul. 
Cuant che e cjante la parusse, la Primevere e je vicine. 
Se insuride e sofle la buere, e je dongje la Primevere. 
Fregul di maravee se la Vierte e polee. 

A San Benedet la sisile e passe sot il tet. 


Lis cisilis a anunziavin la Vierte e la fieste di San Benedet, 
celebrade propit ai 21 di Marc, e vierzeve simbolicamenti lis 
puartis a chescj uciei ritignúts sacris che a rivavin de lontane 
Afriche e che tornavin a parti dome in Setembar. Inte Vierte la 
nature e je cjapade te frenesie de mutazion, e je in ferment, e 
si prepare al grant destin dai amórs e de riproduzion; la gnove 
energjie de tiere e jes sconvolzint minerái, vegjetái e animái, 
puartant il cambiament ancje inte meteorologjie. 

Di dut chest e jere consapevule la int e soredut i contadins che a 
vivevin a contat diret cu la tiere. 


Vué no plui. | contadins (il 2% de popolazion, a diference de 
cuasi totalitát dal mont rurál di une volte) a continuin lis lôr 
coltivazions intes seris dut l’an e i lavórs tai cjamps a son fats 
di grancj tratórs che a an lis cabinis insonorizadis, climatizadis e 
dotadis di filodifusion musicál, pal totál cunfuart di chei che vué 
si clamin “imprenditórs agricui”. 
No esistin plui i nemái di lavór e lis stalis. | zovins, intents a 
cjapà e spedî messacs cui telefonins, no cognossin i ritmis des 
stagjons e de nature e no alcin i voi tal cil par osservá se lis cisilis 
a rivin dentri dal més di Marc, anzit par lór a puedin ancje no 
rivá, tant al e distes. E i anzians che une volte a cjalavin l’orizont 
par capî ogni piçul cambiament de atmosfere e intuf il timp che 
al varès fat, a cjalin lis previsions meteorologjichis par television. 
L'antic rapuart cul cil e cu la tiere al è stát dal dut bandonát, 
tant che ancje i rituái de "religjon de nature” sicu lis Rogazions 
de Vierte e lis Cuatri Timporis al e un biel pieç che no si tegnin 
plui e masse pócs a son chei che a van in glesie pe Sense, pes 
Pentecostis e pal Corpus Domini. 
Cui cambiaments climatics che a stan sconvolzint i andaments 
des stagjons, ancje il viesti e il disviesti no àn plui un regolár 
svolziment, tant che in Marg si viodin ancjemò capots e in Otubar 
bragonuts curts e maiutis. Cussì i clips de Vierte si puedin vé tai 
ultins di Avrîl o parfin dai prin dîs di Mai. Nissun nol spiete plui la 
Primevere, e cuant ch'e rive nissun i fâs câs. 

Mario Martinis 


Emigrá: une peraule colme 
di significâts e emozions 


L: prime che mi ven tal cjâf e je nostalgjie, parcè che partí 
de patrie al è bandoná i afiets, i amis, il païs dulà che si è 
cressüts, lis tradizions e lis usancis tramandadis. 

La seconde e je sorprese, di cognossi tantis robis gnovis, la 
lenghe, lis personis, i marcjàts e lis usancis dal gnúf país. 
L'emigrazion moderne e je une vore cambiade di cuant che a 
partivin i nestris antenáts, sburtàts de miserie; cumo si po parti 
ancje par fá nome une esperience di lavór fúr de Italie. 

| progrès de tecniche dai ultins decenios a an siguramenti rindút 
il lavór plui facil di une volte; spostaments pui svelts che ti 
permetin ancje di torná dongje di tant in tant; comunicazions 
in direte cuntune “video clamade”: nome trent'agns fa, nancje 
di insumiási! 

Jo cumo mi cjati in Vietnam, e di precîs a Ho Chi Minh City (ex 
Saigon, par capísi), une citát imense di 12 milions di personis, 
tant lontane dai nestris paisuts furlans a misure d'om. Il Vietnam, 
cussi lontan dal nestri Friúl e póc cognossút forsi, tant che 
cualchidun, cuant ch'o torni in patrie, mi domande: “Ma séstu 
tal Vietnam dal Nord o dal Sud?”. Jo o rispuint un tic stranît che 
cu la fin de vuere dal Vietnam tal 1975 i doi státs si son unificáts. 
La robe che mi a colpit apene montât sù sul taxi al è stat il trafic, 
un flum continuo di motorins, come tun furmiár, cuntun rumór 
di motórs e pivets ch'al intrunis. Ma o soi restát che nissun si 
rabiave, come s'e fos une confusion controlade! Siguramenti, mi 
soi dite, a an une pazience infinide, une dote che purtrop o stin 
pierdint simpri plui. Véle nus fasarès vivi une vore miór! 


Alc di furlan ai colegas vietnamitas o vin insegnát: nome rivá in 
ufici a binore e sentisi dî “bundì” al jemple il cúr di felicitát. 

I Vietnam al è un país zovin, plen di fruts, l'etát medie e je basse, 
al è in fuarte cressite economiche, cun chel entusiasim che ti 
puarte a fà e a riscjà par rivà a vé alc di plui. Siguramenti al è il 
ledrós de medaie: povertát fúr de citát, diferencis sociàls fuartis, 
incuinament e pôc ricircul di scovacis, ma o pensi ch'e sedi nome 
cuestion di timp par ridusilis. 

Ta chest contest cinc agns fa jo, Daniele, Francesco, Nicola e 
Eliano o vin fat nassi il Fogolàr Furlan Saigon. Si sin dite: “Ce 
fasìno par fasi cognossi? Provin cul frico!”. “Parcè nod" E Daniele, 
par scherc: “Il frico al doventarà il plat nazionál dal Vietnam!” 
Il frico a la fin al a vút sucés, ai vietnamitas ur plás, ai talians 
ancje, no varessin mai pensát! Tal mentri il grup dal Fogolár si e 
ingrandît e gnove int e je rivade 

Dut câs i vietnamitas a semein ai furlans: tal imprin no ti dan 
tante confidence, ma une volte che ti cognossin ben e a capissin 
che a puedin fidàsi, a son pronts a fáti un plasé e a dàti simpri 
une man. 

Par cheste reson, magari un dì, il sium di Daniele al deventarà 
realtàt! 


Raffaele Somma 
Ho Chi Minh City (Vietnam) - Furlan di Tresesin 

1 S. Ugo vescul O 
2 S.te Elisabete Vendramin 
3 S. Luis Scrosoppi predi Costituzion dal Stát patriarcjál 
4 S. Isidór 
5 S. Vissent Ferrer Domenie Ulive 
6 S. Celestin | pape 
7 S. Zuan Batiste de la Salle 
8 S. Redent vescul Q 
9 S.te Marie di Cleofe dissipule 

10 S.te Madalene di Canosse 

11 S. Stanislau vescul 

12 Pasche maiór 

13 S. Martin | pape Lunis di Pasche 

14 S. Valerian martar 

15 SS. Basilisse e Nastasie martaris 9 

S. Zorç martar e B. Eline Valentinis 

Ce bon il moscato di Lison 


Sa Luvigji, “il re dai furminants”, al ere paron encje di une 
biele campagne a Lison. Dos fameones di fituâi ai meteve 
blave par nudrî vacjes, purcéi e gjalines ma soredut ai curave une 
vigne cussi grande di ues blencjes e neres che par clamási ai usa- 
ve i megafonos. Il paron, par cerpí pi a la svuelte, al veve fat vignî 
da l’Inghiltere las primes fuarfes. La cjanive a ere grande come 
une glisie cun caratei, dumilianes e fiascos, brentes e pleres e, 
naturalmenti, une Pláf di vin. Dut al ere tignût par fil e par segnu. 
Gjastalt di cheste proprietát al ere un omenut scuelát e di buines 
manieres, don Marcheto, ma al no ere pridi, nome che, rivát in 
somp dal seminari, al ere stát strolegât! dai vúei da la Ghite e, 
come che a si dis, al veve molát la tonie par cjapá... la menie. Siôr 
Luvigji, za cuant che al ere a 
Duminisie, al veve une vere 
passion par práts e boscs, 
stales e vacjes, vits e pomárs. 
Ma une passion ancjamo pi 
mate al la veve pai ucei. Al 
cisicá di dordeis, luiers, mon- 
tans, zenevrons e franzeis al 
restave come inmagát?. E da 
bon useladúer al tignive re- 
clams, scjaipiutes, viscjades, 


stregato 


2 incantato Gorle di piere par discjamá aghe plovane 

sivilots e pivets? di ogni fate. Encje a Lison al veve une stanzo- 
ne par tignî i reclams e une persone a pueste, la gnece di don 
Marcheto, par netá las scjaipiutes e dài da bevi e da mengjá. 
Une volte, a doi amigons di Clausfet che ai ere vignûts a Lison a 
toli une vigjele e i solets caratei di vin, a i racomandà da mandà 
ju cuatri beviridúers pai ucei. Ma chescj amîs, fasint finte da vie 
capît mál, a i mandar jù inveze cuatri bevidúers, cuatri scolelitros 
cetant inomenáts: il Cec, Sborio, il Borean e il Tato. Riváts che ai 
for, siór Luvigji al capì a colp da jessi colát intune vuate^ e fasint 
muse da ridi al disè a Marcheto: “Meteli in cantina e deghe da 
magnar e da bever a volonta”. La di dopo, belzà ben solforáts”, 
ai si metèr a cjantá a plene cuele: “Volin bevi e torná a bevi di 
chel vin che al è tant bon, al è moscato di Lison vendemát su la 
stagjon”. La terze di siór Luvigji al ordena a un famei da cjamáju 
su une carete cun tante pae sore par no macolá? i vues. La fieste 
a ere finide, a ere rivade l'ore da torná a cjase. Belzà distiráts sul 
scjalár come purcéi, siór Luvigji a i de cuatri fiascos di neri pal 
viac e, riduçant, ai domandà se ai volès pandi un desideri. “Ah, si 
— al rispuinde il Cec che al pareve il pi sincêr — chel da torná uchi 
e da murî inegàt intune vueste brente di moscato”. 

Cec, Sborio, Borean e Tato ai ere cuatri cjocheles ma, muarts 
lúer, a Clausîet ai no an serát nissune ostarie. 


Gianni Colledani 
Furlan di Clausîet 

L'agnel di Pascbe 


D frute, inte setemane sante, o pensi di joibe, jo, mé mari, 
més súrs Mirella e Clara, mé agne Alice e mé cusine Lu- 
ciana si cjapave la coriere e si lave a Palme par lá a cjatà e fà i 
auguris di Pasche a la gnagne Marie. E jere in veretát la agne di 
gno pari e di Alice, sedi a dí la súr di mé none Palmire. Lór a jerin 
fiis di Gelsomino Boldrini, origjinari de Mareme Toscane, vignüt 
a Palme a inferá i cjavai dal esercit. 

Ogni an sot Pasche si faseve cheste visite. Par me al jere come lá 
a cjatà une none, stant che di nonis e nonos no 'nd ai cognossút 
nancje un. Jé e jere zentíl, nus regalave un biscotut e une cara- 
mele, e ufrive il café a mé mari e a mé agne Alice. A un ciert pont 
mé mari e lave vie a fá cualchi spese e no nus diseve nuie di ce 
che e voleve comprá. Ma no steve vie tant. Cuant che e tornave 
e jere za ore di cjapá la coriere par tornà a cjase. 

La spese misteriose di mé mari e vignive fúr la domenie di Pa- 
sche. Si gustave tal tinel, dulá che mé mari e preparave la taule 
dome a Pasche, a Nadál e in cualchi ocasion speciál. Tal mieç de 
taule al jere simpri un macet di rosis di cjarte che a someavin a 
chés dal piercolár che e faseve mé sûr Clara. Finít di gustá, jo 
e lis més sûrs si vierzeve l'uvut di cjocolate par viodi soredut 
la sorprese. A dí la veretát Clara, la plui bintarute des tré, inte 
setemane sante, cuntune sgrimie uniche, e vierzeve par sot OT, 
par viodi la sorprese. Daspo e sierave dut e, se no si cjalave di fin, 
nissun si inacuarzeve dal lavór fat. Dopo vé mangjade un pocje 
di cjocolate, e rivave mé mari cuntun plat di carton in man, chel 
dal scaletir, e parsore un picul agnel poiât, fat di paste di man- 


dulis cuntun picul standart di cjarte rosse in miec des catutis 
devant. Chest agnelut mé mari lu comprave a Palme dula che e 
jere une scaletarie siciliane. Al jere propit biel... e bon! Mé mari 
nus taiave un tocut parom, picul parce che la paste di mandulis 
eje une vore sostanziose e po chel agnelut al veve ancje di durá 
un póc... 

Al jere biel fà Pasche cussì e ricuardási di Crist, l'agnel di Diu. Mi 
soi domandade cemút mai mé mari, bergamasche, e cognossès 
cheste tradizion siciliane e o pensi di vé cjatade la rispueste. Mé 
mari, cuasi ancjemò frute, a dodis o tredis agns, e je lade vie di 
Fiobio, un paisut de bergamasche, e e je lade a Milan, intune 
famee di sicilians, a fà lis voris. Jé si è tant afezionade a chestis 
personis che cuant che si son trasferidis a Rome, tal imprin dai 
agns Cuarante, e à decidút di lá cun lôr. Ta cheste famee e à 
passât un toc impuartant de sò vite fin ai 28 agns, cuant che si 
è maridade cun gno pari, cognussùt a Rome in timp de vuere, e 
daspò a son vignüts a Mortean, dulà che e jere a stà la famee. 
L'agnelut di paste di mandulis alore al conte un toc de storie di 
mé mari. 

Al e propri vêr cuant che a disin che “il cibo è cultura”. Il ricuart 
di un savór, dal valór di un mangjá al pues contá alc di impuar- 
tant de storie di une persone e di une famee. 


Gianna Nobile 


Gusto l'atór 


Gr al jere un atòr de compagnie filodramatiche dal so país, 
il plui spiritós e simpatic. Apene che al rivave in sene, la int 
e scomengave za a ridi. E dal moment che plui o mancul dutis lis 
comedis par furlan a jerin scritis su la stesse canevace, lui si jere 
fissát il personac dal sindic. Altris a jerin par esempli il plevan, la 
tabaiote, il biel zovin e vie indenant. Cuant che a tornavin a cjase, 
a la fin dal spetacul, lór a tornavin a jessi lór stes, un contadin, 
un marangon, une mari di famee... Gusto no, lui nol separave ce 
che al jere sul palc de vite normál. Si sintive sindic ancje se mai 
nissun nol veve pensát di votálu. A df il vér, al jere plui cognossút 
e stimát dal sindic che al comandave in municipi e lu clamavin il 
sindic de place, il puest dulà che vulintîr al continuave la recite, 
dispensant conseis e bon umór. Se la storie si fos fermade, Gusto 
al varès continuát a dividisi: la zornade, sul tart, in place, la sera- 
de inte sale teatri de canoniche par provis o pal spetacul. Ma la 
storie je lade indenant e la filarmoniche si è disfate. Gusto al è 
restát di bessól e la int un póc a la volte si è dismenteade di siór 
Pieri Catùs, dai Napoleons tal Cormór, dai Amórs in canoniche e 
di dut il repertori. Al è capitát che, par cambiá politiche, a àn 
pensát di metilu in liste par fá pardabon il sindic. Elet a la grande, 
nol à vút bisugne di impará il mistir, i bastave ripassa lis batudis. 
E si è fat sù une biele sale di teatri, che no coventave plui ancje 
parcè che il spetacul si deve in municipi. “Jo no sai fà altri che il 
sindic” — al contave un dai ministris plui cognossúts dal Friúl e 
“Jo non sai fà altri che interpretà il sindic” — al ribateve il nestri. 


Roberto Tirelli 


L'insium de lisierte 


Chest dal misdì 
condar di timp 

l'è l'incjant gno 
des piculis robis, 
ch'a fasin ombre 
minude di drâc 
sui claps dal mûr. 
Spac di lusôr 

tant ch'al cole 
intor il flât 

vueit dal spietá. 
Flabe che scjampe 
sossedant al soreli 
tes tós creturis. 


Aldo Rossi 
2t premi concors di poesie "Vittorio Cadel”, Fane 2019 

Le crous dal Vinars Sant 


Ac le funzion serál dal Vinars Sant par tradizion a le finis 
cu le procession pa le' stradis principáls. Di front dal país, di 
là da le Fele, suntun prat ripit daür le” cjasis di Racolane a si impie 
une crous ch'a le reste inluminade, ben in viste, par dut il timp 
da le procession. l'idee da le crous a l'ere vignude intal lontan 
1927 a doi fantats racolaneis, il Min dal Nan e il Vigji Próci. Ai 
vevin tirát dongje sglofis di cais e a le vevin implenadis di vueli 
di samencis che le Munîne, le none dal Vigji, a le veve procurar 
passant di cjase in cjase. Il pavér al ere fat cul fil di coton: inneát 
par metát intal vueli, al ere pront par jessi impiât. Le prime crous 
al ere stade fate dome cun 15 sglofis parce che al ere a disposi- 
zion dome mie litro di vueli. Cul passá dai agns il Min e il Vigji, 
ch'ai erin judáts di átris fantats, ai vevin di fá i conts ancje cu le 
forestál, par vie che il fúc al podeve scjampá e brusá prát e bosc. 
Ma il problema pui grant al ere chel di sistemá le' sglofis in müt 
che, vedudis di Scluse, a le fossin stadis a le stesse distance fra di 
lór. A lu vevin risolvút dopo tantis provis. | doi bracs orizontái da 
le crous ai vevin sglofis distantis 60 centimetros l'une da l'átre, 
mentri in verticál, par cause da le pendence dal teren, a le erin 
distantis 100 centimetros: cussi, chei ch'ai erin in procession ai 
podevin viodi une crous regolár, tipo ché latine. Intai agns Ses- 
sante le 129 sglofis di cais cul vueli e cul pavér a le erin stadis 
sostituidis cu le' cjandelis. Dopo il teremot dal 1976 il Min al veve 
passát il testemoni a un grop di fantats che vuei, no pui tant zo- 
vins, ai continuin le tradizion. 


Antonino Danelutto 
Furlan di Scluse 


LIS BOGIS PIGURADIS 
Darko 


D arko Bevilacqua (Biglie Slovenie 
1948 - Cividát 1991), artist che 
al cjape sù elements de culture talia- 
ne e e di ché slovene, al colabora fin 
dai agns '80 cu la Cantine di Cormóns, 
là che al lassà lis sós oparis plui bielis: 
riléfs di zes sul teme de vinificazion, 
la distilazion de sgnape e i lavòrs agri- 
cui; un grant Sant Urban, protetòr dai 
roncárs, fat in crep e fondút ancje in 
bronc, une etichete dal Vin de Pás 
(1991) e tantis incisions cu la tecniche 
de acquatinta. Intes sós dós botis al 
dimostrá une cussience fine dal am- 
bient, sielzint la incision impen de pi- 
ture. Su la prime bote dal 1983 al re- 
alizà Sant Urban, ma vie tai agns e fo 
cambiade la dove centrál, propit ché 
decorade. La seconde bote dal Vin de 
Pás e fo sculpide doprant la sgoibe e 


=- 


Darko, bote dal Vin de Pás, 
agns ‘80, dopo dal restaur 


Darko, bote cun Sant Urban, 
1983, dopo dal restaur 


la pirografie, marcjant cui colórs i tais dal disen. In cheste ma- 
niere il lavór, che al somee plui a un basriléf che a une piture, si 
e conservát avonde ben. Su la bote a son figuráts doi agnui che 
a tegnin sù une butilie dal Vin de Pás, che e à su la etichete il 


steme di Cormòns. 


œ 
œ 


Gabriella Bucco 


La strie ta pigne 


Ur volte ducj ai fasevin la spongje in cjase. AI podeve ca- 
pitá, però, ch'a si bateve la pigne, ma la spongje no la vi- 
gnive. Alore a si crodeve che la colpe a la fos di calchi strie: a 
si scjaldave un palet, fin chal vignive ros, e dopo a si lu meteve 
dentri ta pigne, par scotá la strie. A si scomençave un atre volte 
a bati e a si rivave a fá la spongje. 

Se tal borc ai sintivin a dí che cualchidun a si ere scotát, ah bia- 
ducel, che al ere la strie scotade ta pigne! 


Agnese Moroldo 
Furlan di Mueç 


O vin simpri bisugne di dá la colpe a cualchidun 
dai nestris malans o des nestris disgraciis. 
Luigi Pirandello 


89 


UN ARGISG DAL GRANG CÓR 
Puliziis da la Vierte 


L: Vierte! La lús e torne a paroná sul scûr, si bandone il salot 
da la cjase, la stale. | oms a àn za prontât samencis e im- 
prescj di doprà par lis colturis da l'anade gnove. Dopo ch'a jerin 
stadis cuinçâts, lis vits e i pomárs a tachin a dá für. | curtîi da lis 
bestiis a son dut un vosarili: ancje in lór la nature si disvee: il din- 
di al goglote, lis gjalinis a fasin cocodèe, segn ch'a àn fat l'üfl Si 
spalanchin lis stalis e si ur dá une biele disinfetade cu la creoline. 
| fruts, metúts di bande i bregons luncs, chei pócs che a podevin 
permetisai, vie cu lis barghessis curtis, vie i zocui e a podevin 
finalmentri liberà i pîts par cori ator. 

Ta lis cjasis, la robe tignude sierade par més e à bisugne di aiar, 
di lús, e je plene di polvar o di odórs! E alore cul prin clip e jere 
l'ocasion buine di fà pulizie, dentri e für. Ce che si podeve lavá in 
cjase si lu faseve sul puest come panariis, gratulins, ma soredut 
i paviments da lis cjamaris ch'a vignivin spazoláts par ben cu la 
varechine e po dopo si spalancave dut. Il rest da la massarie al 
vignive puartát fúr ad ór di un roiug: i telàrs dai barcons a jerin 
spazoláts cun aghe, i veris passáts cuntun strac; i pignats, i cits, 
lis pignatis, lis covertoris, chei di alumini, cun farine e un póc di 
sal e asét. 

Plui intrigós al jere netá la robe di ram (cjaldîrs, cops, tecjis). 
Acht, in plui di doprà une pastele di farine cun asét e sal, si finive 
la vore passant la robe cun polvar di tiere o cinise: a vignivin di 
un lusint spetacolàr! E veve di vé une buine passade ancje dute 
la robe di len come lis sedons, i pirons, i taulîrs, lis macis da la 
polente. 


Al restave il spolert o il cjavedál, vore un póc plui pesant par une 
femine: i cerclis dal spolert si ju spazolave benon; il cjadenag, cul 
so gras e cjalin, al jere un “lavór” dai fruts che lu cjapavin e sal 
strissinavin daúr par la strade di glerie di fálu deventá dut lusint. 
Al jere timp di Pasche e, dopo Pasche, al varès vût di passà il 
plevan a benedî: ce braure fâi cjatá la cjase biele e lindule! E in 
gambi, proferfi un tai di chel bon o un bussul di sgnape che nol 
mancjave di fái companie ancje il muini. 

Gotart Mitri 

Pre’ Agbe 


ù ta la Basse li’ aghis a co- 

rin in venis sot piel, a dèis 
o cuindis metros. A Frofean a 
basteve une cane di vot me- 
tros par supá ta li venis pi altis 
cuntune pompe a man, ma 
par ciatánt une pi fonde, cu 
la fuarse juste par vé il "getto 
continuo", bisugneve clamá 
il plevan di Ciarbone: pre' 
Aghe. Co si sintive dî ch'al ri- 
veve par meti jü une pompe 
al ere spetacul. Al giaveve 
li” scarpis e, sclissant cui po- Ada (foto Giuliano Borghesan) 
leárs un bachetut pleát a 'V', 
al tacheve a ciaminá ta un curtîl o ta un camp: co '| bachetut al 
tacheve a zirá, lui, plomp di sudór, al conteve i zirs. Se, par mót 
di dí, al veve contát vot zirs, al diseve "vincecuatri" (metros). La 
profonditát a podeve jessi juste, ma il post par meti jü la cane a 
colps di martinet al podeve jessi masse centrál o masse laterál, 
masse donge da la stale o masse lontan da la ciase. Alore lui al 
torneve a ciaminá di ca e di là, fin che un dai presints al diseve: 
"Ch'al scusi, pre’ Aghe: al ae mai ciatát une vene di vin?". "No — al 
rispundeve ridint e suiant il sudór — ma chel al e bielzà tal soreli. 
E cumò un got lu béf volentér!”. 


Gianfranco Ellero 
Furlan di Frofean 


La civuito 


O” not la sintivi cjantà in Primovero. La naturo e tornavo 
a riflurî e pe civuito al ero tornát lu timp dal amuor. Par 
covà, e vevo fat lu nît propi sot ju tràs dal tet de mé cjaso. Uno 
bielo dì i sint a piulá e i jôc trio cjavuts vivorts ch'i spigavo for dal 
nit; i spietavo la luor mari ch'e ur puartàs da mangjà musciits, 
viermuts, larvos. Biel ch'a si passevo, lu pi svuelt al colo jà dal nit. 
Marco, lu paron di cjaso, me lu consegno par ch'i ves fat jo da 
mari a chest picul glumug di plumos basiolados grîsios e blancjos, 
cul bec curvát, ju vuai giai, taronts e spiritàts, e lu cjavut ch'al 
giravo parfin indevór. Cussì la vevi cjapado in consegno e batiado 
cun tun biel nom: Costanza! | la vevi poiado sul prat, in aricès de 
cjaso. Cuvierto cun tun gei voltàt cul cúl in su, i portavi da mangjá: 
tar uno scugjelo i metevi un tic di pan dismulît tal lat e tar un plat 
in bando i poiavi cjar masenado un grum fino. Par durmi, i vevi 
parecjado uno piçulo covo cul urtigól sec. Vio pal dì la mé mulario 
e giuiavo cun lio. Vio pe not la sò mari, dal nît, a la clamavo o si 
poiavo su di un pàl e cjantant ai tegnevo compagnio. Dopo un 
mios Costanza e jero diventado granduto: e jero rivado l'oro ch'e 
fos tornado te sò fameo. Aloro Marco al raduno la só fiolanco e mi 
clamo me, como mari adotivo, pal ultim salùt; cussì, domandado 
a d'imprest ai pompîrs uno scjalo lungjo lungjo par rivá fintromai 
sot lu colm dal tet, a l’à savat denti tal nît, dulà che ju sio fradis i 
ero già sindelats. Par dut l’estàt i vin sintàt cjantà intor miegionot: 
e jero Costanza, cun sò mari, che, e sò maniero, nus saludavo e 
nus ringraziavo! 


Novella Del Fabbro 
Furlan di For Davüatri 


ne matine, jo e il gno om o sin láts a fá une biele cjaminade 

sù pes monts; o vin pensât di fà un troi a Cjas, dongje la 
dighe dal Vaiont, che si clame Troi dai sambuch e al puarte su la 
vie des cretis che a pochin infúr. Riváts a Cjas, o tachin a cjaminá 
dilunc il paîs; a man campe o viodin la lavine dal mont Toc e sot di 
nó la dighe dal Vajont. Il nestri pinsir al va a ché puare int che e a 
paiát cu la vite chel disastri. 


Daspo une ore o rivin sot dai crets dulà che e o viodin cjasis fatis 
sú intor di chei sdrups. Di no crodil Si domandin cemút che a 
vessin podút vivi rimpináts culi, cence nuie. Continuant dilunc il 
troi si scomence a lá in sù tal bosc e o cjatin tancj arbui distiráts 
dal vint dal més di Otubar dal 2018. Nol e facil passá, ma a fuarce 
di vitis o sin riváts fin a 1200 metris di cuote indulà che e je une 
gjave bandonade. Chi si fermin a polsá sentáts su di un cret. Il 
panorame al è maraveós, ma viodint il timp che si faseve sù, o 
sin partîts. 

Subit i nestris voi si incrosin cun altris doi voi che nus cjalin. Par- 
sore chei voi, doi cuars stupents. Al è un stambec, fer, in pose par 
fâsi fotografá. E nó o profitin. O stin cidins, par no disturbálu: di 
fato sin a cjase só. Bot e sclop si móf e intun lamp, cun cuatri salts 
su la erte cleve, al sparis vie. 

Un spetacul: nus fás capî che chi il re al e lui e nus ven spontani 
clamálu Checo, il vuardian de gjave. In póc timp o sin tornáts al 
paisut pensant a dut ce che o vevin viodút. 


Daniela Schiavon 
Cors pratic di lenghe furlane di Mortean 


Nol e nissun croi che ti mene viers la concencece, 


la contentece e je il troi. 
Buddha 


Primevere tal ronc 


15 finit di cuingà sù chés cuatri vits, un cussio poetic 
mi vignì sù di bot. O butai jù une liriche sul gust di bevi tal 
butaz co si à tante sét di strachetàt. E lu disevi tirant dentri chei 
fantats che mi judarin. “Bevìn insieme tal butaz cumò che o sin 
riváts insom...” E vie cjantant, cul grant final di un “tai di neri atòr 
dal fogolár...”. 

Mi jere parude une robe ninine e dit e fat le ai passade al “Stro- 
lic”. Daurman il Diretór mi rispuindè che al met intal librut “nome 
poesiis premiadis ai tancj concors leteraris”, parie zontant di fái 
ne “conta sul che to sintî denant a li’ plantis, ai lavórs che a do- 
mandin e a la natura che a regala emozions”. Bon, o pensai, le 
mé naine no je plasude. Pazienze! Mi restave le gole, pero, di 
jessî tai stroleghets... 

Ce fà? O jes intal zardin a cirî l'ispirazion. Cjale di ca, cjale di là, 
nuie! Ve chi il jutori di un colp di aiar a sgarnassá un emolár in 
rose e fueis di fau e di bedois a zirá intor a mulinel intune fieste 
uniche di pics... Ve là, cuatri maonis, cul cjapielut dut zál, in grin- 
gule pe sagre come fantatis prontis pai morós... 

In bande, tant che une siore dal Votcent, le camelie cul cotolon 
dut vert a rosis rossis tant di paré matrone adalt di un cjadreon 
reál, e suspire il cjant d'amór che e si slontane. Il mont cussi nol 
va, e conte. “Jo mi intossei... e mi covente tiare, tiare di nuvitát, 
frescje. E butimi un seglot di aghe cuant che tu mi passis par 
dongje... orpo!" 
| cjariesárs no si scomponin. Ju travuardi, ur buti le peraule, 
come che si fás tra amís... di nuie... Cidinór e vonde. No tu sintis 


nancje un butalá distant tant che il barecocul ur à cjapát le volte. 
E no dome chest an. Ché atre anade, nancje un fregul di cjarie- 
sis, dome fueis e morcje dilunc dut il pidál. 

Sul pin, lontan des cunfusions, corváts e crazin parvie di un pont 
piardùt a more, tant di spaurî chechis e colomps che daprúf e 
faserin colazion. 

Tal curnison de braide, intant, te lór tribune zale, sacodin lis for- 
sizis, valentsi di chel aiar che al ven di tramontan. E voressin fe- 
velá ma l’ulîf lis scaturìs. Une e tente, für dal trop, di dá un chic di 
cognossince, ma chel merlo dispetós i fas piardi le volade. 

A sdavàs, disordenáts, trops di violis, margaritis, tulipans e pe- 
stelacs... Lór no vuichin pal peston, no domandin protezion. Lór 
e abadin dut dal bas cul cjavut che al sponte fúr une volte lát 
l'Unviar. 

E ve ca che e je rivade le fadute che e fás dut cul meracul de 
nature a proponi il so disen. Une man le da ancje l'om. Cualchi 
volte ancje dós, cuant che al riscje di falá, cul proposit di imparà. 
Al è par chest che le puisie ogni tant e po serví par sbrocási 
cuant che il cuel... al reclame le sò part cul cartel di chel lavòr 
che al fâs parie cul sudòr... 

Bevìn insieme tal butaz, frutats... un tai di neri atór dal fogolár... 


Giannino Angeli 
Furlan di Felet 


La semence dai cavalirs 
a no je la semence dal lidric! 


Vy“ Tavan, nassût tal Fevrâr dal 1903 a Sclaunic, comun di 
Listize, al vignì in France tal 1920. Al à lavorât in Lorene, 
dulà ch'al à cognossude la sô femine Louise Marguerite Blanc. 
A vevin decidút di sposási, ma il sindic dal país franceis nol à 
volt sposáju par vie ch'a jerin forescj, cussì a an scugnút là te 
agjenzie consolár taliane di Saint Etienne, a 200 km di cjase, e 
lis lór gnocis a forin celebradis in Jugn dal 1934. La cerimonie 
religjose e fo fate intune glesie di ché citát in presince dal nono 
di bande de femine e di doi testemonis no cognossúts e cjatáts 
pócs minúts prime. 

A Villeneuve de Berg Vigji al aceta di fá il pichepiere, lavorant 
intune gjave cun macis pesantis par trasformá blocs di piere in 
cubets di diviersis dimensions controladis cuntune sacume. Al 
jere un lavór paiát a cotim, al vuadagnave une miserie par metri 
cubi lavorát. Tal imprin di cheste só ativitát la int dal lúc no capi- 
ve ce rumór che al fos chel che fin des 4.30 di buinore al vignive 
des rivis dal flum Ibia, che al bagne Villeneuve prime di butási 
tal flum Ardeche. E jere la ore che lui al tacave il so lavór dúr e 
faturós intes gnots claris de Ardèche meridionál. Al tacave prin 
dal cricá dal di, par spacá claps e produsi il plui pussibil di metris 
cubis. Cundut che lis lungjis zornadis a finivin dispés dopo des sís 
di sere, al leve indenant a lavorá cricant mandulis par cont di un 
scaletir de regjon. 

Al deventa un specialist une vore preseát. Par chest lavór deli- 
cát al veve sculpît, intun bloc di piere, la forme ingjavade di une 
mandule e cul martiel al rompeve il scus cence rompi il contignüt 


che, daúr des esigjencis dal scaletir ch'al faseve i confets, la man- 
dule a veve di restà intate par podé fa i confets ae perfezion. 

La sò femine e leve a servi li dal farmacist dal país, e po cu la 
none e tirave sù i cavalîrs par produsi la galete. Villeneuve de 
Berg e je di fat la patrie di Olivier de Serre, om di stàt francés 
ch'al à modernizade l'agriculture, che tai prins agns dal XVII se- 
cul al à puartade cheste ativitát in France. 

Tor la metàt di Avril e scomencave la incubazion de “semence” 
dai cavalîrs; le metevin in sacuts clamáts ouets e lis feminis, cla- 
madis magnarelles, ju tignivin sul sen par mantignîju ae tempe- 
radure juste par uns cuindis dîs. Ae nassite i cavalîrs, magnans, 
a son minusculis ruies neris e pelosis di 1 mm di lungjece, ch'a 
mangjin fueis di morár cuatri voltis in di, intes 32 zornadis se- 
guitivis par une once di “semence”, vál a di 30 grams: si veve di 
proviodi plui o mancul 1.300 kg di fueis di morár. La racuelte des 
fueis e jere lungje e fastidiose e dute la famee e jere impegnade. 
Cuant che i cavalîrs a mangjavin lis fueis, il rumór produsüt des 
lór gramulis al sturnive, tant di no rivá nancje a indurmidisi, ma 
se dut al leve ben une once e produseve fin a 60 kg di galete. 
Ma un an la nassite dai cavalîrs no je lade a bon fin, lis feminis 
a jerin disperadis: comprá la “semence” al jere costát une vore; 
par cumbinazion nancje il lidric semenát dal nono nol nasseve 
tal ort. Par distrazion il nono al veve semenát la "semence" dai 
cavalirs tal puest des semenqutis de salate. Lis dôs feminis a ve- 
vin cirüt dibant di fà nassi i cavalîrs, tignint in cjalt la semence dal 
lidric sul lór sen! Lis dós semencis si someavin une vore e ancje 
lór a son stadis imbroadis e a àn cjapát un mus par un cjaval, 
anzit semence di cavalirs par semence di lidric! 


Danilo Vezzio 
Lione (France) - Furlan di Buje 


mmi 7 CY Yro ibibiceni Mon 
Balega: 3 alijs p?ctis 2 
S €Xcctitozeg Frercnt 2 deer 

1 V S. Josef lavoradór Fieste dal Lavór 
2 S S.Atanasi vescul 
3 D SS.Filip e Jacum apuestui 
4 L S.Florian martar 
5 M S.Gotart vescul 
6 M SS.Marian e Jacum martars Aniversari dal taramot (1976) 
7 J Sie Flavie martare O 
8 V S.Vitór martar 
9 S S.Isaie profete 
10 D S.Antonin Vescul Fieste de mari 
11 L S.Ignazi di Làconi frari 
12 M SS. Nereu e Achileu martars 
13 M Madone di Fatime 
14 J S. Matie apuestul O 
15 V S.Isidèrcontadin 
16 S S.Ubalt vescul 
17 D B.de Antonie Mesina di Orgosolo 
18 L  S.Zuanl pape 
19 M SG von avocat 
20 M S.Bernardin di Siene 
21 J Ste Gjisele regjine 
22 V Ste Rite di Cassie taum. o 
23 S S. Desideri vescul 
24 D Madone dal Jutori Sense dal Signór 
25 L S.Bede Venerabil predi 
26 M S. Filip Neri predi 
27 M S. Agustin di Canterbury 
28 J S.Milio matar 
29 V S. Massim Vescul 
30 S SS. Canzi, Canzian e Canzianile martars € 
31 D  Visitazion de Madone Pentecostis 


Nardin, favri da fin 


En chei 34 asìns che ai for cun Meni di Rope su la Transi- 
beriane dal 1894 indenant, al ere encje Nardin. Par no jessi 
clamát militàr, a 15 agns al ere belzà in Romanie dongje sio barbe 
Pascon e une fole! a spicá pontes e stamps da mine. In munizipi al 
ere Colledani Leonardo, classe 1874, ma ducj ai lu clamave barbe 
Nato. Al ere bravon ma, come ducl i artiscj, al ere encje un tic 
sfornari? e ruspiùes, basti dî che, tornàt da la Russie, al mengjave 
e al durmive intala stese favrie dulà che al lavorave, tra fum e 
faliscjes?. Dut il timp dal an al zeve in braghesses di vilút, cjamese 
penze di flanele e une baretone di lane, forsit pensant a dut il 
frîet che al veve patit sul Bajkal. Par fási une mignestre al tignive 
sore la fole une pignatute special cun tant di cempli^, un elmet 
muc racatanát su par Orton. 
Dente al bulignave simpri 
cualchi vues e cualchi gner- 
von. Il sàl grues al lu macjave 
sul incuin, par bevi al doprave 
da agnorums simpri il sio cru- 
chil? comprát a Viene e pal 
cafè al si rangjave brustulant 
su la fole i cucs da la ue. 


forgia 

selvatico 

faville 

manico ad archetto 
boccale Cláf dal volt da la cjase dai Cjavaluts 


um RW H o 

Al varès vút bisugne di une femenute che a i tignès indret la... 
cjase ma, dopo víe morosát par pi di vincj agns la Binute, al la 
veve lassade parce che, al diseve, a ere zude. “Ma zude indula?” 
a i domandave la int curiose. “A e zude in... asiet” al rispuindeve 
sustát. Al faseve fuarfes par tondi las fedes, strighies? par net? 
las vacjes, pontái e vieries di falcet, pics di massanc, al acarave 
batadories, ma soredut al ere bulo a fá seradures cui segrets e 
cláfs cun doi pietins e doi mestris. Al ere favri da fin e par chest 
al si ere vuadagnát il sorenon di Smit. 

La int a coreve a puartái a comedà cjaldérs e calderins, a gucá 
fuarfes e roncees. Ma Nardin al ere pegri e estrúes. “Ma parce 
no comedás la rube e tirás un franc?” a i disè Ciso. E lui: “Mone, 
no sástu che la rube par jessi preseade a a da cjapá un nin da bu- 
tighe?”. Al pridi, che a i prometeve che la Glisie a si sarès simpri 
recuardade di lui se al ves fat (dibant, si sa) la cláf dal cjampanil, 
Nardin a i rispuinde: "Eh, siôr plevan, muart jo e il cjan di Buie, 
trie dís e po pi nuie”. 

A nol voleve vidîe garzons pa la butighe, però al permeteve a 
cualchi ràr fantagut, al prisi di un fiasco di vin al meis, da stà in 
peis su la puarte a cjalà. Nome cuant che a ploveve a lu clamave 
dente a fà une cláf di plomp par no stracá fier. 

Chest al ere il barbe Nato, bráf da fà cees di anzol, mestri tal 
temperà pontes e scarpei, lui stes temperàt dal bon Diu intal 
brout di saete. 


Gianni Colledani 
Furlan di Clausîet 


6 striglie 


Bepo e Pauli 


E" doi fradis che, restáts avonde adore cence mári, àn 
scuignüt stà daúr al vecjo pári une vóre malferm in salüt. 
Bepo, vint vüt un probleme da picul, al ere restát frut tal cjáf e 
cuindi i é tocját a Pauli proviodi a regi la famee. 

Une vite passade insieme, no jessint nissun dai doi maridáts: 
Pauli, om grant che al saveve lei e scrivi, al veve lavorát pa fo- 
restál e po par cetancj agns pal Comun fasint il spissighet e te- 
gnint a dovei stradas e cunetas. Bepo, une vóre plui picul tant 
che la int lu clamave Beput, al lave daür dal fradi e al veve une 
picule pension di invaliditát. 

Ai viveve dal lór cence dá fastidi a dinissun; ai coltivave insieme 
la grande passion das fiestas religjósas: noi pierdeve une in dut 
il circondari. Ai partive par timp a pit in müt di jessi tal país a 
orari di Messe, si fermavin a gustá e po, tal dopomiesdì, al gje- 
spui dulà che lu fasevin e a pussision. 

Las lórs figuras si conossevin da lontan: davant al ere simpri 
Pauli e cualchi pas indaúr, saltucant, Bepo; ai veve simpri la gja- 
chete e dispès sóre, encje für di stagjon, luncs capotons. Sot da 
gjachete ben in viste la golarine, magari simpri ché cui segnài 
di scjarse cunfidense cu l'ághe, ma par ben ingropade atorn dal 
cuel da cjamése. 

Noi ere triscj! Beput al veve mantignút la gjenuinitát e l'ingje- 
nuitát di frut che i faseve viodi il mont ta só suage plui biele e 
cjandide e cheste só indule lu rindeve simpatic a mularie. 

No sai cuant e parce che a ere comencade cheste roube, ma al 
sucedeve che i fruts cuant che lu incrosavin pa strade i disevin: 


|” 


“Beput, fai un saltut!”. E lui subit al faseve un saltut e po al re- 
galave a chel frut une biele ridade; content lui e content il frut 
pal fat che un grant al ubidive al so comant. 

E di chescj saltuts Bepo a ‘nd à fats cetancj e a diviersas gjene- 
rasions parce che nol ere bon di dí di no a richieste di un frut 
encje se i saltuts, lant sù l'etát, ai daventave simpri plui piçui. 

E cu la stesse semplicitát, gjenerositát e contentece al si pre- 
sentave tas cjasas cuant che a colave un complean o un ono- 
mastic; mi lu impensi cuant che a San Giuan al rivave a bino- 
re in cjase a fá i auguris a gno pári: in man un macut di rósas 
di prát o di ort, al tocave e cu la só pachee al diseve: “Per- 
messo! Bondì. Sei Bepo! Sei vignút a fà i auguris a Batistel” 
Un bicjerin di sgnape, cualchi franc par là a tolisi alc e un grassie 
i fasevin lust i vôi e segna la müse cuntune sclete ridade che a 
pandeve dute la sò contentece come cuant che a un frut tu i 
das alc che al brame da timp. 


Celestino Vezzi 
Furlan di Curcuvint 


Checo pessár 


A: státs timps in Friúl dulà che par vivi bisugnave lá cuintri la 
lec e fà cuintribant. Il cunfin cu la Austrie al jere dongje e al 
sarès stát un pecját no prufitá de grande diference di presit di chei 
che a vignivin clamáts “generi di monopolio”, sál, chinin e soredut 
tabac. Lavorá tai cjamps nol rindeve e si scugnive cjapási su e fá la 
stagjon in Gjermanie o lá vie par simpri pal mont. Par stá in Friül 
bisugnave rassegnási o murî di fam o fà a gare cu lis vuardiis cunfi- 
nariis e i finangots, riscjant la galere a prin colp o il jessi mandáts vie 
“al confino” jù pe Italie. Tite Cuc al jere stàt prime puartát a Ales- 
sandrie e dopo, a vite, recidivo, su la isule di Ponza. Di gnot tai paîs 
e pe campagne al jere dut un moviment di int direte di là dal cunfin 
par cjoli il tabac e torna cjase prime da l'albe. | trucs par scjampà a 
jerin tancj. Il plui cognossút al jere chel di Checo pessár. A buinore 
Checo al lave a Maran a cjoli il pes cul so cjarug. | siei fis Cuirin e Co- 
demo, invezit, di gnot, a lavin a fá cuintribant. Si cjatavin pe strade 
e il tabacal vignive platát sot dal pes. Cuirin e Codemo a jerin i miór 
cuintribandîrs, cence póre, bogns ancje di frontá cualchi vuardie e 
par chest plui voltis metüts in galere, ma subite tiráts für par teste- 
moneance di lór pari Checo (“a son státs cun me a Maran”) e di un 
biel pes regalát a la int juste. Checo al à vüt i siei fastidis, ma graciis 
al cuintribant al à maridadis dutis lis sós fiis a... cuintribandirs di 
grande esperience. Pe ultime al veve un pocje di dificoltát a cjatá 
un bon partit, ma il partit al è rivát in cjase. Une matine al capite 
di corse disperát Zuan, chel che al stave tal curtilat, cun daür di lui 
lis vuardiis doganáls. Par salválu, Checo lu à platát tal armár. E tal 
armár al é nassüt l'amór, cussi al à maridade ancje la ultime fie. 
Roberto Tirelli 


Lusór di lune 


Usgnot il lusór de lune 
a mi à svuarbade 

e no rivi plui 

a vioditi. 

Tu sés culi: 

i sint il to flát, 

lis tós mans, 

la tó vós 

ma il to cúr 

al è bielzà lontan. 
Indula ti setu piardùt, 
sflandór di une gnot 
scomençade cul cliput 
dai ultins rais di soreli 
e finide sul cricá dal di? 


Iside Del Fabbro 
3" premi concors di poesie “Vittorio Cadel”, Fane 2019 


Prime le fieste cul bec 
e dopo le fieste al bec 


Ame dai agns Sessante dal Nufcent a si scomençave a re- 
spirà aiar di rinascite. Ancje i zovins ai erin contagjáts di che- 
ste ondade di sperance e di bielstá. Sclúse a l’ere plene di iniziati- 
vis. Di chestis, a divertî le int ai erin i torneos di balon fra ostariis. 
Intal '67 il torneo lu veve vincút le scuádre dal albergo Martina, 
che in final a le veve batùt ché da le’ dôs ostariis Sope-Matiol cun 
zuadórs di Cjasesole e Vilegnove. Il Sope-Matiol al veve reclutàt 
un bec come mascote da le sò scuàdre: a lu veve vistît cuntune 
maute dal Udineis, a striscis blancjis e neris, e a lu veve fat jen- 
trà intal campo in prime file insieme al arbitro e al so cjapitani, 
ch'al ere di Vilegnove e al veve cun sè un anghîr, ven a stà une 
Jungle piertie doprade inta menade dai lens, lunc il flum. l'anghir 
al veve in ponte un spiron par pará in là i troncs e un uncin par 
tiráju a rive. Ma i pui malicious ai disevin che agns indaür chei di 
Vilegnove a lu dopravin par robá cualche sac a chei che di gnot ai 
profitavin dal scür par traspuartá di platát cui cjars le marcjanzie, 
cence paiá il dazi. Le sere, dopo le finál, a Sclúse a l'ere fiestone e 
il bec al ere il vêr protagonist. A une certe ore i vincitórs a lu vevin 
puartát ancje a Resie, inta discoteche. Dut sturnît, ai al veve fat 
i bisugns e un zuadór, svelt, a ju veve recuperáts e metüts inta 
cope dolà ch'a si brindave cul verduc. No savin se il bec a si ere 
divertit tant che i siei suporters! A si sa ch' al veve vüt bisugne 
di une setemane par smalti le fieste, il timp necessari par clamá 
intor di sé par l'ultime volte ducj i partecipants al torneo: intun 
plat saurît preparát dal bráf Rico, il paron dal albergo Martina. 


Antonino Danelutto 
Furlan di Scluse 


Il gjalut de biele creste 
a San Zorg de Richinvelde 
(foto Dario Quattrin) 


LIS BOGIS PIGURADIS 
Vincenzo Munaro 


Si Munaro (Funes di Chies 
d'Alpago 1947) al frecuenta la 
Academie di Vignesie, al scomençà la 
ativitát espositive tal 1971 e dal 1969 
al à une galarie di art a Grau. Dal 1975 
si dediche ancje ae scriture e a pitu- 
re di afrescs. Tal 1983 al scomençà la 
só colaborazion cu la Cantine di Cor- 
mons: une da lis primis a jessi fate e 
je la bote dal titul La gioia del paese. 
Vincenzo Munaro al piturà figuris di 
popolanis che a vendin i prodots de 
tiere cuntun stil figuratîf ideal pai siei 


Vincenzo Munaro, bote cun 
La gioia del paese, 1983, 
dopo dal restaur 


temis preferîts: il mont agricul e artesan, int dal popul, i paisags 
e lis cjasis dal Belumat. Simpri tal 1983 Vincenzo Munaro al pi- 
turá une altre bote dulá che al è dissegnát a maniere di ritrat 
il campion di ciclisim Gino Bartali (1914-2000). La rafigurazion 
dai campions dal sport e je une des carateristichis des botis 

pituradis: si cjatin par esem- 
pli ancje lis rafigurazions di 
Gustav Thoeni par opare di 
Enrich Demetz e ché di Dino 
zoff fate di Mario de Tuoni. 


Gabriella Bucco 


Vincenzo Munaro a vore 
su la bote cun Gino Bartali, 1983 


Mujesse, une picule borgade di Muec, une volte al an li’ 

striis si cjatavin cul plen di lune e li balavin dute la gnot. 
Tal indoman la prime persone di Mujesse ch'a la saltave für di 
cjase a la vignive trasformade in une bestie salvadie. Dopo un 
an, intune biele gnot di lune plene, li’ striis a tornavin a balá e 
chel ch'al ere stát trasformát in bestie al cerive di tornà a cjase 
só. Se un da la famee lu cjoleve in cjase, al tornave la persone 
ch'al ere prime, se no al varès scugnùt torna a provà l'an dopo. 


Anna Maria Santarossa 
Disen di Annalisa Gasparotto Furlan di Mueç 


UN ARGISG DAL GRANG CÓR 
Gimp di rogazions 


(9: lunari gleseastic e ta chel agrari lis rogazions a àn fi- 
gurát di agnorums tant che un dai moments plui signifi- 
catîfs par lis nestris popolazions. Lis preieris, lis benedizions, lis 
invocazions di protezion e di jutori a jerin inalore il just impegn 
par la gnove campagne agrarie. Chestis pratichis propiziadoris a 
cjatin la lôr fonde lontan ta la gnot dai timps. In etis preromanis 
la pratiche religjose paiane e previodeve di cjatási a preà dongje 
da lis aghis (flums o láts) oben in splanadis intal miecs dai boscs 
che la int e rivave li dai lór vilacs. 

La Glesie e à recuperát chescj rituái e ju à stramudáts inta lis 
rogazions. Tal imprin lis scompartive in Litaniae maiores (ché dai 
25 di Avril) et minores (chés dai tré dis prime de Sense): lis primis 
a jerin di riunde romane, lis secondis a jerin di riunde galiche. 
La Rogazion dai 25 di Avril e jere clamade maiór bielzà intune 
formule di invît dal 598 (Liber Pontificalis)! in oposizion a chés 
altris romanis mancul solenis, mancul impuartantis o antighis. A 
cjaparin il puest di chés paianis par implorá aiüt par une buine 
stagjon agrarie e in particolár cuintri dal rusin intai forments. 
Lis rogazions piculis (litaniae minores) a jerin stadis metudis sù di 
san Mamert vescul di Viene intal Delfinát (muart ator dal 470); 
inta la realtát a son la continuazion dai antics Ambarvalia che a 
cjaparin un biel sburt cuant che la só diocesi e pati gruessis ca- 
lamitáts (fúcs, taramots, vueris, racolts grams), come che al cite 
San Sidoni Apolinár (Epistoles, V, 14, VIII, 11). 


1 Liber Pontificalis, |, 36, Duchesne, 2 voll. Parigi, 1886-1892. 


Lis rogazions piçulis si lis faseve seont tré itineraris difarents: 
ator da la vile, ator dai orts, ator par la taviele. La prupission 
e partive a buinore come par solit dopo messe: devant il Crist 
grant, daür une di chés altris tré crós piçulis, po i oms, il muini 
cul cjalderin da l'aghe sante, l’asperges, e il libri, il predi (in tonie, 
cuete e stole viole), e daúr lis feminis. 

Ta lis croseris la prupission si fermave, il predi al leieve un toc di 
vanzeli, al alçave la sò crós e al segnave i cuatri ponts gardenài 
fasint la invocazion: A fulgure et tempestate. Libera nos Domine, 
e rispuindeve la int. 


Gotart Mitri 


II ciaval cu la tos 


o no ere la television a 

brusá tun colp la pi bie- 
le storiute dal mont, contade 
tal stes moment a milions di 
personis (la clamin audience), 
si veve gust di contá robis 
di país, ostarie par ostarie, 
famee par famee, o in file, 
dopu sene, ta li’ seris di Un- 
viar, disìn dai Sans a Carnevàl. 
Une di chistis a ere ché di 
un contadin dal Gorc che al 
va dal spesiàr di Tisane a do- 
mandà une midisine pal siò Scuelárs a Baseglie 
ciaval, ch'al à la tos. Co un (foto Giuliano Borghesan) 
ciaval al tos o al duar distirât, si lu saveve, nol è nuie di fâ, ma 
il spesiàr al dîs, tal dialet di Tisane: “Te fa una piria de carta, te 
meti te la piria questa polvere che te regalo mi, te ghe meti la 
piria tel dedrìo, e te sufi. Varda de far proprio come che te go 
dito”. (Il spesiár, babio, ai veve dat la stranudine). Un'ore dopo il 
contadin al torne, ruán in muse, cui voi sglonfs, il fassolet in man 
par parási di une stranudade ogni minút, ch'a pareve une bom- 
be, e al domande alc par se: “Gastu fato come che te go dito?” 
al domande il spesiár. “Si dotór, ma al a soflát prime il ciaval”. 


Gianfranco Ellero 
Furlan di Frofean 


114 


Rose di Dai 


Rose di Mai, sés tu Anna Rita 
nassude il 13 in ricuart di Fatima 
Creature celestiál 

insieme ai nestris fís 

Nella e Lorenzo 

Preait Jesú par noaltris 

restáts in chest mont 

a scombati. 

Voaltris in cheste vite su la tiere 
vés vút sole 

tantis soferencis. 

Cumo gjoldét 

intal amór pa purece 

des vuestris animis candidis. 
Intercedét cun Marie S.S. par noaltris 
restáts bessói cu la tristece 

intal cúr. 


Argeo Tomat 


Grazie ae musicbe 


D: puint si viodeve il soreli là a mont che si spieglave inte 
aghe dal Tevere. Il scúr de sere a planc a planc al cjapave la 
lús di ché che par me e jere stade une zornade di no dismenteá. 
Jessi li a Rome cul gno coleghe, professòr di musiche ongjarés 
Tàmas Endre Toth, par partecipà tant che relatòrs ae Cunvigne 
internazionál di studis su la musiche de scuele de infanzie, or- 
ganizade dal Ministeri de Publiche Istruzion ai 2 e 3 di Mai dal 
2019: no jere robe di póc. 

Ce tantis emozions vivudis cul bati cúr di buinore fin gnot! 

O vevi incuintràts mestris, professòrs e esponents dal ministeri, 
int une vore impuartante. Ma soredut o vevi vút l'onór e il plasé 
di cognossi di persone il professòr Luigi Berlinguer, za ministri 
de publiche istruzion (1996-2000). In ché volte si jere ocupát 
de riforme de scuele taliane cun ché di introdusi, intal cjamp de 
istruzion e de ricercje, profondis inovazions. 

Al sintive profondamentri la dibisugne di un adeguament de ri- 
spueste de scuele a lis gnovis pretesis di une societàt impron- 
tade su la sveltece di trasformazion di dut un sisteme. Insumis, 
une riforme buine di jessi simpri plui integrade inte suaze euro- 
peane e mondial e segnade de economie de cognossince. 
Zaromai a 87 agns, al è un om di grant spessòr uman e cuant 
che al fevele al trasmet dut il calòr e la sapience de sò vite di 
impegn, spindude a pro de formazion di cetancj zovins (sevi 
par vé insegnát par agnorums inte Universitát di Siene, sevi 
par vé scrit un grum di libris di storie, di dirit, di pedagogjie e 
di cetant altri). 


Al merte marcát il so interessament pal insegnament de musi- 
che te scuele taliane: in di di vué al e president dal comitát, di 
gnove istituzion, pe difusion de musiche e de culture sientifiche 
e tecnologjiche inte scuele superiór. Daspo chestis riflessions, 
cumo dal puint si viodeve aromai dome un sblec di lús che adasi 
si leve distudant. Rome la capitál! Ce plasé gjoldi de tante biele- 
ce e de sodisfazion di jessi stade li a contá dal lavór fat dilunc i 
ultins vincj agns inte scuele de infanzie di Rualis di Cividát, adun 
cui professórs di musiche Edit Acs e Támas Endre Toth. Ducj i doi 
ongjarés di divignince, ma bogns di cjantá e fà cjantà i frutins 
par furlan. Vé fat musiche doprant ancje la mé marilenghe, par 
chei di Rome e i mestris di fùr regjon, e je stade une scuvierte 
fúr dal ordenari. Testemoneance preseade che e met in lús che 
par fá buine musiche ogni lenghe e je ché juste. Ma dite fra di 
nó: vuelistu meti ché furlane?! 


Miriam Pupini 
Cors pratic di lenghe furlane di Cividát 


Riprodazione dello spartito di "Stelutis Alpinis” 

Presunzion e ignorance 


D ulà e cun cui che o ai podút e o pues, o ai e o feveli simpri 
par Furlan, il lengac che i miei a àn simpri doprát fevelant 
in cjase. Convint di fevelálu e ancje di leilu avonde ben (lassin 
pierdi il scrivilu), no mi soi mai impensát di verificá, in cualchi 
mût, se la convinzion e jere juste. 

Za més, il gno ami Dario mi à dite che al veve scomencát a fre- 
cuentá un cors di lenghe furlane a Reane e mi à mostrát sfueis 
scrits par furlan che i vevin dat al cors. Inalore o ai scomengát a 
lei alc e a spiegäi il significát di cualchi peraule che jo o cognos- 
sevi e lui no. 

Finide la leture i dîs: “Mi plasarès capi a ce livel ch'al è il gno 
furlan!”. Simpri plui sigúr di savé e cognossilu benon. E lui, sintint 
chestis peraulis, mi rispuint: “Tu sás lei. Tu cognossis il significát 
di peraulis e jo no; parcè no vegnistu al cors? No tu varessis di vé 
dificoltáts di sorte a stá daúr!”. 

Cualchi zornade dopo, mi soi notát e daurman o ai scomencade 
la frecuence, convint di no vé dificultáts, simpri parcè che tant il 
furlan lu feveli di cuant che o ai scomencát a cjacará. 

Bielzà des primis lezions o ai scugnút ricrodimi; inte leture mi 
capitave di imberdeámi cun cualchi peraule: i voi a viodevin une 
robe e la bocje e diseve une altre; intal scrivi... al sarès miór ch'o 
stes cidin. Intal prin scrit (un detát par furlan), acents, pronons, 
adietífs e articui...: meti jù chel just intal moment just al jere 
come cjapá un terno al lot e no mancjave la complicazion — fra 
lis tantis — de letare “q” che par furlan si scrîf, gjavade cualchi 
ecezion, simpri “c”. 


Mi semeave di jessi, in chei moments, intes scuelis elementàrs, 
cuant che il mestri nus faseve prová a scrivi i prins detáts e jo o 
sintivi une robe e o scrivevi une altre. 

A dut chest mi soi rindút cont che o savevi póc e nuie di acjadi- 
ments, personis e int che a àn fate la Storie dal Friúl. 

O pensavi di jessi a cjaval, ma no jeri e no soi nancje a mus! 
Gracie al cors, o sai alc di plui de storie e des personis che a án 
fate la storie dal Friúl, o sai lei e scrivi un fregul miór — almancul 
cumo o sai cuant scrivi “cu” e cuant scrivi “qu” —, si che duncje 
disin che o soi un che al crodeve di savé cori e che invezit al 
cjamine cul jutori des croçulis (vocabolaris, libris di gramatiche e 
ducj i tescj che a puedin judá)... e che dispès si ingopede. 


Amelio Sirch 
Cors pratic di lenghe furlane di Reane 


Lom ch'al móf lis montagnis 
al scomence puarcanc vie i claps plui picui. 
Proverbi cinés 


marsa ! E 


Une cartuline di Giovanni Battista Corgnali 


Cheste cartuline e je stade scrite e spedide di Udin di Giovanni Battista Corgnali 
cun destinatari Riccardo Danelutto, che al steve a Racolane di Scluse. Il mitent, 
nassüt a Reane ai 28 di Setembar dal 1887 e muart a Udin ai 28 di Otubar dal 
1956, al fo soci fondadór de Societát Filologjiche Furlane e bibliotecari in Udin 
fin tal 1953. La cartuline e je di proprietát di Antonino Danelutto. 

Souvenirs du Friül: la scuela 


Im gjenitôrs a son ducju doi di Secuals. A son vignúts in Fran- 
cia, gno pari a 13 ains, e me mari a 29 cuant ch'a si è sposada. 
Gno pari al è stàt un puc lungjût a decidisi, za ch'al veva 29 ains 
encja lui. Duncja i soi nassuda jo par prima, e i soi zuda a la scuela 
francesa, coma ducju, indulà chi ai imparát il francés, encja se a 
cjasa a si fevelava ducju par furlan, tant che nissun a induvinava 
chi eri foresta se i no lu disevi. Un dopudimisdi, i varai vút un siet, 
vot ains, i zuiavi intal curtîf da la scuela cu le” me’ amighes a un 
zouc che in Francia a clamin /a marelle. A si disegna par cjera cul 
zes un retangul cun drenti 6 cuadris compains e a si devi fà zî inde- 
vant, da un cuadri a chel altri, ‘na scjatuluta, pocant avant doma 
cu un piè. Spetant ch'a tocji a me da zuià, i stavi pensant a ce biel 
ch'al era da cjaminà su pa la mont ch'a stava davór cjasa nestra a 
Secuals, in mieg da le erbes altes e dai flórs ch'a vevin un profum 
di paradis, cu l’aria frescja ch'a calava jü da la mont la sera. E i ai 
dit a le me’ amighes: “Siu mai stades a cjaminá pa le mons cuant 
chi sis stades in vacansa?”. E le’ me’ amighes a si son fermades di 
colp, a mi an vardada cui vui spalancás, e a an dit: “Hein!? Quoi!? 
Qu'est-ce que tu dis?", ch'a sarès: “Cel? Ce ditu? Ce sotu davór a 
disî?”. E i mi soi duta confusionada, capint ch'i vevi fevelát in furlan 
e no in francés. | mi soi scusada e spiegada, e i sin dutes scopiades a 
ridi. Sta storia a mi è restada in ment par tant timp, e dopu d’in ché 
volta i soi semprit stada atenta a ce peravoles ch'i stavi disint. E di 
fati, a è stada la prima e l’unica volta in duta la mé vita chi ai fevelàt 
in furlan ai francés cenga rindimi cont di nuia! 


Eleonora Mongiat 
Versailles (France) - Furlan di Secuals 

Jaen 


1 L S.Justin martar 
2 M S.Marcelin martar Fieste de Republiche 
3 M S.Carli Lwanga e compagns martars 
4 J  S.Quirin vescul e martar 
5 V S. Bonifazi vescul Q 
6 S B.Bertrant di Aquilee patriarcje 
7 D S.Norbert vescul Santissime Trinitát 
8 L S.Medart vescul 
9 M S.Efremdiacun 
10 M B. Indri di Bolzan 
11 J  S.Barnabe apuestul 
12 V S.Onofririmit 
13 S S. Antoni di Padue frari O 
14 D S.Liseu profete Santissim Cuarp e Sanc dal Signór 
15 L S.Proto di Aquilee martar 
16 M S. Aurelian vescul 
17 M S.Rainîr remit 
18 J  S.e Marine vergjine 
19 V SS. Gjervás e Protás martars Sacratissim Cúr di Jesú 
20 S  Cúrimacolát di Marie 
21 D S.Lufs Gonzaghe jesuite e 
22 L S.Nicete di Aquilee vescul 
23 M  S.Josef Cafas predi 
24 M Nativitàt di S. Zuan Batiste 
25 J Ste Eurosie martare 
26 V S.Vigjli vescul e martar 
27 S  S.Ciril di Alessandrie vescul 
28 D S.Ireneuvescul € 
29 L SS. Pieri e Pauli apuestui 
M 


w 
o 


SS. Prins martars de Glesie Romane 


I bleons di Sunce 


i És Sunte a morosave cul Nuti fin da garzonete. Jê a ere di Ce- 
lant e lui di Prades da Dalt, un fantat come tencj, ma socio 
da la “Gioventu ribelle” une ghenghe! che dispès a la butave in 
staiare?, cun musiches e fiestes da bal che encje il pridi al veve 
vüt di ce lagnâsi. Da cheste companie di fantats, plens di vite e di 
fiât, al salta fôr il Delmo, un dai doi “Arditi” di Clausiet da la Pri- 
me vuere e diviers operaris da la Imprese CBZ (Concina, Brove- 
dani, Zannier) che a lavorà tant di mür e di clapadories in France. 
In viste da maridâsi cul siò Nuti, che intant al lavorave in Gjerma- 
nie, la Sunte a cirive da tirâ dongje un francut pal fat che la sô fa- 
mee a no veve né vacjes né tiere. In Primevere a zeve intala Vile 
a voltâ orts, semenâ fasoi e a 
fâ raclis3, a tondi fedes^ par 
vie lane da filá, intala colme 
da l'Estát a puartá dente fen 
cu las cjarcoles, in Autun a 
tirá miei e cjapà sù cjastignes 
e in Unvier a puartà legnes 
cul cos. A fuarce di dài, a rivà 
a comprási une biele dote. 
Cun impegnu, tignint cont dal 


1 banda 

? divertimento, festa 

3 paletti per i fagioli San Jacum, ta la piere da l'aghe sante 
^ tosare le pecore di San Pauli 

timp di dì e di not, a recamà bleons”, cussigneles? e suiemans 
cun tante bravure e puntilio che la Stele, la regjine dal gossip 
locál, a diseve che une dote compagne a no la veve nencje la 
fie di Cecon. A veve comprát ui dal Bilit guseles e crochets di 
ogni sorte, spagnolets e rochei di fl di mil culúers. Su ogni bleon 
a veve recamát la letare iniziál G (Giovanni) dal Nuti e la sò A 
(Assunta), ben incjadenades tra lúer intun svualopà di cerclis. Il 
bleon nuvicál po al ere une mirivee: su la plete las letares iniziài 
Ge A ai steve dente un côr dut ros, cun sot scrit, a punto erba, 
“OGGI SPOSI”. Ma cul passá dai agns il Nuti, che al ere simpri 
stát un nin discjaviestri, al si ere butát a bintar” e pierdút par las 
Gjermanies. Tantes sperances e tant lavúer, dut al ere zût intune 
bole di savon. Pecját che ché dote, ben pleade intal como e belzá 
marcade cu las letares G e A, a si sfantàs come la nîef tal soreli. 
Ma la Sunte a ere femine di snait e a no si pierde. A si cjalà ator 
par cjatá cualchi fantat malcumál, pur che al ves ce che jê a cirive. 
Chei di famee a i meteve in lús chest e chel. Ma nissun a i zeve 
ben. Fintramai a si lassà morosà dal Bepo (all'anagrafe Giuseppe 
Bidoli) e cun lui a si maridà. E cu la só dote a fase un figuron. Las 
iniziáls ai ere a puest! “Ma alore — a i disè só santole — parcè no 
il Gusto, lavoradúer, sparagnin, fi bessúel cuntune biele stale di 
vacjes?”. “Parcè che il non dal Gusto - a i rispuinde la Sunte — in 
munizipi al cumince cun la A e no cun la G”. 


Gianni Colledani 
Furlan di Clausiet 


lenzuola 
federe 
sfaccendato, perdigiorno 

La mé grande passion: 
la montagne 


n: è facil spiegâ cemüt che e je nassude in me la passion 
pe mont, anzit, a pensâ ben, cuant che o jeri frut o vevi 
dut une altre idee. Jessint a stâ intun païs dongje il cjamp di avia- 
zion di Rivolt, si pues dí che o soi cressüt a pan e frecis tricolórs: 
il gno insium al jere chel di fá il pilote militár. O varès dát cuissà 
ce par podé rivá a pilotá un avion, ma vie che a passavin i agns 
mi rindevi cont che il gno insium al sarès restát li. Cui disevot 
agns e je rivade ancje la cartuline militár: par podé “svolá” o ai 
fat domande par lá intai parecjadudiscj e cussì o soi lát a Pise 
inte “Folgore”. Li o ai fat un més di istruzion militár e daspò di vé 
passát lis provis parjessi ametút tal cors di parecjadudist, o ai fat 
un altri més cun altris provis di superá e ae fin o soi stát abilitát a 
saltà ju cul parecjadudis. A Pise mi soi butát ju trê voltis. O vevi a 
pene finît disenúf agns e daspò mi an mandàt a Bolzan inte com- 
pagnie dai parecjadudiscj alpins, un cuarp militàr special indulà 
che si veve il compit di saltà jù di un elicotar sui monts e si veve 
di jessi bogns di movisi sul prát tant che su la néf o di rimpinási 
sul cret. Li mi soi cjapat bielis sodisfazions, ancje ché di vé l'onór 
e di meti il cjapiel di alpin. | nestris istrutórs a jerin pardabon 
bráfs; mi an insegnât cemút movisi sù pes monts e cemút evità 
i pericui, ma soredut mi an fat cognossi un mont gnúf, che mi 
plaseve, propit tal miec des Dolomitis. 

Finît il servizi militàr, póc daspò, o ai cjatade la morose, che cumò 
e je le mé femine, e o vin scomengat a lá in feriis propri in Tirôl di 
misdì (par talian Alto Adige). Li, in chei agns, a jerin daúr a vierzi 
lis primis scuelis di parecleve, cul parecjadudis. Dalmoment che 


no vevi vút la sodisfazion dal svol che o cirivi, mi e vignude l'idee 
di lá intune di chestis scuelis. Cuant che o ai contát a la femine la 
mé idee, jê mi à cjalát intai voi e mi à dite: “Varessistu il corag di 
lá a butàti ju, savint che jo o sarès chi a spietàti cul cür in man?”. 
No ai pensát plui di cualchi secont, i vuei masse ben par fái un 
tuart cussì grant. 

A chel pont no mi restave che la mont, une passion che e à a 
cúr ancje jé. O pues dí di sigúr che su pes monts o cjati dut ce 
che mi covente par stà ben. Cuant che o soi su di une spice, o 
ben sentát su di une crete, e o ai sot di me la valade cul paisut, 
ator dutis chés altris monts, plui lontan la planure fin al már, in 
bande un mac di stelis alpinis e il cjamoc o il stambec che a saltin 
sù pai crets, jo o stoi ben dentri, mi sint in paradis, in pâs cun 
me stes e cul mont intír. 
Cualchidun mi dis che o 
soi mat: daspò vé lavoràt 
dute la setemane, là a 
scanàmi su pes monts. Jo 
i rispuint che par viodi ce 
che o viót là sù e par pro- 
vá ce che o provi dentri di 
me o soi pront a fá dute 
la fadie di chest mont. 


Silvano Bertolini 
Cors pratic di lenghe furlane 
di Mortean 


Lis monts viodudis 
de capane des Cinc Pontis 


Pre Nardin 


re Nardin al veve caratar. Caratar fuart, nuie di póre, e al 
leve dret pe só strade. A pene vignút fúr dal Seminari lu 
an fat subit plevan e mandát dulà che i voleve un predi bon di 
frontá i nemís de Glesie e ancje chei masse amís dai predis, che 
a finivin par dividi i país. Al ven po mandar intun país dula che si 
scontrin dós fazions di catolics. Nol à fat ingrès uficiál, chel cui 
arcs, la bande, lis poesiis dai fruts. A cidin al è rivát di gnot e tal 
doman aes cinc di buinore si è presentàt a dî messe, metint subit 
in clár che ducj a varessin vút di meti il cjáf a puest. Par metilu a 
la prove, cualchidun al à cirút di tacá barufe, ma pre Nardin al á 
tacát a scufiotá di une bande e di ché altre fin a fáju rindi. Intes 
predicjis nol leve masse pal diplomatic: nons e cognons e perau- 
lis no propit di glesie. Il dì dai Sants dal Disesiet, passade la ritira- 
de di Cjaurét, a messe al ven fúr disint dai todescs: “Adesso sono 
arrivati i castigamatti e cumò us drecin par ben”. Ancje se al veve 
salvát il país e la sò int, cuant che a tornin i talians al ven metút 
sot procès tant che austriacant. E je lade ben. Intai agns des lotis 
politichis plui voltis lu àn spietàt di gnot, cuant che al leve a puar- 
tá il vueli sant, par dái un sac di legnadis, che in un mút o chel 
altri al rivave a torná al mitent. Al spietave che a vignissin fúr de 
ostarie e... la colpe le cjapavin l’orcul o il vin. Deventát vecjo, lu 
an fat monsignór, ma no i tignive tant. Cussì, une sere al à lassát 
un biliet su la taule de canoniche: “Torni cjase mé”. E tal doman 
al è lát a dîlu al vescul. Pre Nardin al saveve ancje jessi di bon ca- 
ratar e al veve un pont debil: nol saveve predicjà se nol fevelave 
sclet. E sclet nol a vudis simpatiis, rispiet simpri. 
Roberto Tirelli 


Il croi pierdüc 


Pieris fruiadis dal soreli 
e lis furmiis in file 

sul prát di urtiis 

tal gno país antíc. 
Zocui di cjavai 

sul pedrát di polvar 

e oms cu la scorie te arie. 
La lune tal toblát 

e il troi di saüt 

daür dal mûr di elare. 

Il profum dolc 

di most tai caratei 

tes gnots di póris 

e di siums 

sot di un cîl strapont 

di stelis. 


Egle Taverna 
3* premi concors di poesie “Vós de Basse”, San Zorc di Noiár 2019 

Scaletis e bregons curts 


AE Pieri, il 29 di Jugn, a Racolane a l'ere fiestone: messe gran- 
de prin di misdi, gnocs a gustá e a le sere tirá scaletis. l'usan- 
ce da le” scaletis (in Cjargne a son clamadis cidulis) a l'é un grum 
antighe; in di di vuei a si rinove dome le sere di San Pieri, ma une 
volte a le durave fin a Sant Ramacul, il 12 di Lui. | fantats a si procu- 
ravin cualche setemane prime il baston di sangit che, secjantsi, al 
diventave pui robust; le' scaletis a le erin di len di fau, cuadradis e 
foradis intal miec par podé infilális sul baston. Apene ch'al vignive 
scûr, a si impiavin i fúcs e le’ scaletis a le scomengavin a svuelá: 
"San' Piéri, San’ Pauli, san” cidule, va là e tórnimile cà!”... e vie, di- 
segnant striscis rossis tal cil. Une scalete a l'ere parfin rivade inta 
stazion da le ferade e cualchedun al scontint che une a l’ere entra- 
de pal finestrin intun scompartiment dal treno diret Rome-Viene. 
Par evitá situazions dal gjenar, dispes i carbonîrs ai vosavin jù dal 
punt di smeti e i zovins ai scjampavin. Une sere a tirá le’ scaletis al 
ere ancje il Bepi Mulinár cui siei amics. Visáts da le int ch'ai stevin 
rivant i carbonîrs, ducj i zovins ai vevin taiát le cuarde für pai sterps 
e po intai práts. Purtrop intal scùr il Bepi no si ere inacuart di un 
reticolát, al ere lát intor e al veve sbregàt i bregons luncs. E dî che 
cualche ore prime, zuant a balon intal campo dut ingravát, al ere 
colát e al veve rot un atri pâr di bregons luncs. Cuissà mai ce tant 
che i varès vosàt sò mari: in poucjis oris fats für doi párs di bregons 
luncs, e no 'nt veve atris! Tal doman il Bepi al girave cui bregons da 
le zornade prime, ma scurtàts. “Ce cji al dit tó mári?”. “A mi à vosát: 
d'ore indavant tu cji contentis di doi párs di bregons curts!” 


Antonino Danelutto 
Furlan di Scluse 


La masanete a Lignan 
(foto Dario Quattrin) 


LIS BOGIS PIGURADIS 
Ivan Crico e Alexander von Reden 


intremai dal 1989 Ivan Crico 
(Gurize 1968) al met dongje la 
ativitát artistiche a ché di poete in 
lenghe bisiache. La bote che lui al à 
piturade tal 2005 e je une des plui 
bielis de cantine par vie dal so aspiet 
oniric e surealist: une muse di gran- 
dis proporzions si intaie in prin plan 
incuadrant il panorame dal Cuel. Il re- 
stauri al á puartat ae lús lis veladuris 
e i particolárs dal paisaç che al cjape 
profonditát. “La idee di un personac 
classic in prin plan — al dîs Crico — e 
volarès ricuardá che la coltivazion de 
vît si puarte indenant, in cheste zone, 
di etis antighis, invezit il paisaç sul 
fonts al è chel dai cuei di Cormòns. 
E je une imagjin che e à vút tante 
fortune tai media”. Dongje si cjate la 
bote piturade tal 1983 cun stîl naive 
di Alexander Sixtus von Reden (Viene 
1952-2004), grafic, scritór e gjorna- 
list, che al à vivût par tant timp a Cor- 
mons, autór cun Joseph Schweikhar- 

dt di Furlanische Reise (1980). 
Gabriella Bucco 

Ivan Crico, bote cun muse 
di femine e paisac, 2005, 
dopo dal restaur 


Alexander Sixtus von Reden, 
bote cul viag di Viene 
a Cormòns, 1983, 
dopo dal restaur 


La strie di Cjampiül 


C volte a CjampiQl ai cjalavin di strie une femine ch’ a la 
voleve che so fi al cjolés une fantate di Stai. Ma cheste a la 
veve za cjatát un atri, propit di Stai. Cuant che i doi ai àn decidüt 
di sposási, lui al e lát a Tumiec a cjoli la roube ch'a la coventave 
pa li^ gnocis. In ché volte a si lave a pit pa la mont fin a Diec e 
po jü a Tumiec. Tornant indaúr, il fantat a si è fermát a Diec, al 
à polsát un pouc e dopo al e tornát a partí par vigní ai Stai. Ma 
a cjase nol è mai rivát. Tal indoman só mari al e lade a cirîlu e a 
Dieg i an diti che lu vevin vedút a parti pai Stai. Alore dute la int 
da la borgade al è lade a cirîlu pa la mont: lu àn cjatát muart, 
cuntune ladrîs intor dal cuel. Ai disevin che la colpe al ere da la 
strie di Cjampiül, ch'al à volüt fá dal mál a ché fantate che no la 
voleve cjoli so fi. 


Elena Pugnetti 
Furlan di Muec 


No stait mai a di cbe o vés cjacác [a verecác, 
diséc pitost che o vés cjacác une veretät. 
Gibran Khalil 


UN ARGISG DAL GRANG COR 
I cavalirs 


ai contadins, dopo che tal més di Mai a vevin semenát la 

blave, il lavòr plui impegnatîf e impuartant par l'econo- 
mie di une famee a jerin i cavalîrs. Di passe 4000 agns il cavalir 
(Bombix mori o sericaria mori), al jere alevát in Cine e i Cinés par 
cirche 3200 agns a vevin difindút il lór segret. Aljere stát puartát 
in Europe tor il 550: si conte che doi fraris di San Basili a vevin 
contát al imperadór Justinian cemüt ch'e vignive fate la sede in 
Cine e par ordin dal stes imperadór a jerin státs mandáts un'al- 
tre volte in Cine e, cuntun truc, par vie ch'al jere un reát puartà 
für il cavalîr, a vevin platát une buine cuantitát di üfs tal vueit dai 
lór bastons di cjane gargane. Ju án puartáts a Costantinopoli e 
aan insegnát a tiráju sù. Prisonîrs grécs ju an puartáts in Sicilie 
tor dal 1000; tal 1300 a jerin in Lombardie e dal 1400 Vignesie 
ju veve sparnicáts sui siei teritoris. 
In 40 dís si rive a vé la galete, passant par lis cuatri mudis dal 
vier. In chest periodi si a di dáur di mangjá fuee di morár: prin 
sutile sutile e po simpri plui gruesse; si à di gambiáur ancje il jet 
e insom si ur da ancje bachetutis intiris di fuee. Si à di tignîju tal 
clip (22-25? C). A mangjin 4 voltis in dì: a 4-8-13-22. Tor la 35€ 
zornade, il cavalîr al ten sù e al nicule il cjáf: al úl dî ch'al è pront 
par lá a filá. Si ur prepare il bosc cun pae di siale: a clessidre, a 
raiere... La galete, dopo ch'e ven secjade a 50° C, e va in filande, 
la prime industrie furlane che e à dát lavór e emancipazion a ce- 
tantis fantatis furlanis, dulà che il fil di sede si torne a disgropálu. 
Si ju comprave a telain o a once: un telain cun 20.000 úfs al pode- 
ve dá 20 kg di galete; 10 kg di galete a podevin dá 1,08 kg di sede. 


A coventavin tor ai 10 cuintài di fuee. 
Un cavalîr, di grant, al pese sui 4/5 gr, al è lunc 9 cm. Al da une 
galete ch'e pese di 1,8-2,2 gr, al bute fúr un fil lunc di 1.500 a 
2.000 m, sutil di 10/20 milesims di mm. 
Fintremai al 1800 a jerin in Friúl 212.000 morárs. Si faseve 
2.500.000 kg di galete. 
Il lessic colegát al presente tantis curiositáts: cavalfr, clamât cus- 
sì parvie dal moviment a onde dal cavalîr tal movisi sul cjaval; 
galete, peraule ch'e ven dal francés galet, francés antic di gal 
(claput), galic *gallos, clap taront. 

Gotart Mitri 

La confession curte 


CE di Frofean, ch'i clama- 
rai Gino, al va piligrin a 
la Mont Sante di Gurisse e E m 
dopo vincesiet ains al desit di 
confessási. Si inzenogle ta un 
confessionál e al domande: 
"Podio fevelá par furlan?". 
"Come no — a rispunt une vós 
masculine di là dal barcunut 
sbusát — duciu i fraris chi a san 
il furlan, il sloven, il talian". 
Cunfuartát, al tache a contá: 
^| ài blestemát Diu, la Mado- 
ne e i Sans”. “Tropi” voltis?" Fradi e sûr 
al domande il frari. “Cui li à (foto Giuliano Borghesan) 
contadis?!” al rispunt Gino. “Tropi’ voltis in dì? Dèis... vinç... tren- 
te?” al continue il frari. “Eh — al rispunt Gino - trente al ore, no in 
dì”. E il frari: “Vuàtris talianàs i blestemais simpri!”. 
Gino, ch’al veve fat l'alpin, nol podeve permeti a un sclâf di ufin- 
di l'Italie (ence s'al saveve che al veve dit une veretàt). 
“Talianàt a mi?” al conteve Gino in ostarie: “Soi jevât in pèis, i 
ai tacát a ciapa a puins il confessionál e a sigá: ven fore s'i ti âs 
coragio, ch'i ti spachi la musel”. 
Al è dibant dî che intant ch'al conteve, al blestemeve. 


Gianfranco Ellero 
Furlan di Frofean 


Un ricuart de infanzie 
dongje il Giliment 


uant che o jeri frute o stavi a Vidulis, un picul país tra Di- 

gnan e San Denél, dacîs dal Tiliment. O stavi cui vons, gno 
barbe Menuti, mé agne Madalene e cui miei cusins. 
Ancje i fruts a judavin in cjase: cuant che o vevi dîs agns (cumò 
o ‘nd ai otantedoi) cul buing e doi cjaldîrs di ram o lavi a cjoli la 
aghe dal Tiliment: aghe di bevi e par fà di mangjá. | cjaldîrs si 
picjavin te spacecusine e si beveve la aghe dal seglot cul cop. 
Par lavàsi e par altris Ús si doprave la aghe de roe che e partìs di 
Vilegnove e e va fin a Codroip. 
Si mangjave ce che si cjapave sù tal ort (lidric, cesarons, pomo- 
doros, blede); lis feminis prime di là tal ort a disevin: “O voi a 
cjapà sù di cene”. O mangjavi ancje ûfs e formadi. La cjar si le 
mangjave da ràr. Une volte al an a vignivin a purcitá e e jere une 
grande fieste. La cjar si le tignive tal camarin, une stanzie a nord 
de cjase, e i fruts a jerin obleàts a mangjá il sanganel, la sanc dal 
purcit indolcide cun le ue calabrie; ur disevin che al faseve cressi 
ben, par fàju stà bogns. 
Il gno von al veve le buteghe “I coloniai" e l'ostarie di Vidulis. E 
jere tante miserie che cualchi volte a vignivin lis feminis e a dise- 
vin a gno von: “Pieri, par plasé, dami doi ûfs di ris...”. 
Lui al veve ancje un grant ambient che al mantignive simpri cjalt 
dulà che al tignive i cavalîrs, che a mangjavin di dì e di gnot lis 
fueis dal morár che jo o vevi di taiá fin fin dut il dì. Cul gno von o 
puartavin lis galetis te filande di Dignan o di Cjarpàt. 


Marina Leonarduzzi 


Il zovin cb'al A menât 
a balá 'ne musse 


Gw ains fa, in ta un païs da la Basse furlane, al ere un 
zovin di non Toni. Lui al ere un bon e brao zovin, al ere en- 
cje un pùc mataran e cualchi volte a ‘nt cumineve une da li’ sôs. 
Vés di savé chi il zovin al veve scumitàt cui amics ta l'ostarie chi 
se la sò murose no sarès zude a balà cun lui a la sagre dal paîs, 
al varès menât a balà ‘ne musse al post da la murose. | amics no 
i crodevin e i disevin: “Vedarin, Toni, se ti sós cussi bulo di mená 
a balà ‘ne musse al post da la tó murose!”. 

"| starés ben a viodi se no la fai; intant jo i scomet 'ne sene par 
ducju: se però i meni a balá la musse, vualtris i mi la paiés a mi” 
al rispunt Toni. 

La murose di Toni a veve non Mariute; par dí la veretát no ere 
bune di balá, e Toni, co '| zeve a cjatále a la sere, a i diseve: “Ma- 
riute, ti prei cun dut il cór, ven a balá cun me a la sagre”. 

Ma Mariute a i rispundeve: “Cjár il miò Toni, ti sás ch'i no soi bune 
di baia. No sta fámi vient par fuarse. | farès dome brute figure”. 
“La brute figure i la fai jo ch'i ài di stà come un pipinot a cjalá 
che’ altris. Viót, Mariute, se no ti vens a balá, jo i meni a balá 'ne 
musse tal tió post”. 

Mariute, a sintí cussì, a si ere encje un ninin rabiade e a i dis: “Va- 
là, mataran, tu ti ás dome matetáts pal cjáf; no poi migu impará 
a balá ades ch'a mancjin pús dîs a la sagre?”. 

Al rive il dì da la sagre dal país, che a ere pai zovins une da li’ 
puci’ ocasions par fà cuatru salts sul taulàs, cussi encje al nostri 
Toni ch’ i plaseve tant pala: al ere un di chei balarins chi se ’| ves 
pudút al vares balát encje su la cuarde! 


A la sere da la sagre, cuan' chi dut il país al ere tirât dongje dal 
siolo par balá, a si viót in somp da la strade a vignî indenant 
Toni cundune musse pa la cjavesse. Al rive dongje dal taulàs e al 
entre lui e la musse e po al si met a fá movestis di bal a timp di 
musiche, insieme cu la musse. 

E a cui ch'a i domandeve il parsè ch'al ere li a balá cu la musse, a i 
rispundeve: “La me murose no à vulút vignî a balá e jo i ài menát 
a balá la musse!”. 

Ducju si son mitüts a ridi; püc però a ridevin i siò amics ch'a vevin 
scumitút une sene cun Toni e chi adès a vevin di pensá a tirá su 
i bécs par paiá; nuie invessi a rideve la murose di Toni, Mariute, 
chi cualchidun a i veve contát il fat e j a si ere rabiade tant ch'a 
no voleve pi savént di Toni. 

| doi a son státs rabiáts par un biel toc di timp, ma dopu, a si 
sa come ch'a van a finîle li^ robis, Toni a i à domandát perdon a 
Mariute. Ché, d'in prin, a à fat la muse dure, ma sicome ch'a si 
volevin veramenti ben, po a i à perdonát, a an fat la pás e dopu 
un pu? di timp a si son sposàts. 


Benvenuto Castellarin 
Furlan di Roncjis 


Astât di une volte e di cumo 


L e vignive clamade la "stagjon dai puars” parcè che 
intai siei tré més ancje i puars a podevin mangjá, magari 
dome pomis e verduris, e vistisi cun cualchi svelandrin; cussi la 
stagjon dal cjalt e vignive benedide de puare int, tant che un 
proverbi al dis: "Benedete la Istát cun duc i siei pulcs". Vué, par 
furtune, di miserie no s'int cjate plui in Friúl e cheste e je la pri- 
me diference positive de Astát di vué rispiet a ché di une volte. 
L'Astát di cum, difat, no semee masse a ché dai nestris vons, 
ancje intal cjalt che stant a lis ultimis anadis al e fúr di mút e nol 
è plui concentrát intai més di Lui e di Avost, cuant che si sfogave 
la canicule. 

Cumo ancje Jugn al à lis sós scalmanis come dut Setembar, tant 
che la antighe cjaldure segnade de fieste di Sant Laurinc, il 10 
di Avost, no à la só ponte inte prime desene dal més ("San Lau- 
rinc gran cjaldure, San Vincenz gran criüre, l'une e l'altre póc e 
dure"). Difat, come che al contave un altri proverbi, "la prime 
ploie di Avost e rinfrescje il bosc", la ploie no faseve di mancul di 
rivá cula Madone assunte (15 di Avost) a ristorá cul fresc plantis, 
bestiis e personis. 

Cussi no dome i vecjos país cu lis placis e la fontane o il poc, 
cul trop des feminis colmenadis di cjaldîrs e di seglots sul buing 
a cjapá l'aghe, e i fruts a zuiá cul cercli e a brincá lisartis no si 
viodin plui, ni vecjos sot i bersots tai curtii che tes matinadis 
celestis a profumavin di mignestron che al buligave intes citis sui 
spolerts: nancje il cjalt nol è plui chel che o jerin abituáts a gjoldi 
o a pati cuant che nó o jerin canais. 


Fin a póc timp indaür, i plui fortunàts di cheste stagjon a lavin 
in feriis inte nestre montagne o intal nestri már, intant che in di 
di vué si po lá in feriis dut il timp dal an: ancje d'Unvier cetancj 
a partissin pai márs di chel altri emisferi dulà che a cjatin Astát. 
| verps de contadinance sicu seselá e bati il forment, seá fen, 
srarî il cincuantin, brancá vîts de passade Astát di lavór furlane 
no esistin plui e simpri mancul a son chei che si visin dal mont 
rural di une volte, che al veve l’Astàt cul davoi des cialis sui pôi, 
il movisi dal sborf o de salamandre intai ricès, lis perucis di San 
Pieri e il penacul de blave par San Ramacul, i cjamps di papavars 
jenfri il forment, lis gnot di lusignis e fin tal cricà dì il cjant plui 
biel, chel dal solitari rusignúl. E cuant che a sintivin il gri avo- 
stan a clamá cun marum visti, vistì, a savevin che l’Astàt e leve 
al mancul e che a rivavin lis vendemis; une altre biele stagjon e 
steve par finî, une des tantis di ognidun, ca jù sot il misteri dal 
cil stelàt. 

Mario Martinis 


Fâs ce che tu puedis, 


cun ce che tu âs e dulà che cu sês. 
Theodore Roosvelt 


Amór al e amór 


to: e jere une zovine — ma no tant zovine — che e vi- 
veve di bessole intun paisut su le culine. E veve un morós 
che al lave a cjatále tré voltes par setemane, come che e jere 
usance in ché volte. 

Severin — cussi si clamave el morós — al faseve el marangon e al 
stave intun país dongje, insiemi ae mari anziane. Lui nol viodeve 
l'ore che e vignis le sere di martars, o di joibe o di sabide, par lá 
li de só biele. Al saludave la mari e cu le biciclete, plen di morbin, 
al partive di corse. 

Une sabide di sere come el solit si cjatave a morosá: rivade l’ore 
di fà fagot, stant che al pluvive a seles, Teresine pinsirose i dîs di 
restá a durmî culì. 

A Severin, sintude une tál propueste, i à tacàt a bati el cúr a mil 
pe ligrie; e sarès stade le prime volte di un intric dal gjenar. 
"Ehl... però — al disè — mé mari e pensara...”. E avilit nol saveve 
ce fá. 

Po, dal dit al fat, i dís: “Teresine, spietimi, che o voi a visá mé 
mari che mi fermi a durmî achi di te!” 
E di dute buride al e lát e tornát sot de slavine! 


Giuliano Pascoli e Primo Chittaro 
Furlan di Colorét di Montalban 


Migrant furlan 


( | n furlan ch'al va via pal mont, al parta via cun lui pocja 
roba che si viót. Ma '| à cun lui un grun di robis che nissun 


no cjalarà mai, e che nol è nancja necessari di declarâ a la fron- 
tiera. Incrostât sot da suelis dai soi scarpons, al è dut al polvar 
da stradis dal so país: li pi grandis che passin par Pordenon o par 
Udin, là che ‘| è un tant biel cjiscjel cjantàt ta ducl i lúcs, e par 
Guriza e al so cjiscjel dal Medioevo, fin a Triest, via al cjiscjel di 
Miramar. Li’ stradis pi piculis, che van di Monfalcon a Palmegno- 
ve, la toronda sierada fra i mürs, Sarvignan sul Aussa, in direzion 
di Aquileia, l'antica citát romana e la só glesia tant famosa. Ma 
sot li^ scarpis, sarà ancja al savalon di Grau e di Lignan, o i claps 
cjapâts sù su lis stradelis pa” li montagnis da li” Dolomitis fin ta 
Cjargna. Su la lenga, gi resta al güst dal prossút di San Danél, dal 
pes di Maran e dal bon vin blanc dai Cuei Orientáls dal Friúl 
implenáts di soreli. Tal so cúr, tant pi grant che la vali- 

suta che '| ten ta man, je duta la sò famea restada a 

cjasa, i soi amís che cjantavin in cór cun lui, dopo 

una taca di vin, e ancje chei che duarmin in 
pas tal cimiteri dal paisút la ch'al è nassút. 

E sot al so capot a e platada duta la sò 

vita passada tal Friúl, spietant di podé 
fassi ’n’altra vita pi biela in cualchi 


A42 Pietro Mazzuchin 
| Castelginest (France) - Furlan di Sarvignan 

TUI 


1 M Site Ester di Babilonie regjine 
2 J S.Oton vescul Madone dal lat 
3 V S.Tomás apuestul 
4 S S.Eliodór di Aquilee vescul 
5 D S.Antoni Marie Zacarie predi Perdon di Barbane 
6 L Ste Marie Goretti vergjine 
7 M S.Claudio vescul 
8 M S.Andrian Ill pape 
9 J Ste Veroniche muinie 
10 V S.Piul di Aquilee pape 
11 S  S.Benedet abat Patron d'Europe 
12 D SS. Ermacure e Fortunát martars Patrons dal Friül V.J. e di Udin 
13 L  Dedicazion de Basiliche di Aquilee 
14 M S.Camil di Lellis predi 
15 M S. Buineventure vescul 
16 J adone dal Carmél 
17 V S.Alessi rimit 
18 S  S.Fidri vescul 
19 D $SteRine muinie 
20 L S.Apolinár di Ravene vescul 
21 M  S.Lauring di Brindisi frari 
22 M S.te Marie Madalene dissepule 
23 J Ste Brigjide di Svezie muinie Patrone d'Europe 
24 V Site Cristine di Bolsene muinie 
25 S  S.Jacum apuestul 
26 D SS.Anee Joachin 
27 L S.Aureli vescul 
28 M  SS.Cels e Nazari martars 
29 M S.te Marte di Betanie dissepule 
30 J S.Pieri Crisolic vescul 
31 V S.Ignazi di Loyola predi 


I cjans di Zanierin 


(9:5 ai la clamave Madalene o Madalin ma i pi nome la Sio- 
rate. A ere plene di bécs e di rube e a veve tantes manies, 
une soredut, ché da tigni une sdrume? di cjans par cjase, no par 
la cjace o par la vuardie, ma cussi par gust, cun dut che il Regio 
Deceto n. 1393 dal 1918 al prevedes une tasse di ben 150 lires al 
an par i cjans di lusso. A tignive a pueste une da las sós dós sier- 
ves, la Fumatine, par regoláju e godoláju. Par nudrí cheste chipe? 
di cjans la Siorate a no badave a speses: cjar gnervine e talpes di 
vigjel in becjarie, lat, argjel e muset che dispès ché gjatevuaite? 
di Fumatine a pacucjave intal platát. Ma dut chest ben di Diu al 
ere mortál pai dans, Vidintju cussì flaps, cu l'orele vuache?, il 
vúli clopadic, simpri incagnassáts su la plencje, a mandà a clamá 
Zanierin che, a si diseve, al vès une midisine segrete e infalibil. 
Al vigne jù a Duminisie e, nome vidintju cussì sglonfs e massepa- 
ssúts, al capi diret di ce cure che ai veve bisugne. A la Siorate a 
i dise da mandáju sù 
intai Zuanes cun fur- 
niment di cjar, argjel, 
musets e un bandin 
di lat ogni doi dîs, che 
intun meis a ju varès 


moltitudine 
squadra 
furbacchiona 
moscia Ce che al reste di un altàr dal Pilacorte 


hu H o 

vuarîts sence fal. Chest Zanierin al ere Zuan Zannier dai Zuanes 
(dovent al ere dut un... zuanament), nevúet da la Imperadore, 
che cussì a ere clamade sò none parce che a veve vúts 16 fis 
come Marie Terese d'Austrie. 
Al ere un omenut minüt, lizier come une sghirate?. Par vivi al 
tignive intala stale di Aicjes cuatri cjares sós e cuatri a inverná 
e cul torniu al faseve salarins e oufs di legn par mendá cjalcins. 
Insome, picje e dispicje. 
Riváts sù i cjans, a ju serà intun traglet da la stale di Aicjes cul 
proposet da tignî ben alte la... trisiet. Al cumincave il ramadan. 
Prime e seconde di nuie, par spurgáju. Terze e cuarte di peleotes 
di vacje carampane? che i cjans nome ai nasàr. Cuinte dì scuete 
frante e lat laît (che cun chel bon al mirindave lui). Sul zîr da la 
setemane a i puartà un poden di sier cuntun baldan di zocol 
dente, che par zî a gafálu cuasi ai si negave. Se po Zanierin a 
i butave dente cuatri rufs di polente fride ai ju brincave par 
arie prime che ai colàs. La cure a cumingave a fà efiet. Tai dîs 
a vignî, nome a sintî vie pal bearc il uicá dal cempli dal poden a 
i vignive l'aghegole. Finide la cure, i cjans ai tornàr a Duminisie, 
biei sclagns e tant lustris di pîel che la parone a no finive mai da 
laudà la midisine di Zanierin. 
Insome, ducj contents: contente la Siorate, content Zanierin, ma 
encjemo pi contente la Fumatine che a varès da nouf podüt sau- 
rîsi il stomi. 

Gianni Colledani 

Furlan di Clausîet 


> scoiattolo 


vecchia 


? interiora 


Agosto 


(9: biel miec dal vert enfre i pecs di Plan da Sine, Agosto al 
si stave fasint sü, bessol, un pouc a la volte la só cjase e 
propit al plan cjere al veve viert l'ostarie “Al ciclamino" che so- 
redut vie pa Estát a clamave tante int a cjapá il fresc. Chei di une 
certe etát ai passave oras a giuá a cjartas o a balinet tai cjamps di 
bocas ador dal bosc, la gioventÜt si sgarsave für baluçant al son 
dal juke box che, se il timp lu permeteve, al vignive tirát di für. 
Agosto, a só mode simpatic e estrous, encje cuant che al ere 
plen di int al comencave a suná la fisarmoniche e al ere tant 
cjapât da musiche che i clients, che ormai lu conossevin, si ran- 
gjavin bessói a servísi. 

In chest flic di pás tal miec dal bosc l'alegrie da armoniche si 
massedave as vous dai giuadórs di balinet che, soredut cuant 
che il pont nol ere trop clár, si scjadenavin in vosarias infinidas, 
scurtant e slungjant las misuras enfre las balas. 

Ma cuant che al entrave in funsion il “giùc proibît” i berlis, 
invesse di calá, ai si moltiplicave. In chei timps il giúc da morra 
no si podeve fà, ma si sa che cuant che une roube no si pos fà a 
stice inmo di plui la vóe. 

Cussi achi, jessint für dal país, si davin apontament i giuadórs 
plui acanîts; las partidas in cubie a cuatri as ere las plui gjoldi- 
bilas; il taulin ben salt, i tais dal vin tai cuatri cjantons, il pietin 
disegnát cul gjes diretamenti su pa taule e si partis. Si bat il pugn 
e si va indavant fintramai che no si fás il pont: a vül prontece, 
sveltece e bravure a viodi il giüc dal aversari, a decidi tros deits 
meti in mostre e cir? di induviná la some totál da giuade. Si sta 


plui a di che a fà parce che la bielece dal giúc a è propit la veloci- 
tât. Partidas cjaldas, cu las müsas che as tire al paonac, las gôsas 
che si sglonfin e, se las roubas no van pal troi just, une golaine di 
blestemas da fà vegni ros encje il biát Crist picjàt sóre dal ban- 
cjon. E par dá fuarce i numars ai ven strambîts o ripetúts plui 
voltas: “Trei, trei, treil Trema il mondo!” o inmo “Issa, issa, issa 
ancoral”, che al sarès il sis. “Cinc, cinc, cinc!” e s'al va in puart 
“Cinc tal cúl!”. Ogni pont, un lamp di pouse, juste par pará ju il 
“dint” tal riscjel e vie cuintre chel áti giuadór. 

Achi al ere il ream di Agosto, múse invuluçade tai riçots dai cja- 
vei, artist a só mode: al veve ingegn e mistîr tant che muradór, 
ma al coltivave encje la passion pa poesie e pa musiche. Cuant 
che l'ispirasion a tocave, al molave dut, al cjapave la fisarmo- 
niche e al tacave a suná e, se la lune a ere ché juste, encje a 
componi vistint di musiche il so pensá. Enfre il cjant dai gris e 
dai ucei, tal trimulá dal vint, al passonave enfre las notas e las 
compagnave cul las sós cjantósas; e une tra chés che plui i stave 
a cúr, o che plui a pandeve il so jessi, a diseve: “Cuore vagabon- 
do nella notte al chiar di luna, dimmi cosa fai che cosa cerchi tu? 
Dimmi cosa fai, che cosa vuoi dalla vita?” 


Celestino Vezzi 
Furlan di Curcuvint 


Goni barbir 


L: buteghe dal barbîr e je par solit il puest dulá che si puedin 
cognossi ducj i petecs. Il mistîr al veve avonde fortune e di 
buteghis a ‘nd jere plui di une, a seconde de simpatie che al re- 
clamave il paron di cjase. La division si faseve par stát di sachete 
— di une bande i siórs e di ché altre i puars — o púr par idee — di 
une bande i benpensants conservadórs e di ché altre chei che a 
vevin simpri alc ce protestà. La buteghe dai rivoluzionaris e jere 
ché di Toni, vignút soldat sù dal tac de Italie pe vuere dal Cuindis 
e restát achì, cuc, par vé cjatàt di fà famee. Si capive che di furlan 
nol veve nuie, par jessi piçul e scúr di piel, ancje se al fevelave 
furlan miór di tancj altris. Stant che nol rivave a sfogá lis sós ideis 
rivoluzionariis, al à finît par cjapàse cu lis feminis che, secont lui, 
a jerin masse liberis di fà ce che a volevin. “A cjase mé o comandi 
jo. E zito” al diseve dispès ai siei clients. Par dî la veretàt, cun chei 
che si fidave al fevelave ancjemò di rivoluzion, mostrant il fusîl 
picjàt sul múr. Il disgraciát che in chel moment si cjatave sentát su 
la cjadree, a viodilu manezá il rasór, al cjapave une grande póre. 
Par vie de politiche i jerin restáts pócs clients e la sò femine, par 
tirá indenant la famee, e veve scugnút lá a fà voris a Udin. E alore 
lui di lunis, cuant che la buteghe e jere sierade, al tacave boton in 
place, ma nissun nol voleve vé a ce fà cun lui. Ducj a disevin che 
la sò femine e jere une sante a sopuartálu e le crodevin vitime 
dal cjacaron. Rivant cjase di Udin un lunis sot sere, lu a viodùt 
tignî comizi in place: “File cjase, basoál, che tu ás ancjemo di lavá i 
plats!”. Ruvinade la fame di paronzon, no i à restát altri che spietá 
la rivoluzion. 

Roberto Tirelli 


Rolls Royce 


Tu jeris come une Rolls Royce, No jerin profums. 


biele di murî. Ore presint dopo tancj agns 
La vernîs lusinte perfete tu sés doventade 

nence un puntin un otomobil “storic”: 

come une piel di vilút. cualchi ciulament 

Doi lusórs vérs e la vernís un ninin 

che cuant che mi cjalavin fis scussade. 

mi incjocavin. Ma tu restis simpri 

El cofano daúr une Rolls Royce 

perfet fat cul compas biele di murî. 

taront come un’angurie. 

El paracolps denant Edi Cudicio 
biel in fúr 

dividút in doi. 

Ducj i rumórs 

des rovedis 

dal mutór 


e jerin une musiche 


o un cjant lisér - n 
am . 1" premi sezion autórs in furlan 
come lis tós peraulis dal concors "Giulietta e Romeo", 


co tu fevelavis. Udin 2019 


IL gir di Pacoc 


C cincuantine di agns fa, cuant ch'a le stavin cjapant pit 
le” garis sportivis di marce in montagne, a Sclùse tancj zo- 
vins (ma ancje cualchedun un pouc indavant cu l’etàt) ai vevin 
scuviert le passion di cori. Par chest, cuant ch'a l'ere le fieste 
di sant Pieri, a le vignive organizade une gare fra chei paisans 
ch'a no vedevin l'ore di confrontási: le partenze e l’arîv ai erin 
stabilits a Sclüse. | partecipants ai vevin di là sü fin a Patoc pa' le 
vecje mulatiere e ai vevin di torná in país pa” le strade provinciál 
di Nevee. Di solit il gir al durave pouc pui di un'ore. 

A une di che’ garis al a volüt partecipá ancje il Livio Mut, un sim- 
patic personagjo sordomut su le cuarantine chal viveve di be- 
ssól e al stave vulintir cui zovins. Intant ch'a si scjaldave i muscui 
dai polpacs, un da l'organizazion ai veve grafetát su le canotiere, 
davant e daúr, un sfuei cuntun grant numar 1. Prin da le parten- 
ze il Livio al ere stát conseàt di no fà dut il percors, ma di fermási 
dopo une decine di minüts daür dai sterps, di torná indaúr e di 
lá a spietà i concorints tal ultim trat, prime da l’arîv. Nue ce fà! 
Al ere partit in cuarte e al veve fat dut il gir. Cuant che ormai al 
ere cence fuarcis, lunc le strade provincial al ere stát cjariát sul 
cofano di un'auto R4 e al ere rivát al traguart tra i sbatimans da 
le int. Orgolious da le só prestazion, a si ere presentát davant dal 
comitát a ritirá il premi: un cabaré di pasticins e un fiasco di vin. 
Al ultim rivát, il Bruno Cjanut, ¡ ere tocjade une biele pergamene 
cu le scrite: “..e dopo di me, il vuoto!”. 


Antonino Danelutto 
Furlan di Scluse 


La craçule tai magréts di Vivár 
(foto Dario Quattrin) 


LIS BOGIS PIGURADIS 
Giovanni Cavazzon 


UE vore intense e je la ativitàt 
dal mestri senograf Giovanni 
Cavazzon (Luino 1938) pe cantine di 
Cormòns, scomengade graciis ae ami- 
cizie cun Luigi Soini jenfri il 1994 e il 
1997 cuntune serie di Nature Morte 
pal pont vendite “Il cantiniere”, don- 
gje Cormons. Tal 2003 al partecipà a 
la instalazion Un grande tino per do- 
dici autori di Paolo Coretti, al decorà 
ancje il negozi de cantine cun cuatri 
taronts e dòs botis pituradis. La pri- 
me di chestis le piturà tal 2006 cun 


Giovanni Cavazzon, 
bote cun Bacco e Baccanti, 
2006, dopo dal restaur 


intervents a pirografie: la figure centràl al è un grant Bacco, cun 
dongje dós sacumis di len di Baccanti, une blancje e une nere, il 
simbul dal vin blanc e dal vin neri, che a crein un complicàt zúc 


senografic. 


Tal 2007 Giovanni Cavazzon al piturà un altri font di une bote 
antighe, vué inte grande sale riunions de cantine. Ancje in chest 
câs al piturá une figure di Baccante metude intun curtil di gji- 
rasoi e vîts, cun tancj particolàrs iperrealistics, par esempli la 


ombrene puartade de cuarde. 


Gabriella Bucco 


La glogje e i poleçs d'aur 


( | ne volte une regjine al è passade pa la strade, lajù dal 
puint di Mueg, chel vecjo di len. Forsi al ere la regjine Ane, 


la femine di Carli IV, ch'a si ere fermade a Resiute a gustá, in oca- 
sion dal viac fat parlà a Rome a incuintrà il so om che l’an prime, 
tal 1354, al ere stát incoronát imperadór dal pape. Cheste regji- 
ne lajú sul puint al á dit: “Moggio, sei ricco e non sai di esserlo”! 
A si riferive al tesaur che al è platát ta galarìe dai fraris, clama- 
de cussì dopo fondade l’Abazie. La galarie, pero, al ere ancjemò 
prime, al è stade fate ai timps dal cjascjiel dal Cacelin e la servi- 
ve par podé scjampà, in cás di assedi, o par sicurece. In cheste 
galarie, duncje, al è stát platát un tesaur: une glogje cun siet 
polecs d'aur. Ai disevin che la glogje la fos stade grosse come un 
purcit di grasse e che i polegs ai fossin státs grancj come gjalinis 
par fà brût. 

E cuissà ce tante roube di valòr che i fraris ai varan platàt ta ga- 
larie vie pal timp! Su cheste glogje, su chescj polecs, sul fat da la 
galarìe a si è tant fantasticát, a si e tant lavoràt parsore cul cjáf, 
a si è tant cirût ta Cjalderate, fra chés foranatis pericolosis, tra 
chei pocs scúrs, cuasi neris, fra chés sclapaduris di crets. 

Par dut al sameave di viodi l'ingrés da la galarie. E cussi sgarfe e 
picone, sgarfe e picone par cjatá alc... ma no si è mai cjatát nie! 


Ugo Moretti 
Furlan di Muec 


UN ARGISG DAL GRANG CÓR 
La trebie 


I forment: “..Al è il pan de nestre taule / ch'al madres cumò 
tal spi: cui ch'al are la só tiare il so premi al cjate li / premi e 
glorie de fadie la taviele colór d'aur; cui ch'al are la sò tiare lu 
console chel tesaur”. Cussì tal Cjant dal forment su peraulis di 
Enrico Fruch e musiche di Luigi Garzoni. Il pan, aliment di fonde 
e di benstá (gjavái a un il pan da la bocje — un sacrilegjo!), al 
jere póc su lis taulis furlanis s'o pensìn ai agns Cincuante, cuant 
ch'al paronave il bon odor da la polente. Une colture, ché dal 
forment, rivade chenti da la Tiere fertile da la Miezelune meso- 
potamiche su lis monts Karacadag, une cjadene logade jenfri i 
jets dal Tigri e chel dal Eufrate. 

Il forment al jere la seconde jentrade da la famee contadine, un 
franc di meti di bande par frontà cualchi spese par la famee. | 
contadins ch'a 'ndi vevin cualchi cjamp a clamavin la trebie tal 
lór curtil. Une zornade di polvaron cu la pule ch'e vongolave sui 
cjáfs protets di cjapiele e fazolet. 

E coventave tante int: oms pal lavór plui pesant su la trebie a 
messedá balcs, taiá la leande e compagnáju tal batint, feminis a 
cjapà sù pule e a puartà alc di fresc di bevi. 

Ancje i fruts a davin une man a prontá i filistrins par leá lis ba- 
lis di stranc. Un grant sunsúr, cetant sudór par spietá insom la 
sentence dal decimál: vevial butát? No jerin grandis produzions. 
Si contentavisi di ce che Diu al mandave. Vino di pensá a une 
rese dal 2,5, al plui dal 4, rispiet a la samence metude tal cjamp 
dal secul XII? 

Vué cetant di plui: ator ai 50 cuintái par etar! 


A son cambiadis lis tecnichis di lavorazion, si fás rotazion tra lis 
colturis (tecniche za praticade tal 783 ai timps di Carli il Grant), 
ma soredut si doprin concims par judá a vignî fúr da lis spesis. 
Si diseve “bati il forment”, se si úl no cuntune forme corete: 
"bati" al jere riferît a prin ch'e rivàs la trebie, cuant che il for- 
ment slargjat suntun salizo si “bateve” cul batali o batadòr, dat 
dongje di un mani lunc (freulîr) e di un plui curt (vergule), units 
di une strisse di corean o cjadene (pedie). Vué, dopo da la trebie 
di curtîl, e je rivade la mietitrebie ch'e va diretamentri tal cjamp 
e intun zornade ti “bat” desenis di etars di forment! 


Gotart Mitri 


1 R. Chamberlain, Carlo Magno Imperatore d'Europa, Roma, Newton 
Compton, 2006 

Mans di fari 


Sen l'anagrafe dal Cu- 
mun di Roncis lui si cla- 
meve Domenico Paron, ma 
a Frofean al ere par duciu 
Meni Fari. Nol ere dome un 
bráf fari, Meni, al ere ence 
un galanton. E la di dopo da 
la pension al ere lát a ringra- 
ssià il cont, ch'ai veve dat la- 
vòr e cussì, in veciae, al po- 
deve gioldi la pension. 

A fuarse di bati sul incuin da 
la farie, fra múrs neris come JE 
il ciarbon, al ere doventát L'accordo-truffa 

sort, ma li^ mans a vevin im- (foto Giuliano Borghesan) 
parât a doprà li’ boris. Une di ta la farie, intant ch'i fevelevi cun 
lui, al ciarie di tabac la pipe, la met in boce e, cun tune calme 
che a mi mi pareve masse lunge, al ciape une bore di ciarbon e 
a la poe sul fornel di len par impiá il tabac. Cuant che il fun al à 
tacát a rivái in boce, cun dute calme al à ciapát la bore cui dés e, 
sense primure, a l'à mitude cun chés altris. E dome dopu doi o 
tre secons al à sgorneát la man come cuant che un a si scuete! 
Jo, tirant i vói, i cialevi la só man par viodi se a veve ciapát fouc, 
ma lui ridint mi à dite: "Mans di fari. A son come chés dal diau. 
No àn póre dal fouc". 


Gianfranco Ellero 
Furlan di Frofean 


Fruts tes valadis 


O“ país, ni tant dongje ni tant lontans. Int di confin, intu- 
ne misture di lenghis, di fature, di tocs di lens sclapáts tal 
bosc sot la mont. Di peraulis che si pierdin lontan imberdeadis 
tra di lôr. Stefanut, un fantacin dal çuf scjavelât, al veve zurát che 
so fradi Martin, dai cjavei come la panole, al sarès lát a studiá 
a Cividát, in ché scuele lá che si va vistúts di fieste. A lavorá tai 
boscs si faseve tante fature, ma il pari nol cognosseve altris so- 
luzions. La mari invezit e saveve che di là des montagnis al sarès 
stát plui facil cirî lavór. Cussì une dì a buinore, cu la borse plene 
di fuarce e sperance, e rive te Basse par scomencá ché pagjine, 
che e varès permetút ai fruts culture e progjets. 
Par jê mari, une grande braüre, ma tancj sacrificis su ché strade 
intorteade. Di Invier la néf e cuvierzeve dut; dome il fum dai 
cjamins, che si corevin daùr intun mantil di cîl, al confuartave 
il so cùr. | fruts a cjase le spietavin. In Primevere dut al tornave 
a florî: campanelis, violis e primulis, maglis di colórs tes valadis. 
La domenie amór e tradizion a prontavin su la taule un man- 
gjà special... e sintáts ducj a spietavin: il pari da cjáf, Martin in 
bande cui voi che a lusivin, Stefanut al cjalave. Ognun content a 
so mút. La mari, strache, e cirive cun tenarece i siei fruts... e il 
suspir viers chel om che planc planc si slontanave. Dut al va ben, 
ma ancje no, parce che tal cúr di mari e di femine, cualchi volte 
al faseve mal chel dolór simpri plui fuart. Ma la famee e je une 
vore impuartante: al è cussì che i àn insegnát e al è cussì che e 
va indenant. 

Anna Maria Negrini 


L'istrice e il marchés 


Vo al ere un frutin sensibil e creancós. Al viveve in Svuiza- 
re cu la só famee, emigrade come tantis par lavorá e man- 
dá i bêçs in Friúl par fà la cjase e podé torná in Patrie. A dis agns 
Vigjut al veve za all'attivo une broncopolmonite che lu veve cuasi 
copát e dôs operazions ai voi, parcè che al jere nassút cui voi 
loscs, si che duncje za di piçul al veve scugnùt puartá i ocjài e pe- 
riodicamenti la bende come un pirata. Ma lui al sopuartave dut 
cun coragjo e al cresseve istès san e vivaròs, circondàt dal afiet 
de sò famee e dai amîs. Cui siei vogluts loscs e la sò muse legre, 
al rivave a concuistà la simpatie di ducj. | plaseve fà sport, nadà, 
zuià a hockey, e di grant al voleve fà il telecronist des partidis. 
Une volte a la setemane, come duc) i fis dai emigrants, Vigjut al 
leve te scuele taliane, par tignî cont de sò lenghe e no dismenteà 
lis sós lidrîs. La só vicine di banc e jere une frutine di non Irene 
Istrice: si clamave propit cussì, e nonostant chel cognon póc in- 
coragjant lui al veve fat di dut par sentási dongje di jé, i plase- 
ve di murî... Nol capive ce che i sucedeve cuant che le viodeve 
rivá, cun chei voglons neris, i cjavei leáts cul floc, la borse su lis 
spalis... centenárs di paveis a tacavin a fà il valzer tal so stomi; 
cuant che jé i sorideve, lui al sintive i voi che i loscavin pui di sim- 
pri... Une dì che le veve viodude cuntune cotulute di scai maron 
i jere vignút cuasi inzirli...! Si insumiave di jé, di tignîle par man, 
di scjampá cun jê suntun cjaval blanc... ma nol olsave declarà il 
so amór, si contentave di stài dongje un'ore a la setemane. Ché 
cotulute di scai maron lu veve instupidît dal dut. 


Un dopodimisdi, intant ch'al faseve i compits di scuele, a cjase 
di Vigjut e jere rivade une amie di famee a cjatá só mari. Chel 
dì Vigjut nol veve tante voie, ogni tant al fermave di studià e si 
meteve a fà la telecronache di une partide. Intant lis dòs feminis 
a babavin in cusine. “Âstu sintüt de Irene?". Cuant che Vigjut al 
sinti chel non, al lassà i zuiadórs al lór destin e al spica lis ore- 
lis. “No — e diseve l'amie — ce isal sucedút?”. “SÓ mari mi à dite 
che e à za il marchés...". A chest pont a Vigjut si inglaca il sanc... 
“Cemút? — al pensá — ae un Marchés e no mi à mai dite nuie?”. 
Al sbassa il cjáf avilit. “Il gno sium al e finit... gno pari al e ope- 
raio, mé mari e fás la sartore, no podarai mai competi cuntun 
Marchés...”. In ché sere al lé a durmí cence nancje mangjá e par 
dute la gnot si insumia di Irene che e faseve la telecronache dal 
duel fra lui e il Marchés... 
Cualchi an dopo la cjase in Friül e jere pronte e la famee di Vigjut 
e pode torná dongje. 
Vué Vigjut al à cincuante agns, al e simpri simpatic, creancós e 
ancjemo un tic losc, soredut cuant che al é strac. La só femine, 
cuant che e à voe di fasi une ridade, i dîs: “Dai, Vigji, conte ché 
dal istrice!”. 

Caterina Tomasulo 


I amigbi dei rospac 


Logo 
N a ventina de ani fa me son domandat che che se podeva fà 
par duti chiei rospat, strithadi da le machine su la "strada 


nuova”, a primavera tarda. Co' altres ài podut fai capi a chiei de 
la Provincia de Pordenon che se podeva scuminthià co qualche 
cartel e cussi i à metut un segnal de pericolo "Possibile attraver- 
samento rospi”. | avòn domandat del material par fà de le bariere, 
coi paleti e i teli da ombria. Cusita le avòn fate e, quan che al sol al 
va dò e ancia col primo scur, se ciò sù i rospat co mastele e guanti 
par portali de là de la strada. Chiste prime bariere al è risultade 
no propio adate: i camion, passando, i fea slonfà i teli e i paleti no 
i tegneva al colpo de aria. In tel grupo dei volontari al e rivat un 
caposquadra dell'ENEL in pension che '| à colaudat un tipo nuof 
de bariere, fate co picheti e nailon; chisto sistema '| à funsionat e 
lo doperón anciamo adès. | volontari i ries a fà traversa sol che in 
discesa rospat, rane rosse, tritoni, raganelle, bis de borc, ma no i 
puol salvà le bestiute cuan che le torna indrio par di in mont, dopo 
ave pognet i guof. In tei ultimi ani al Comun de Borc (Comun de 
Polcenigo in provincia de Pordenon) 'l à proposto a la Region de fà 
un biotopo, un strumento de tutela stabilit da la lege regional nr. 
4296 che la prevede par le aree pithole, in tel nostro caso vintidoi 
ettari, la tutela de la natura e in tel nostro caso dei anfibi. In tel 
Dicembre 2017, la region al à istituit '| biotopo “Palù di Livenza”, 
che secondo i "Amighi dei rospat" al clama de fà i tunnel sote la 
strada par fà traversá i rospat, come i aveva vedut in Austria. Son 
contenti, parche finalmente i à scuminthiat a capi e a scoltàne. 


Mario Cosmo e Antonella Fantin 
Fevelade di Polcenic 


La Blancia 


ara una volta “la Blancia”. Li par li ven di pensá a una persona o 

auna strada blancja di chés, par intindisi, che vevin la carateri- 
stica di vé la pavimentazion sestada cun clapigna otignuda di una 
gleria particolár che si romp in scais spizadis bunis di fissási ben 
tal teren. Ma nol è cussì, la Blancia jara una localitát da la Guriza 
dal passát e faseva part dal Borc Carintia. La divigninza di chista 
denominazion pócs ormai la ricuardin, ma merita di cognossila. Ai 
timps dal imperi austroungaric esisteva a Guriza, ta plana che si 
slargja da pît da la Capela (Castagnavizza), una glesiuta dulà che 
si celebrava ta domenia in Albis, o sei ta domenia blancja, l'at di 
rispiet dai sudits al Cont Prinzip di Guriza, event che partecipavin 
tancj gurizans. E ben la localitát ja cjapát il non da la domenia le- 
ada al event: la Blancia. No dome, dal moment che una volta lis 
stradis cjapavin spes il non da la conformazion dal ambient o dai 
edificis publics o di robis notevulis esistentis sul lúc, ve che ancja la 
stradela che di Plaza Catterini menava a la glesiuta passant dilunc 
dal Cuar ja cjapát il non di “Strada da la Blancia”. Cjatási e cjaminá 
in compagnia dilunc da la Strada da la Blancia par lá a la Blancia 
slargjava l’orizont da la fiesta che si trasformava intun moment 
straordenari di vita comunitaria. A rivin lis vueris e i cambiaments: 
Via da la Blancia deventa prima Via da la stangia (Via Barriera) 
parzè che li jara una da lis barieris daziariis da la citàt, la bariera da 
la Blancia, e dopo Via Catterini. Tal ultin il de profundis: la Blancia 
e cuasi duta la Via da la Blancia no esistin plui, li esist Nova Gorica. 


Anna Madriz 
Furlan di Guriza 


Viers la Crós dal Sud 


CL daspó misdi dal més di Lui dal 1952 jo, mé mari e i miei 
fradis o cjaparin il tren a Udin par là a Gjenue, li che o ri- 
varin vie pe gnot. | bancs de stazion si ju viodeve ducj ocupáts: 
“A saran come nó, no podaran paiási un albierc" e dise nestre 
mari. Cussi o jessirin in strade. Tal mút che o strissinavin lis valîs 
e lis borsis, si viodeve in noaltris la strachetát, la fan e il sium. 
Ancje cumo, a distance di tancj agns, mi imagjini il disconfuart. 
Si cjatavin di gnot intune citát scognossude, disorientáts e cun 
pocjis liris te sachete: ce vevino di fà? 

Par fortune o jerin in plene Istát e il clime benevul al permeteve 
di passá la gnot di für. O scomengarin a cjaminá viers la stazion 
maritime; nus compagnave un cuart di lune che nus faseve cu- 
cuche sparint daür di cualchi grant palac a ogni nestri pas. Si 
cjatarin cussì intune place li che mé mari e decidè di fermási e di 
sentási suntune bancje; di une sporte e tirà für alc di meti sot i 
dincj. La sflacje, il puest e la gnot nus invidavin a sierá i voi: come 
che o poderin, o durmirin cuntun voli viert. Devant di nô, insio- 
rant la place si intaiave un impuartant monument, nuie mancul 
che chel di Cristoful Colombo. La muse frede e marmorine dal 
grant amirál e pandeve la nestre stesse emozion e conturbie 
prin de partence. Cui momentanis clarórs di lune o rivai a viodi 
il brac diestri alçât e il dét indic, pontát viers la part austrál dal 
mont. In chel moment no vei nissun dubi, al voleve dînus: Par là, 
o vés di lá!! Par là, o vés di là! 

Si steve sclarint, la aurore e preanunziave il dì. Cjapàts sù i ba- 
gais, si inviarin viers il puart. Imponente e sigure nus spietave 


Cartuline de motonàf 
“Augustus”, agns ‘40 


la motonáf “Augu- 
stus”. Si imbarcja- 
rin; doi voi a jerin 
pôcs cun tant ce 
viodi, ju par une 
scjale, sù par ché altre, fin che o rivarin tal puint. Dal imbarcja- 
dór la int e saludave; a noaltris no nus veve compagnát nissun, 
in ogni cás o fasevin ancje nestris dutis chés emozions e chei 
cumiáts. 

O jerin sot misdi, di colp o sintirin a suná la sirene, jerino par 
parti? | vosadórs nus invidavin a lá te “sale di gustá”. Sistemáts 
intune taule, o sintirin une altre sunade e inmò une altre! Dai 
oblò de sale si scomengave a viodi che l'imbarcjadór si moveve, 
invezit e jere la náf che planchin planchin e leve rasintant la ban- 
chine sbrissant vie, lassantsi lá cuntune cierte pachee, dismolan- 
tsi ai cjarinecs di ché aghe celestine dal mâr Ligur. 

O partivin. Mandi Italie, mandi Friúl! Di sigúr che in chei mo- 
ments nissun de famee nol veve cjapát cussience dal pas ch'o 
stevin dant. Lis emozions dal viaç a jerin plui fuartis di chés che 
o lassavin daúr des nestris spalis. 

Si vierzeve par noaltris come la glove di un ramac, une gnove 
strade, une gnove vite in Argjentine. 


Galliano R. De Agostini 
Buenos Aires (Argjentine) - Furlan di Tresesin 

^ Jat odevne quum bog polboni 
op Eco aut sius D aio alibevat 


° IvasùilBo plen di vigór pal croi ripic de mont dulà 
che si olmin mascarárs uciei e flôrs, puarcadórs di 
\ glorie. Si trate dal vigni indenanc paziente intri- 
^» WM oos tant che chel che al segne l'impegn politic dal 
Panciera, za dit tal test cuntun: "de immota tue 
. fidelitatis constancia”. 


AVOSG 


1 S S.Alfons Marie de” Liguori vescul 
2 D S.Eusebi vescul S.te Marie dai Agnui 
3 L  Rinveniment des relicuiis di S. Stiefin martar ii O 
4 M S.Zuan Marie Vianney predi 
5 M S. Svualt re e martar Madone de Néf 
6 J  Trasfigurazion dal Signór 
7 V  S.Gaetan di Thiene predi 
8 S S.Domeni di Guzmán predi 
9 D Ste Taresie Benedete de Crós Patrone d'Europe 
10 LS Laurinc martar 
11 M Ste Clare di Assisi O 
12 M S. Rufin Vescul martar 
13 J B. Marc di Davian 
14 V Se Felis e Furtunát martars 
15 S  Assunzion de Madone 
16 D  S.Roc piligrin 
17 L S.Eusebi pape 
18 M Ste Eline imperadore 
19 M SS. Marian diacun e Sare o 
20 J S.Bernart di Clairvaux abàt 
21 V S.PiuXpape 
22 S La Madone Regjine 
23 D Ste Rose di Lime muinie 
24 L S.Bartolomiu apuestul 
25 M S.Ludui Re dai Francs € 
26 M  S.Alessandri 
27 J  S.teMoniche vedue 
28 V S. Augustin vescul e dotór de Glesie 
29 S Martiri di S. Zuan Batiste 
30 D S.Felîsmartar 
L 


LA 
KA 


S. Aristide di Atene martar 


IL Copari e la Comari 


ui diseve che chescj doi vecjuts ai fos fradi e sór, cui om e 

femine. Ai si clamave Bastian e Pascute, ma par ducj ai ere 
nome il Copari e la Comari. Vie par la setemane ai zirave par dute 
la pléf, ma la domenie, colás il mont, ai ere simpri a cjapá messe 
e cumunion a Clausiet. Par la bocjade e un sotet ai si fermave a 
lavorá ca e là. Ai zeve a fà patùs e tirà frent in Mezol, a frucà le- 
dan pai Tonis in Covereáts. Vie par l'Estát tantes zornades ai las 
passave in Turfet a seà, spandi e incovolá. Dal soreli ai si proteze- 
ve la muse cuntune cjapiele e dai tavans cuntune garze fine fine 
ingropade sot il menton. Dal sagrát di San Jacum il pridi, cjalant 
jù dut chest furmiár di int che a lavorave intal Plan da la Val, al 
diseve: “Povere anime condannate a purgare le colpe di Adamo 
ed Eva... gementes et flentes in hac lacrimarum valle”. Bastian, 
pur fracát da la cjame dai agns, al faseve riscjei e falcjàrs, al co- 
medave tamers! e al stucave laips?. “Sîes simpri ch'a lavorás” a 
i disè une dì il Felicin. 
E Bastian: "A dis pûr 
la Sacre Scriture, che 
ai lavori i vecjus che 
ai àn la piel dure”. 
Da San Zuan però, 
come a un segnál 
misteriúes il Copari 


1 
2 


recinti 
abbeveratoi Curisin tal portal da la Cjase dai Pulîts 

e la Comari ai molave dut e ai partive par la mont di Rosse cun 
pistoc?, russac^ e gamelots di luminio. Scorsonant enfri i reps, 
ai zeve a racuei mugnees/frambole e cergnicules/glasigne par 
po vendiles al speziár di Través che parie al faseve scirops par 
distudá la siet e la... tos. 

“Il bosc — al diseve Bastian — al è la panarie e la speziarie dal 
Signór, al no domande nuie e al ti dà simpri alc". Da la scusse dai 
laris ai cjapave la lagrime che a gotave, il larian, par onzi zenûi 
e cjadiles macolades. Ai racueeve encje la radîs da l'anziane da 
meti tal vin blanc par rinfuarcá il stomi. Biel che ai ere dovent ai 
butave il vúli par olmá scuares e volts di vuar di slite pleáts da 
la nîef, cuars di foradorie e maces di sanzet? par vecjus. Cu la 
roncee, simpri ben pleade intal siò agarut di bos par no ceási, 
la Pascute a taáve las buarzutes pai cisarons® di siór Jacum che 
al las voleve nome di cuarnolár. Zirulant par Raunie ai tornave 
simpri dongje cun alc: cocoles, noles, cjastignes. E cun cjames di 
brascais e bieles maces di noglár. Parie, in timp di gjermarie, ai 
faseve scoves pai Cognei. Pur plens di dulüers ai ere simpri che 
ai darpave. “Vies las mans sglonfes e sies duc plets” a i diseve il 
Felicin. Al rispuindeve Bastian: “ Eh, fantat, recuarditi che a nol è 
coc sence furmîes e a nol è vecju sence dulies”. Nissun dotoron 
al podarés contále miéi. 


Gianni Colledani 
Furlan di Clausiet 


bastone da montagna 
zaino 
cornus sanguinea 
piselli 

Nono Duin 


e nono Duin al lavorave tai pói pe Snia dal Tor. Al faseve 

fúr i carúi dai arbui, ju cimave e al controlave, cuant che 
ju plantavin, che lis filis a fossin dretis. Al veve ancje tré cjamputs 
di blave. Par bagnáju al doprave la irigazion: al capitave che a me 
nono Duin il turno di bagnà al colàs as 3 di matine. Cuant che o jeri 
cjase di scuele, mi puartave cun se jü pe gnot. O montavi daür tal 
puartepacs de biciclete, devant tal manuvri a metevin un zeut cun 
dentri un biel salam, un fiasc di vin ros, un struc di pome par me, 
une pagnoche di pan cuntun toc di formadi e une aradiute a pilis. 
Me nono al cjariave la pale e jo o tignivi un pár di stivái par man: 
un par me e un par lui. | mei a erin simpri masse grancj e difati 
tantis voltis mi inçopedavi e o colavi tal pantan. Une volte riváts 
tal camp di bagná, o scjariavi dut l'armamentari e lu picjavin sot 
di un arbul, par che nol riscjàs di lá sot aghe. O metevin i stivài e 
o lavin bande de Ledre a spietà che a rivàs la ore juste. Cuant che 
a bateve ché ore, o tiravin sù il portelon tal cjamp dal nono e o 
sieravin chel contrari. Ogni tant jo o lavi dentri te Ledre: la aghe 
e jere frede pardabon. Intant che il cjamp si inondave, il nono e 
jo o impiavin la radio, si fasevin un panin e o davin un dós rosea- 
dis, tignint simpri di voli che la aghe no rompés i rivái tal cjamp e 
che no finìs su la strade. A lavin almancul dòs oris, sintint musiche, 
gjornal radio, mangjant e bevint e intant il nono mi contave la sò 
storie di vuere e da sò zoventüt. Une volte finüt il lavór, o tornavin 
a sierà il portelon, o gjavavin i stivai, o cjariavin lis vanziduris, o 
montavin su la bici e o tornavin cjase cun lis primis lús dal dì. Jo o 
tornavi a durmî chi da none e il nono al lave a vore cui soi amáts pôi. 


Stefania Virginio 
Cors pratic di lenghe furlane di Jalmic 


La cinccent di gno pari 


G: pari al jere une persone fantastiche. O spietavi che al tor- 
nàs cjase ogni sere par stâi simpri dongje; nol tabaiave tant, 
ma si faseve simpri capî. Al faseve il muradór, un lavór che i plaseve 
pardabon tant. La sere cuant ch'al tornave cu la só cinccent rosse 
o savevi che mi puartave simpri cun lui. Gno barbe al veve la stale 
dongje cjase nestre e lui ogni sere al veve il compit di puartá il lat 
ta la latarie dal país. La stale e jere plene di vacjis ch'a sberlavin; par 
me ta ché volte mi sameavin pardabon grandis... cun ché lenghe 
e chei dincj che mi fasevin ancje un póc di póre. Gno barbe si cla- 
mave Andrea, ma ducj lu clamavin barbe Dree; nol jere sposát e si 
dedicave di e gnot a fá il contadin. Vie pal Astát al bagnave i cjamps 
soredut di gnot par podé rivá jù pal di a regolá la stale. Cui siei sti- 
valons al partive cu la biciclete e la pale e al controlave che la aghe 
e les de bande juste. Al molzeve a man; al strenzeve fuart cu lis 
mans lis tetis de vacje fin cuant ch'al vignive fúr il lat; lu faseve colá 
tal podin e cuant che al jere plen lu struncjave tai bidons di alumini; 
dopo lu taponave e lu cjariave su la cinccent. La machine e jere 
picule; alore gno pari, par fà stà ducj i bidons, al tirave vie il sed dal 
passizîr. Jo mi sentavi daùr; mi someave cussì grande ché machine! 
Podopo o partivin. Mi sintivi une principesse, jo e gno pari insiemi. 
Rivats in latarie, al struncjave il lat intune cistierne une vore grande. 
Al jere biel cjatàsi in latarie intant che il casár al pesave il lat e lu 
segnave intun librut celest cul non e cognon dal contadin. Al jere 
un mát par stà insiemi cence la premure che e je in di di vué. O jeri 
propit, contente ta chei moments. O vevi gno pari dut par me... 


Anna Paravano 
Cors pratic di lenghe furlane di Mortean 


Siore Galie 


Vs e ven ricuardade tant che benefatore, ma nissun nol sa 
la só storie o alc de só vite. 
Talie dal RÓl e jere siore, tant siore, parone di cjamps e di cjasis, 
di aurs e di altris bens, ancje se no saveve gjoldi dut chel ben di 
Diu. Di caratar no jere par nuie buine, e veve lis sós maniis e si 
rabiave se no le ubidivin a bachete. Siore Talie e jere ancje gjelo- 
se, a scomencá dal om, siór Bepi dai Blancs, che al veve buteghe 
di telarie in place. Plui che par bisugne, Bepi al steve a vendi par 
tirá flát, par stá lontan de femine che lu tignive simpri di voli. A 
un ciert moment, Talie no podeve stá dute la zornade di vuardie 
in buteghe e cussi Bepi al jere libar di misurá su lis clientis la tele, 
a voltis dome a voli, a voltis, se a jerin bielis e zovinis, ancje a 
man. Talie, a chest pont, e cjapa une decision, vint la cjase sore 
la buteghe. Tal biel miec de plui grande stanze e fase fá une buse 
taronde ch'e deve jü, in mut di podé cjalá ce che al faseve l'om. 
Cuant che al leve masse dongje di cualchi siorute, di parsore 
Talie e butave: "Bepi, e mi te cuco". Lui le mandave in chel país, 
ma intant al jere obleát a cjapá lis misuris a distance. 
A la fin de vite, Talie e à pensát di lassá al Comun il grant curtil 
e lis cjasis ator, par fà un ospedalut pai vecjos puars dal país. In 
timp di vuere il Comun, spietant di fà la só volontát, al veve fitát 
lis cjasis a cualchi famee, puartant cussi tal curtîl la ligrie di une 
gjenerazion di zovins e fasinlu deventà un dai puescj plui vivarós 
dal país tai agns Cincuante e Sessante dal secul passát. 
Cui sa se siore Talie e à fate une buse ancje tal cil par “cucá” ché 
biele confusion? 

Roberto Tirelli 


IT furmint 


Il ciamp di spics di oru 
al si nissula tal vint 
dispetous da l'estat. 


Bogadis cialdis imbonbadis 
di boins odours 
chía si infondin tal cuarp. 


Furmint zal 
Puntinat di gotis di papavers ros 
coma neos sparnissâs ch'a e la. 


La trebbia 

si tira dongia par taiá il racolt 
e ta chel polvar ch'a alsa 

a sfanta che bielessa 

lassant il ciamp 

ch'al par un ciaf tosat. 


Anellina Colussi 
1" premi sezion autórs dal concors “Gjso Fior”, Verzegnis 2018 

Il gjal da Le nône Ane 


A: conte le Ane Scufete, che a l'à novantesiet agns e a l'è 
incjimò in gamba, che a Racolane sô nône, ancje jei di non 
Ane, a le veve un biel gjalinár, ben furnít di gjalinis e di un gjal. 
Ai erin timps di miserie e le int a le cirive di rangjâsi come ch'a le 
podeve: ogni famee a le tignive une o pui bestiis di lat, il purcit, 
cunins e gjalinis. Cussì ai erin garantîts il formadi e le spongje, 
ch'a si faseve inta latarie turnarie, alc di cjàr e i ûs. L'ort e il cja- 
mput ai erin ben curáts e ce ch'a si cjapave sü al bastave par dut 
l'an. Di sigúr ce ch'a si mangjave al ere pui gjenuin di chel che 
vuei si compre inta buteghis. Par tornâ a le nône Ane, une gnot 
intal scür i lâris ai vevin fat un'incursion intal so gjalinár e ai vevin 
fat sparí dutis le besteutis, gjal e gjalinis. Inmagjinási cemüt ch'a 
l'ere restade le nóne Ane cuant che le matine dopo a le veve cja- 
tát il gjalinár desert! Passáts trei dís, pa le’ contradis di Racolane 
al girave un gjal cu le creste cjonçade. | láris, vérs matarans, no 
contents di vé fat fúr le” gjalinis, ai vevin picját al cuel dal gjal un 
picul carton cun sù scrit: 


Bondi, siorie e sior paron, 

di gjal che eri sei diventát cjapon. 

Sei stát fúr trei gnots e trei matinis, 

ai vedüt fà le fieste a dutis le” més gjalinis 
e se stavi vie incjimò une dì 

m'a le fasevin ancje a mi. 


Antonino Danelutto 
Furlan di Scluse 

LIS BOGIS PIGURADIS 
Giorgio Celiberti 


( 1 Celiberti (Udin 1929) al 
e il plui famós artist vivent dal 


Friùl e tancj a son i siei intervents inte 
cantine di Cormóns: no dome lis dós 
botis pituradis, ma ancje dós lastris 
tal curtil e une etichete pal Vin de Pás 
(1990). Tal 1983 al fo jenfri i prins 19 
pitórs invidáts a decorá une bote, là 
che al piturà in maniere direte sul len 
cu la tempare une cjavre, un dai siei 
animái preferîts pe forme architeto- 
niche e plui voltis rafigurát in piture, 
sculture e grafiche. Al realizà ancje la 


Giorgio Celiberti, bote cu la 
rafigurazion di une cjavre, 
1983, dopo dal restaur 


iscrizion autografe, recuperade cul restaur, "In un giorno di sole 
e di amicizia a Luigi Soini con stima e simpatia Giorgio Celiberti". 
Inte sale riunions si cjate la seconde bote, fate tal 1993 su un 
font fasint part dai brentiei storics rileváts di Villa Varda. Pitura- 
de sul len a colórs acrilics ros e neris suntun substrát une vore 
materic, e presente i cürs, motifs simbolics amáts di Celiberti e 
che a ripetin chei pituráts tal 1990 pe etichete dal Vin de Pás. 

Gabriella Bucco 


Il Vorgnan e i crocs 


I Vorgnan al ere un mercjadant di telis. Al veve une piece di 
stofe di vendi e só mari, prin ch'al jessis di cjase, i à dit: "Sta 
atent di no vendile a chei ch'ai fasin tantis cjacaris". Al é partite 
dopo un pouc al é rivát intun borc di poucjis cjasis: ai si é fermát, 
par viodi s'al podeve vendile. Al à vosát par clamá la int e ducj 
chei ch'ai vignivin a viodi la tele ai disevin cussì, ai disevin culà, ai 
fasevin mil storiis, insome ai volevin comprá la piece par poucs 
bécs. Alore il Vorgnan, stufàt, a si è metüt a vosá: "Siórs, seis 
dome bons di cjacará e no concludeis niel". E cun ché al è lát vie. 
Pa strade al à cjatát une maine cuntune imagjine da la Madone 
e al à viodüt in bas une cassute pa li’ ofiertis. Si e ricuardát da li’ 
peraulis di só mari, al à pensát un moment e dopo al à decidüt 
di lassá ai la piece ingombrante; in cambio al à vierzüt la cassute 
e al à gjavát siet monedis. "Almanco tu no tu fâs tanti cjacaris", 
al à dit a la Madone. Al à tornát a cjapá la strade di cjase, pen- 
sant che in ogni cás al veve fat un afár. Intant che si consolave 
cussi, al e rivát dongje un riu e al à sintüt dai crots che sgracavin: 
"Vot... vot... vot”. Il Vorgnan, crodint che i rispuindessin a lui, al 
à dit: “A 'nd'ai dome siet!”. "Vot... vot... vot!”. “Nol e vêr, jo ai dit 
siet!”. "Vot... vot... vot..." 

Il Vorgnan alore si è rabiát: “Jo ai dit che a 'nd'ai dome siet! S'a 
no crodeis, cjoleilis e contailis...”. Cussì al a butát li” monedis tal 
riu e al e tornát a cjase cence stofe e cence bécs. 


Giulia Not e Severina Not 
Furlan di Muec 


UN ARGISG DAL GRANG COR 
Il curtil 


o ancj dai nestris país a àn lis cjasis liniadis dilunc dal cart-de- 
cuman, metút jü dai Romans e a rapresentin un model ur- 
banistic unic in Italie. Cjalant lis mapis e ven für a clár l'economie 
e la funzionalitát da la struture dai país: di ca e di là da la strade 
principal, intune sorte di canál, a son lis cjasis, come leadis, daür 
dal zir dal soreli cuntune jentrade principál: il puarti. Di ca e di là 
si veve di une bande la stalute e di ché altre la cusine/fogolár, po 
la cort ch'e podeve vé altris stalis, altris cusinis par altris fameis. 
A "nd jere corts cun fintremai 30-35 di lór ch'a vivevin li, e Otto 
al à passát li la só infanzie. La cusine par un metri e podeve vé 
devant un pedrát par lis streceariis e, disore, un berso di vit par 
fá ombrene. Sore da la stale al jere il toglát pal fen: al veve di une 
bande un barcon e di ché altre al jere in part sierát di une schi- 
rie di modons distacáts tra di lór par permeti l'areazion. Disore 
da la cusine, ta lis cjamaris si rivave mediant di scjalis par difúr, 
colegadis di un puiúl, peát a sbalçs al mûr principál mediant di 
tráfs. Disore ancjemo, al podeve sei un altri puiúl gjavát sot da la 
linde dal cuviert pal cjast, dispès doprát par meti a suiá strecis di 
panolis e cuntune esposizion logjiche a misdi. 

Ta la cort po si veve il gjalinár, il cjót e il mussulin, la cort dal ledan. 
Intun cjanton al jere metút il condot par lis dibisugnis corporáls. 
Sore dal cjôt a podevin stá i çocs e lis fassinis dai lens. Separát di 
une palade o filiade (nol veve di sei “sbitiát” o “fiscát” da lis be- 
stiis di curtîl), plui di für al jere l'ort, po il broili (peraule celtiche 
broga, passade pal tart latin brogilum) cui pomárs e, tal viert, il 
bearç (peraule gotiche, di bigards) e po la campagne o taviele. 


Si trate pai nestris borcs di un model standardizát unic in Italie, 
dulá che ogni part e jere integrade daúr di une economie auto- 
suficient e abitative e alimentár. 


La semplicitát e la povertát (rusticitas) a son i caratars di chescj 

segns architetonics e urbanistics che, invecit di gjaváur valór, a 

figurin propit il valór arcaic dal model feudál rurál dai nestris 

borcs, dai nestris país, zaromai scuasit dal dut “platát” da lis “in- 3 
tonacature", come ch'al denunciave padre Turolt. 


Gotart Mitri 

Furlanisá 


pe” Latin al savarès 
cui ch'al è Cesare o 
Cesar (pronunsiàt Sesar in 
France), parsè che lór lu cla- 
mevin Caesar: sin nun che 
lu vin talianisát! Pa la stesse 
reson nissun arabo al sa cui 
ch'al ere Maometto e nissun 
portughés al conos Magel- 
lano. Al è un procès normal: 
co une peraule foreste a pár 
masse foreste o a è masse 
difisile, si la rint domestiche. Mari e fi (foto Giuliano Borghesan) 

| migrans di Tramons tal Vot- 

sent, mi a contàt Gianni Colledani, co a lavorevin ta li’ feradis 
dai Stàs Unîs, a clamevin “slipa” il “sleeper” (dormiente), il tràf 
di doi metros e vinç ch'al stà sot li’ sinis. Pa la stesse reson tal 
Mai dal 1945 il "chewing gum" al é doventát "la ciunga". Ma eco 
ca qualchi altri esempli di furlanisasion. l'Inter a veve al centro 
dal atac un inglés ch'a si clameve Hitchens, e chei di Frofean lu 
clamevin Vincens. Un famós curidór in biciclete al ere Rick van 
Steenbergen, subit ribatiát Vastinberc. No stin po fevelá da li’ 
preieris par latin: mi recuardi une femine che, ta l'Ave Marie, a 
diseve "di lunc e tinora" invessi di “nunc et in hora". Cui sa s'a e 
lade in Paradís instes?! 


Gianfranco Ellero 
Furlan di Frofean 

Il Strolic dai Strolics 
al fa meracui 


hi lu varès mai dita, e pur // Strolic dai Strolics, in pi da jessi lui 

stessu una robona, al à fàt un veru meracul. Eco uchi la prova pa’ 
la canonisassion. Al ven a stà che la femena de Aldo a eà fát una pratica 
cul jutori dal Sindacatu. “Dut a postu — a j àn dita dopu oris de ciacaris 
e dosenis de firmis — ch'a vadi trancuila siora che la pratica a è a postu 
e a varà rispuesta a la pi presta”. Passa un meis, nuia, passa doi, nuia. 
Aldo e la femena a tornin dal Sindacatu. “Ma — a i disin — la domanda a è 
fata e a eà vut bon esitu, al è stranu che la rispuosta a no seipi anciamò 
rivada”. Aldo al ciapa la femena e al cor a Pordenon in dulà ch'a son i 
uficius dal Guvier. Seguint li^ indicassions, a rivin da un impiegàt cuasi 
soteràt da montagnis de scartafàs. “Nos sen u chì par via de che pra- 
tica...”. Chel al cunsulta "l'ordenador" e al sentensia: "Veit da tornà dal 
sindacatu, e...". “Propitu da ulà vignin”, al sercia da rebati Aldo. Nuia da 
fà, l’impiegàt al insist e a ju congeda. Aldo, sustàt, biel ch'al se leva da la 
cariega, a i cola '| uoli su che montagna de ciartis. E — da no cruodi — al 
ocia una copia de // Strolic dai Strolics publicat da la SFF in ocasion dei 
sentu an de la fondassion. “Ch'al me scusi — al aussa — lui al à Il Strolic...”. 
“Eh si — al rispunt l'impiegat dal Stàt - a me lu à dát un amigu de Darzin 
...”. "Dani Pagnucco, jo pensi — al fà Aldo — e ch'al uardi ch'a eàn mitut 
ancia una me’ puisia...”. Chel al uarda, po al ciapa la corneta e al doman- 
da. “Ch'al me torni a dî l’in-non de la so’ siora...”, e al se met a custionà 
par telefunu. Po al met ‘sù, al fà un altri numer e al custiona da nout. A 
la fin al se uolta versu i doi ch'a erin restàs a spetà, sensa savéir se fà: 
“Sit trancuii che la pratica ‘a è a postu”. E cussì a èis stada: in fuarsa de 
la puisia e de un meracul del Strolic dai Strolics! 


Ubaldo Muzzatti 
Furlan di Cordenons 

Une corse in moto 


(D ê mari e jere une vore brave a cusí, tant al e vér che nus 
cusive biei vistiduts sedi a mi che a mé sûr plui piçule. Si 
faseve ancje i vistits par jé. Mi visi di un biel vistît estîf dai colórs 
verdin, rose e celestin. Al veve la cotule a ruede, stret in vite, lis 
maniis che a colavin a pene jú des spalis, e une biele scoladure 
a taront sul devant. 

Une domenie le viót che si prepare a lá vie in moto cun gno pari, 
une Benelli nere e rosse, cun chel biel vistit a ruede. La sente 
daúr de moto e jere di fier e gno pari i à metút un cussin leát 
cuntun spali, in müt che e stedi comude. Metüt in moto, il motór 
al faseve un rumór une vore fuart e tal acelerá un fumaron neri. 
Gno pari al diseve ch'al servive par scjaldà il motór. Mé mari si 
sarès sentade dute di une bande, ma gno pari i à dit di metisi a 
cavalot e di tignî la cotule ben strete par che no ledi tai rais de 
moto. Dopo vé un póc cuistionát sul fat che mé mari no voleve 
metisi a cavalot, par vie che nol jere biel par une femine di chel 
timp e po dopo parce che si frucave la cotule, a son partits. No- 
altris sûrs ju vin compagnáts cui voi fin che a son sparîts daúr la 
curve de strade, ridint e contentis di viodiju lá vie in moto. 
Dopo cualchi ore, jo e mé sûr o vin sintút il rumór de moto che e 
veve a pene passade la curve, e o jerin za sul puarton cuant che 
a son riváts. Gno pari cuntune muse di ridi come un ch'al a fat 
alc di stramp e mé mari cuntune muse serie cuasi di vaî. Di fat il 
vistît di mé mari al jere cence cotule e nó no capivin il parce: lu 
vin capît subit dopo, cuant che mé mari e gno pari si son dáts la 
colpe un cul altri, disint che gno pari al coreve masse fuart e mé 


mari no podeve tignî dure la cotule, che cussi e je lade a finîle 
tai rais de moto; gno pari al diseve che jé no veve savút tigníle 
ben strete par póre di fruçâle. La cuistion e je lade indenant un 
biel póc ma a la fin, par fá la pás e fánus viodi che dut si podeve 
cumbiná, te sere o sin láts ducj a mangjá il gjelát te ostarie dal 
país e li za cualchidun al veve savút dal fat. La robe e je lade 
indenant par dute la sere ridint e scherçant cun chei che si jerin 
tiráts dongje di nó. 
Elvia Jacuzzi 
Cors pratic di lenghe furlane di Merét di Tombe 


Disen 
di Annalisa Gasparotto 

Lu gjal di mont 


©: Estát dal 2018 mi tocja un'aventuro pi unico che raro! 
In t'uno zornado splendido dal mios di Avost, biel a bu- 
inoro, cul gno persac cun denti un toc di salam fumulát e un 
bon flát di vin, mi inviai a pè par lá a foncs. Lu lóc destinát al 
ero Navanzo, puest famüos un viac pes sós pradarios e bergjos. 
Lu besteam al rivavo sù dopo doi drs di viag da Curnin, Peonos, 
Somplác e Forgjario. Cumo es resto nomo las maserios de case- 
ro di Navanzo abas, fato cul clap ros, e ché pi piculo di Navanzo 
adalt, che davo ricovero es mangios e ch'a si cjatavo propi sot 
la grando creto de “Krasjeno dal Kramár”, clamado cussi pe só 
formo. l eri rivado a mieg cueston dingjo lu riù, dulà che la lescjo 
alto e cresevo cun vigüor, coltado dai ramats dal fau, coláts e 
fraidessüts, produsint l'humus adat pei foncs. Intant ch'i amiravi 
ché bieleco alpino dal bosc di peg e dano ch'al vevo cjapát lu 
spazi dei passons, tar un marilamp i sint un sorto fracàs di alos 
e aitris rumùors. Mi tocjavo dispès vedio la poiano ch'a si alçavo 
in svual cacu giocol di cjavról ch'al fuivo. Fermo, cidino, poiado 
sul gno baston, i spieti, i cjali ator... a cuasi cinc metros da me al 
avanzavo cun bravuro un bielisim anemál: lu gjal di mont (gallo 
cedrone, par talian). 

Lu sanali, ch'al filtravo enfro ju ramats dei pecs, al indarinta- 
vo las sós plumos lustros di calùor vert scúr e grîs sot lu cuel, 
nìari basolát di blanc te ruedo spetacolár davierto cun subierbio 
como uno carono. Lu cuel al ero biel slancát; ju vùai impiáts lu- 
sints, contornàts di un ros vif. Lu bec, grant e curvàt, alsameavo 
la ponto di un sapin. Mai vedudo uno bestio tant bielo! 


Plan plan chesto creaturo regál e continuavo a vignf viers di me. 
Ogni tant e fasevo un viers particolár, come ch'e fasès fadio a 
gloti... | ai pensát: e varà fan o slot o mi ven a dí bondi! | eri cuasi 
cuasi par tirái fôr de mé ciacolo un toc di pan. Intant che, fermo, 
i eri cuasi incantesemado a cjalálo, la bestio e continuo a vignîmi 
dongjo. A un metro di distanço si fermo, mi cjalo cun tun'ario 
di sfido e, tar un marilamp, cun violengo mi dà cuintro cul bec. 
No me spietavi. In prin i ai cerüt di difindimi cul baston; dopo i 
ai tacât a cori, a cori pi ch'i podevi su par chel pecól di mont cul 
cor ch'al sameavo ch'a mi ves di sclopá da un moment a chel ati. 
Strasameado e pleno di poro, cuant che mi soi sintudo avondo 
lontano, mi soi fermado a tirà lu flát e ai pensát che di sigúr 
chel puest al ero lu só areál, lu loc dal só passoná, la zono dal sò 
cortegjament e nol volevo intrusions! In chel moment i ai capit 
parcè che a un om intim- 
pat dal For i vevo metút 
nom “gjal di mont”: al 
lavo a consolà las vedo- 
vos imò che lu lùor om 
nol ero nencje disfredat, 
e chestos poleços, se 
pur stagjonados, es re- 
stavo simpri buinos... tal 
só areál! 


Novella Del Fabbro 
Furlan di For Davüatri 


Disen di Annalisa Gasparotto 

Grau... ce paradis! 


uant che o jeri picule, gno pari nol veve timp di puartámi 
di nissune bande, parce che al lavorave cincuante cjamps 
e al veve di molzi ogni di trente vacjis. Al faseve ancje il sensár 
e in plui al judave il veterinari a vaciná lis bestiis. E cussì al jere 
simpri impegnàt e di domenie nus podeve puartà dome al cine 
a Romans o a mangjá un glacát al “Leon d'aur”, ma no lavin mai 
fúr dal país. Però tal més di Avost dut al gambiave, parce che a 
rivavin de Inghiltere mé agne Brune, gno barbe Berto e i miei 
doi cusins Antoni e Catine. Alore e jere veramentri une grande 
fieste par me, parcè che lór mi puartavin a Grau. Mi visi che 
gno barbe al veve une machinone che o stevin fintremai in vot 
personis: tré devant e cinc dáur. Une dì mi visi che a Aquilee 
nus an fermât i carabinîrs e gno barbe si è subit metút a cjacará 
par inglés. Alore i carabinîrs nus an lassát lá vie sence dánus la 
multe, parcè che no capivin nuie di ce che al diseve. Pe strade jo 
o cjalavi fúr de barconete e o pensavi: “Ve cumo, dopo il puint 
sul Lusing o sin a Rude, plui in là e ven La Vila cu lis casermis e al 
passac a nivel su lis feradis dal tren, po dopo Aquilee cu lis ruvi- 
nis romanis”. Infin o viodevi il már e o disevi: “Oh ce biel, o sin 
riváts a Graul”. Cuant che o jerin inte rasule o corevi subit inte 
aghe e dopo vé une vore nadát o vevi tante fan. Alore mé agne 
mi dave pan cu la fortaie e i pierçui. Di sere, cuant che o tornavin 
a cjase a Romans, o jeri une vore contente e propit strache mi 
indurmidivi subit inte machine. Par me, in ché volte, lá a Grau al 
jere come lá in paradís. 
Daniela De Alessi 


Balonut 


Tu sés di mil colórs, 

ami di ducj i fruts. 

Se lassát lá, tu svualis tal cil 
sedi di d), che di gnot. 


No tu ás une destinazion 
fintremai che no tu ti imbredeis tra ¡ pins. 


Tu sés stát il gno ami. 
Ti moli, ti lassi lá, 

ti dîs: “Trancuile, une dì 
ti tornarai a cjatà.” 


Martina Celine Crosilla 
1" premi sezion scolastiche dal concors “Gjso Fior”, Verzegnis 2018 


Al e stát un miracul 
si no soi muart di un colp 


hé altra di al è passât par cjasa mé, coma chal fà di spes, il 

me amigu e paesan Toni Gasparotto. 'Na cjacara a tira ché 
altra e, coma ch'al susseit dispès, il discors al cola scuasi simpri 
su li” nustris esperiensis dal passat. 
Chista volta il discors al e colát su l’Australia indulà che, dopo 
trentatré dis di náf, al era emigrát tanc ains fa. Al mi à contát 
l'esperiensa vivuda in prima persona; podarès someá na roba 
da ridi, ma bisugna capîlu: nol è fassil rivá tal puart di Sydney, 
dulà che no ti varès mai crodút di cjatàti e nol è nissun a spetàti. 
Pardipì sensa cognossi la lenga e doma cu la speransa di cjatà 
cualchidun ch'al ti dedi 'na man: e lui, ringrassiant il Signour, lu à 
cjatàt. Al era l'an 1961, al veva apena finit vinç ains e chista per- 
sona a lu à partát in stassion a cjapá il treno ch'a lu varès partát 
tal Queensland, ta 'na zona dulà ch'a erin farms cun slambris di 
cjamps di cjana da sucher, da taiá a cotim. Ma ta chiscju cjamps a 
erin tanc madràs e sarpints velenous di ogni specie, tant che il di 
prima di scuminsiá a taiá ghi devin fouc par liberá li' cujeris da li 
arbatis e dai sarpints. La scuadra a era formada da seis personis: 
Giorgio Santel, un trevisan il capo banda, Mirco, Dino, Matteo, 
paesans dal capo, coma encja un ciert Mario Gavel ch'al era rivát 
propiu ché matina. 
"Qua fioi, se no se taia cana, e anca tanta, se va a casa tuti". 
Par spauriti, il sens al era: no lavór no bécs. Stant che chistu Ma- 
rio al veva viazát duta la not, al ghi à domandát al capo dula ch'al 
podeva zî a riposási almancu par 'na miesa ora. Il capo a ghi à fat 
iodi: "Vedutu quela specie de baraca la in parte, dentro a destra 


al e un materás par tera, un sgabel e na carega: quel li el sarà il 
to posto fin quando varen finio de taiar cane”. Mario al si à inviát, 
ma dopo nencja un cuart d'ora lu àn jodút saltá four spagutît 
in mudantis e canotiera. Lour a serciavin di cuietálu: nuia da fá, 
nol rivava a cjacarà e al continuava cul: “Ta... ta... ta... ta...”. Pre- 
ocupáts, a son zûts a jodi se ch'al era ta la baraca e, apena che 
si son rindúts cont, a son scopiáts a ridi. Purtrop nissun al veva 
visát il puor Mario che il paron da la fatoria, il farmer, al tigniva 
atòr pal curtîf e encja par cjasa, un sarpint lunc cuasi doi metris 
e gros coma un branc di morár! La bestia a no era trista, ansi a 
netava surîs, pantianis e altris besteutis ch'a ziravin pal curtif. 
Doma trê dis dopo Mario al à scuminsiát a cjacarà, cuant ch'al à 
jodùt Mirco e Dino ch'a vignevin four da la baraca cul sarpint in 
bras e l'án molát tal curtîf. Alora al à spiegát il fat: “Me gere ape- 
na impisolio quando che sente sora el stomego un peso che me 
parea de sofegarme, verzo i oci, e te vede sta bestia passarme 
desora. Te giure, se no soi mort de un colp l'é sta un meracolo”. 


Alberto De Rosa 
Furlan di Sopula 


iscuarnin i Cjavrons dantsi cuintri rabiós inte baru- 
fe mate e feroce come te lote fate di Ladislau "cum 
gentibus suis et finale dato bello”. 


La peraule di riclam, "prefato", e sta bessole in ban- 
de sul ôr de cjarte, par no gjavài dramaticitát a la 
sene. 

SS. Micjél, Gabriel e Rafael arcagnui 


1M S.Egjidi abát 
2 M S.Elpidi abar O 

S. Jaroni predi 


Morandini 


R (Meni) Cescutti al steve intai Noráts, une borga- 
de enfri i Mulinárs e i Trielires, dulà che a cumince a ram- 
pinási la strade dal Tul. Da zoven al veve lavoràt cu la “1.C.E. Mo- 
randini”, Impresa Costruzioni Edilizie, une dite da la Basse. E a fo 
par chest che il non dal paron al deventà il siò sorenon. Meni, 
par sò nature, a nol veve né la fuarce né il snait né la fortune di 
tencj paisans che, par cjapà un franc, ai ere zûts fór pal mont. E 
pensá che al ere nassüt cu la cjamese! Al ere un paston di om 
che al viveve cu las sòs cuatri cjares e il gjat. Mengjant púec e 
bevint malcul. “Da la mé panarie — al diseve — encje las surîs ai 
ven fór vaint”. Par chest Meni al ere simpri in vuaite! par meti alc 
in bocje. Cualchi paisan di bon côr a i paáve a pueste un cascrut? 
in Coperative, pal pi pan, mortadele e un dopli. E Morandini, che 
al ere franc di leture, al gradive cetant. Al si inclucjave ben e no 
mal e dut al sparive jù pal gargat come intune fües?. “No stît a 
mengjá cussi di corse 
che a vos fàs mál” e 
lui: “Fin che ce n'è 
viva il re e quando 
non ce n'è più viva 
Gesù”. Uì da Pezete 
al si rondolave sim- 


1 allerta 


spuntino 
3 foiba Colones di biele fature par tignî a govèr alc di dut 

pri dapiè di Tinarie, un omenon ben furnît di panze e di bécs. 
Al Tis che a i domandave parce che a i stes tant dongje, Meni 
al rispuindè: “Om di panze om di sostanze”. Tal siò torzeonà al 
passave encje in latarie e cul permès dal casaro al raspave i van- 
zums da la conoglade^, al lecave la pegne e al beveve la batude?. 
Dongje la cjasute di Meni al steve un gjardan? di om, ferbint 
e svuelt di man, il Bepo di Simon, un fassiston. Cuant che al 
vignive sü intai Noráts, rumorant par la clapadorie cui scarpons 
imbrocjáts, al cjantave: "Giovinezza giovinezza primavera di 
bellezza nella vita e nell'asprezza il tuo canto squilla e va". E 
Meni, di idees socialistes, a i rispuideve dal paól cun: "Bandiera 
rossa la trionferà, viva il comunismo e la libertà”. Il breon cun sù 
il “Sole nascente" che Meni al veve inclaudát sul barcon, il Bepo 
a i lu fruçà cu la picje. Ai si faseve ducj i dispiets e ai catanave sù 
dut, no nome sui cjermens. 

Il cjavon dal duce che il Bepo al veve piturát cun tant puntilio su 
la puarte da la stale, Meni a i lu smaltà cuntune buiace. Savint 
di ce pié che al zeve cuet, la mularie dai Sgnacs a veve scrit su 
la puarte dal condot dal Bepo, in stampatel e cul zes, "DUCE". 
Meni al si ingloreà e al pensá che reonzint alc a si podeve fà 
miei. Al slungja jù la aste da la letare D che a deventà une P, cussi 
da permeti al Bepo, “nel momento del bisogno", da preseá miéi 
il bon nulî dal Fassio. 


Gianni Colledani 
Furlan di Clausîet 


^ cagliata 


latticello 

La Costanse 


Ar un biel bacon di femine, a cjalále a faseve poure, ma 
di une bontát e di une gjenerositát cence fin. A vignive in 
file da nou e nou da jei i erin “di cjase”; in undis fradis ch'i sin, 
ducj sin passáts da Costanse, une cjadene tintude ch'a si e cre- 
vade dome cuant ch'a e vignude a mancjá. Cu las sós manonas, 
sentade su pa bancje ad ór dal balcon, nus bracolave cuntune 
delicatece uniche e tal so grim, da picui, a sameave di pierdisi. 
No passave di che no si las a viodi di jei, ta só cjase si podeve 
fá dut, a no diseve mai nue. A 'nd ere dome un cjanton che 
no si veve da tocjá: il taulin. Ai ai cjatavin puest ducj i orlois da 
comedá parce che, tra i tancj lavôrs che jei a saveve fá, al ere 
encje chel dal orloiár. 

Dispés metudas par ben in rie as ere chés sveas vecjas che cul 
lór tic tac as compagnave il so stentát tirá il flát. Chés viertas, in 
prove, cun ché incrosadice di ingranagjos ch'ai girave un contra- 
ri di chel áti a metevin a dure prove la vóe di lá cui deits a tocjá. 
No simpri si resisteve a tentasion, ma la Costanse a saveve encje 
dá il content: cun pasiense, a tirave su la suste di chés sveas 
vecjas e nou si passevin di chel son. 

Cuant che si entrave ta só cusine/laboratori si la viodeve ai ple- 
ade cul cjáf sóre di chei orlois, cun chel vouli mobil, la lent, che 
jei a clamave il vouli di acuile par discerni la minucáe: tas sós 
manonas chei orloiuts si pierdevin tant che cun passion a sbisia- 
ve cun chés pinsutas tra i deits. L'ésit al ere sigür, finide la ripara- 
sion ju meteve in file e ju tignive in prove. E si sintive dut un tic 
tac, cu-cucs ch'ai cjantave ogni moment e sveas ch'as sunavin a 


cualsiséti ore. Se a vansave cualchi rodele sdenteade dai orlois 
plui grancj, nus insegnave a fále pirulá e cussi si passave la dade 
a giuâ cun nue. 

Entrant in cjase só, il prin lavór ‘l ere chel di lá a viodi dal cjalde- 
ruc da polente e s'al ere sul spolert a voleve dî che la veve fate 
e di sigúr las crostas as erin inm ai che nus spietavin. Alore a si 
viergeve la gare; a toleve il masjinin, nus meteve in rie ta bancje 
e un pouc paron si las frucave dutas; dopo jei a faseve las parts 
par duc chei ch'i erin ai: sentáts par ben, nus dave la cjicarute 
in man cu la farine di crostas indolcidas da une prése di sucar. In 
chel moment nissun dolc al sarés stát plui bon! 

Se i erin un pouc masse vifs, a tirave für un curtissut di chei ch'ai 
si ten ta sachete e tignintlu sierát tal so pugnon nus buligave, cul 
deit, tas gjambas disint: “Viodeit che us gjavi il bugjel da gjam- 
bel”. Nou, ducj cjamáts di poure, si bonavin almancul par une 
dade. 

S'i la cjatavin pa strade, cori incuintri e saltái intorn al ere un 
lamp. E jei cun pasiense a drecave il fasolet, ch'a no distoleve mai 
dal cjáf e che nou regolarmenti i gjavavin, a slargjave i siei brags 
e nus tirave dongje. Cetant afiet in chel gigant cul cúr in man. 


Celestino Vezzi 
Furlan di Curcuvint 


Madalene 


S: gjornái di fin Votcent stampáts a Udin, lis feminis no cen- 
travin cu la politiche. Cence dirit di votá e di jessi votadis, a 
stevin a cjase, al plui judant pe caritát de congregazion comunál. 
Madalene e je stade la ecezion, graciis a la só zoventüt e a une 
bielece rare e pluitost bondante. Doi sorestants dal timp, un dai 
intransigjents e un altri dai iredentiscj, a jerin a la só cort e nemis 
fra di lór. Le àn butade alore in politiche, tacantsi su dut, ben sa- 
vint che daúr al jere il petec che Madalene e fasès, a so plasé, la 
vere politiche de provincie e dal comun di Udin. I clients a àn sco- 
mençât a là là di jê a domandá di judàju, e jê e rivave a contentá il 
plui pussibil. Un moment fortunát par une clamade ruvinefameis e 
ruvinepartîts. Il sindic dal so país si cjatave cence scuele e nissun lu 
judave a fándi sù une: alore, pür savint dal scandul, si è rassegnát 
a lá là di cheste femine inmagadore che, nancje dîlu, lu à conten- 
tát. La scuele e je vignude sù biele e grande, ma cemút clamále? 
Scartadis Anita Garibaldi e la regjine Margarite, al e restát il non di 
Madalene. La stagjon dal scandul e de fame e je passade vie, e cul 
timp nissun al saveve plui cui che e jere cheste innomenade femi- 
ne. Cussi, cuant che al e rivât il moment di meti neri su blanc pal 
ministeri ce ch'e faseve inte vite cheste Madalene, lis mestris a son 
deventadis matis par cirî notiziis su di jê. Nissun plui al saveve nuie 
e alore bisugnave inventá. Pense e torne pense, a an finît par scrivi: 
“educadore”. E cussì ancjemò e ven ricuardade. No si sa se i varès 
plasüt passa a la storie cussì; vêr al è che intun mút o chel altri Ma- 
dalene e je restade a lunc une des pocjis feminis che a àn contát 
inte politiche furlane. E tignive cont des sós amiciziis par fá dal ben. 

Roberto Tirelli 


Sé ch'al resta 
a Eluana Englaro 


Sé ch'al rèsta 

di un ridi distudat 

o di un respiru smavit 
ch'al sbusina ta li timplis. 
Sé ch'al résta 

di ^na stela 
"bandonada da la vita 
chía no riva a muri. 
...Al resta dòma 

un flour incandìt 

ch'a fluris in unviàr 

e, coma il calicàntus 

il so bon odòur 

a si sparnissèa 

nenfri l'agàr da la tiara 
e i portèi dal sièl. 


Eraldo lus 
2" premi sezion autórs dal concors “Gjso Fior”, Verzegnis 2018 

Ma èsal propi il Vigji? 


hest fat al è sucedút tancj agns fa. Le Dele dai Carlócjos, une 

femine di Racolane, a l'ere lade inta braide a fá fen. Le buno- 
re a le veve seát un biel toc di prát e prin che il soréli al fos lát a 
mont a si ere date di fà par meti in cagol il fen, par ch'a nol cjapàs 
l'umit da le rosade. Fat ancje chest lavór, strache, a le veve cjapát 
sù il gei e il riscjel e a si ere inviade par tornà a cjase. Pouc lontan 
dal troi al ere un biel cocolàr: le Dele no si lassave scjampà nissun 
Atom par cjoli sù le? sós coculis, grossis e cence bau. Man man 
ch'a si svizinave al cocolàr a le diventave simpri pui spasimade e 
no le voleve crodi ai siei vói: ator ator dal arbul un om al girave 
cence pás, come s'al balàs. A si ere fate coragjo, a si ere fermade 
un moment, chel ch'al bastave par ricognossi in chel om il Vigji, 
un vecjo dal país ch'al ere muart un pár di agns prime. Eh, sì, al 
ere propi il Vigji! A lu cognosseve ben: cuant ch'al ere in vite si 
incuintravin dispès e si cjacaravin dal pui e dal manco. Cjapade 
da le poure, le Dele no si ere sintude di clamà il Vigji, e nancje 
di saludálu: tant lui no le vares abadade, intent come ch'al ere a 
balucá ator dal cocolár. A le veve pensát ben di slungjá il pas e 
cul cúr in bocje ogni tant a si girave par viodi se il Vigji al vignive 
daúr. A l'ere rivade a cjase für di sè, a le veve davant dai siei vôi 
il Vigji ch'al balave. Ma eral dut vér? Intant ch'a si sfuargave a cirî 
une spiegazion, le’ cjampanis a si erin metudis a sonà i bots: a le 
visavin ch'a l'ere apene muarte le femine dal Vigjil 


Antonino Danelutto 
Furlan di Scluse 


LIS BOGIS PIGURADIS 
Marino Cassetti e Dario De Guoni 


(Der Cassetti (Piran 1947- 
Triest 2005) al è un artist trie- 
stin che al aderì al Espressionisim dal 
secont Núfcent. Al à piturát tal 1983 la 
bote Gjat cun cjaliç là che al à disse- 
gnát la muse di un gjat, un animal che 
il pitór al amave tant. Lis critichis dal 
timp a contin di “un grant gjat, dai voi 
penetrants, che al riclame cun imedia- 
tece la atenzion dal visitadór e al so- 
mee che al vedi voie di invidálu a cerçà 
un cjalig di chel gustós netar”. Ancje la 
testade de bote piturade di Mario De 
Tuoni (Spresian 1910-1986) tal 1983 e 
fo tra lis primis a jessi realizadis su la 
bote completade po di Darko inte se- 
conde metàt dai agns ‘80 dal Núfcent. 
E rapresente il portîr de Juventus, ale- 
nadór di balon e dirigjent sportîf Dino 
Zoff, cjapitani de nazionál taliane (Ma- 
rian 1942), intant che al alce la Cope 
dal mont vingude tal 1982. La bote e 
pues someà a chés cui ritrats di Bartali 
e di Gustav Thoeni e e fo esponude tal 
1990 intal paveon dal ERSA di Vinitaly. 


Gabriella Bucco 

Marino Cassetti, 
bote cul Gjat cun cjalic, 1983, 
dopo dal restaur 


Mario De Tuoni, 
bote cul zuiadór Dino Zoff, 
1983 


La Bela 


A": une vôlte a l’ere une fantate un grum biele, cui cjavei lun- 
cs e bionts che lusivin come l'aur, cun doi vôi che ti instupidivin, 
cuntune maniere di movisi che la striave ducj i fantats. A l'ere cussì 
biele che l'àn clamade la Bela. In chel timp a Mueg al ere ancje un 
fantat bielon, ch'al instupidive ancje lui dutis li’ fantatis. Ducj e doi a si 
son inamoráts. Ma al improvís tal cúr dal zovin al è nassút un amór dal 
dut diferent, pui grant, un amôr che nol podeve controlá: a si è sintüt 
clamá da la vous dal Signór e a si è fat preidi. La dîs la legende che la 
Bela no si è date pui pás e in ché dì che lu àn fat preidi a l'à maledît lui 
e la só religjon, a l'è montade su di un cret dulà ch'a l'ere poiade une 
crous, a l'à cjapade e a l'à butade jù tal buron, e dopo a si è butade jù 
ancje jei. Cun dutis li’ lágrimis che a l'à vait pal so amôr, l'à fat nassi il 
riu Pissande, ch'al è chel riu ch'al plombe jù in tun grant salt, no trop 
distant da la stazion di Mueg. Ancje dopo muarte la Bela la girave tal 
claustri da l'abazie par viodi il so amôr. Alore un sant frári a l'à scon- 
gjurade, a l'à mandade a scontá la pene eterne là jù dal riu Barber, e 
lajú la Bela ti bute jú clapons e ti vóse dute la gnot. Ai disin che viers 
la fin dal Votcent emigrants di Mueg che tornavin a cjase dopo fate 
la stagjon, passant cul cjar, un pouc becats e plens di ligrie par vie 
che levin a cjatà la femine, ai dal riu Barber ai vèssin clamát la Bela. 
No lu vèssino mai fat! An scomençât a sintî un aer fuart, un rumór di 
clapons che colávin jù da la mont e ti la sintivin a urlá e blestemá. Daúr 
di lór si svizinave simpri pui une grande ombre nére. Di bon ch'a son 
riváts in timp fúr da la zone di domini da la Bela, se no... A si dís che 
no sedin mai pui passáts par ché bande pa la tante paure cjapadel 


Ugo Moretti 
Furlan di Mueç 


UN ARGISG DAL GRANG COR 
Vendemis 


D ogni dontri al jere un vosarili di ligrie e cjants vie par lis 
campagnis e pai vignái di cheste stagjon. La nature zaro- 
mai e à fat il so: eje pronte a dá für chel che vie pal Istát e à 
madressút e salvát a fulgure e tempestate. Vué, contentinsi: nus 
a restát il vin trebiát, che pal vér, o vin imparát a fálu cetant miór 
di chei agns. 

Di simpri il Friùl al è stát tiere di vins. Tant che i scrits come ancje 
lis tantis anfuris dissoteradis ancjemo cun rescj di asins di ue, a 
testemonein che Aquilee e jere deventade un empori enologjic 
grandonon e di tant trafic. 

Erodian, storic gréc dal Il secul, nus da une imagjin dai vignài 
di chel timp inta la só Storie dal Imperadór Massimin e al conte 
che inta la campagne di Aquilee “i arbui a son metúts a distancis 
compagnis e, adun cun lór a son lis vîts e a dan dongje un cuadri 
cussi gaiós di someá chés tieris incolmis di coronis di frascjis”. 
Ancje Plini il Vieli intal libri XIV al cjapitul 6 da la só Naturalis 
Historia: “Augusta Ixxxij annos vita Pucino retulit acceptos non 
alio usa" (Julie Auguste e metè in cont al vin Pucin i 86 agns di 
vite che no "ndi beveve altri). 

E "La Patria del Friuli" istesse e ven identificade come une biele 
femine cuntun cjáf a tor, sintade suntune cornucopie, cerclade 
di vidiçons plens di raps di ue: “...Sta appoggiata alla verdeggian- 
te, e feconda vite, perché la qualità de’ vini è tanto abbondante 
in questa Provincia...”?. 


1 Cesare Ripa, La Patria del Friuli, Roma 1593 


Su la storie dai nons si à vút scrit tant. Par no lá daúr da lis mo- 
dis (prosec, tokai, chardonnay...) nus plás torná ai nestris vins 
“puars”, come il bacò, par esempli. Il Bacco, par analogjie fone- 
tiche (cabernet, pinot e v.i.) al deventà pai furlans baco; al e un 
vin zaromai discomparît parce che al à pocje gradazion e nol e 
comerciabil e, si scuen dílu, i abocáts a son deventáts plui finuts. 
Cualchi cualitát al veve e tant al è vér che ancje Carducci lu lau- 
da: “l’italo bacco empia il bicchier”. Al jere, chest vin, fintremai 
dai agns Cincuante, il prin vin da la stagjon. Imagjinaitsi cun chei 
suts e cu lis botis vueidis cetant che al jere spietàt e, cussì, la ue 
e finive tal brantiel za in Avost! 

Gotart Mitri 

La sesule e il martiel 


o la Sinistre (la Campe, a 

disin i furlanisg integrái) 
a veve par simbul la sesule 
e il martiel incrosàs, duciu a 
capivin ben il sens dal riclam 
(a la lote, a l'union dai püars), 
ma vuei chei impresc a so- 
mein tirás fór dal "Museo 
delle arti e tradizioni popo- 
lari"! | contadins a doprin i 
tratórs e i operaios a somein 
siensiás (a doprin martiei e 
menevis, cláfs inglesis e ta- ia 
nais di ogni tipo e misure) e i Un om di Navarons 
zovins no capissin ché simbo- (foto Giuliano Borghesan) 
logie. Nol ere cussì sessante 
ains fa, co Stalin al ere muart di pùs ains. In chel timp chel simbul 
al faseve pòre a tante int e cualchidun al tenteve, ridint, di dási 
coragio. Eco come. Tun dopu di misdì i rivi dal Bando a Frofean 
país par viodi alc da li^ Olimpiadi di Rome (dome in ostarie a ere 
la television, e tal palàs dal cont), e su la puarte i ciati Toni Pistrin 
ch'al rit bessól. “Parsè riditu, Toni?" i domandi. “I ài apene vidút 
un rus ch'al à vint la madae di oru cul martiel” al rispunt. “E alo- 
re, se Ï èe di ridi?". E lui: “Cumo soi curiós di viodi se la sèsule ai 
torne in davòr come un boomerang!” 


Gianfranco Ellero 
Furlan di Frofean 

Il cunin di cjocolate 


LG e jere contente finalmentri: sô sür Nucci e sarès tornade 
vuê de Svuizare par passâ la Pasche cun lôr. Ta chei agns la 
Svuizare e rapresentave une vie cuasi obleade par chei che a vevin 
voie di fâ sà une famee. Lis letaris che a mandavin i emigrants a 
contavin di une realtât avonde dure, par vie da la lenghe che no 
jere semplice di capt e impará e pal mút di fâ dai svuizars... Ma e 
contave ancje de bondance di robis di mangjá che tal so país a je- 
rin riservadis dome ai siôrs: bananis, narancis grandis come balons 
e soredut la cjocolate, che lôr le vevin cerçade dome cuant che 
a jerin rivâts i merecans a la fin de Vuere. Si che duncje o podês 
dome imagjinâ la sô felicitât cuant che Nucci e tire für de valis une 
scjatulute di carton ros ben confezionade cuntune biele gale di 
colôr aur... Planc plancut le vierç par scuvierzi che dentri al jere un 
cuninut di cjocolate une vore biel, cun dôs bielis oreglutis a spice. 
Si jere metude tal cjâf che e veve di tignilu di cont il plui a lunc pus- 
sibil. Il pinsîr di mangjálu no i jere nancje passat pal cjáf. Ogni ma- 
tine lu meteve sul barcon a cjapà un fregul di fresc fintremai che 
une matine tal spostálu e sint che i déts i jentrin ta la panze tal cu- 
nin... Di sclop e busine: Dinooo!!! Invezit so fradi Dino, golòs come 
che al jere, il so lu veve fat fùr intun lamp, e dopo al veve tacát a 
sgjavà cuntun curtissut la base dal cunin di só sûr, ma al jere stát 
cussì braf che jé no si jere necuarte di nuie. Bon, vere papà? Dopo 
tancj agns ché storie chi e vignive fùr di spes e la lús che ti vignive 
tai voi cuant che tu le contavis nus à simpri maraveàt. Al sameave 
che tu sintissis ancjemò il savór di ché cjocolate li. 

Lorena Colautti 


Une cimiade 


N: si stufisi mai di cjaminâ dilunc dal nestri flum, il Tiliment. 
Viodint la biele fotografie su la cuvierte de guide ae Vie 
dal Tiliment!, mi è vignude voie di là a viodi cui miei voi d'insom 
di Cime Pale i braçs dal flum che si incrosin su la glerie blancje e 
che a corin viers il mâr, ondulâts tant che i cjavei de Venere dal 
Botticelli. 

Ae jentrade di Peonis, o cjapi il troi che al puarte a mont di Prát e 
po dopo une vecje mulatiere che e va viers cualchi stali semenát 
su la mont, picui templis di piere e di len, trasformáts in secon- 
de cjase par lá a stà li d'Istát o par dále in afit. Une di lôr e à un 
mosaic su la parét, une biele muse di femine che e somee a chés 
di Aquilee (montanárs int inculte?!). Mi pár che ché muse e rít e 
alore o mi jempli di braùre e o continui a lá sù. 

Dopo de localitát Ledranie, e partis une piste che si piert intal 
bosc. Al è scuasit scúr e al mancje ancjemò un biel póc par rivá 
insom. Cuant che no viôt plui indulà lá, no mi reste che distirámi 
e spietá che e torni la lús dal mont. Cirivio la aventure? Vele ca. 
Di bessole intal bosc, o vierg lis orelis e o scolti duc) i rumórs che 
a rompin il cidinór. 

| ramacs a cricin sot dal pés dai ucielats che si preparin par lá a 
cjace. Vôs che no cognòs, come un tossi di frut, mi fasin pensá 
a bestiis stranis, ma lis formis si messedin e si sfantin intal scúr 
de gnot. 


1 Marino Del Piccolo, // Cammino del Tagliamento sull'antica via di 
Allemagna. Verso Gerusalemme, Roma e Santiago, Udine, Gaspari, 2017. 


A buinore o mi svei fra i noglárs, cu la lús dal soreli che e passe 
jenfri i ramags. O mi incjamini fiduciose, ma il troi no si viót plui. 
Cjamine, cjamine, o rivi a doi stalis dirocáts, po dopo mi ras- 
segni: o mi soi pierdude! Ancje torná jà nol è facil. O impari la 
umiltát cirint inte tiere lis més olmis. Maledete la mé curiositàt! 
A fuarce di zirá, di crodi di vé za viodút chel clap, chel morár o 
ché liane, mi cjati di gnúf in localitát Ledranie e o passi denant 
de cjase cul mosaic dal ritrat di femine. Mi pár che mi cimie: “Ti 
e lade ben, par cheste volte”. 

Mi impromet di no lá plui di sere par un troi mál segnát. Ma an- 
cje se mi displás di no vé viodút il flum, no soi lade lassu di bant: 
o ai imparát la 
umiltát, o ai scu- 
viert la vós di une 
besteute che no 
cognossevi, il glîr, 
e o ai fat amicizie 
cuntune biele zo- 
vine romane. O 
pensi ae ricjece 
di cheste espe- 
rience e o sint 
une vòs che mi 
dîs: “Cuant che tu 
crodis di vé pier- 
dút dut, tu cjatis 
plui di ce che tu 
cirivis". 


Cristina Noacco 

Ben petade e ben tornade 


uant che o soi stát a puartá il lat, a judá il casár al jere Tin, 

cussi vué a fá formadi a son chei di Balot. Sperin che a dái 
une man a rivin i siei a dà für il sir. Si, sperin propit, par vie che 
Tin, cuant che i capite di sei a cjolilu, al cjate simpri a dî cun chés 
feminis, nissune lu sapuarte e no nome chés feminis! 
Metúts sul manovri de biciclete i doi bidons, metude la man te 
sachete par sigurámi di vé cjapát sù i vincj francs dáts di mé 
none, mi soi inviát a cjoli il sir. Content parce che dis francs mi 
van pal sir e dis par cjoli il bobolino li di Guerin. Rivát sul puest, 
o ai metüt i bidons in file e dopo a cjoli il goloset. 
Sot de lobie e te stradele in bande de latarie a son une schirie 
di seglots e bidons a tignî il puest. Feminis, fruts e zovenutis a 
son riváts, cuiets, si fevele sot vós, no si sint strissinà i bidons 
sburtáts come se ducj a bramassin che nol rivi Tin a dà fúr il sîr. 
Intant e je rivade une zovenute clamade Pie de lenghe sclete, 
une che no si lasse meti i pîts sul cjáf. Ducj si son ziráts a cjalâle: 
biele e cuntun vistît di gale. E va indevant cui bidons fin a mieze 
file e a vós alte e dîs: “O ai di lá vie cun mé mari cu la coriere, mi 
lassaiso passá denant?”. Nissun al dís nuie e jé si met là denant, 
la prime. Ma nissun al ven a dà für il sir. Chés feminis a scomen- 
cin a businá, a tucá sul veri dal barcon de latarie; passát un biel 
moment al rive Tin. Chest, muse dure e malcreangòs, al rive li de 
vascje cun dute calme, al alce il tapon e la Pie ch'e veve premure 
di cjapá la coriere i à dite che si movi che jé e à za pierdüt masse 
timp. Tin, sburtantji in bande i bidons, al met il sir a ché daür. No 
lu vessial mai fat, la zovenute si e lassade là a cualchi peraule plui 


fuarte. Tin che al veve plen il seglot di sîr jal tire intor: lavade da 
Cjáf a pit, gotant come un stricei cence dî une peraule, cjapàts sù 
i bidons vueits, e je lade a cjase. 
Mi è passade devant, tai soi voi tu leievis che no sarès finide li. 
Il fat si pandarà di corse pal país, soredut par tantis feminis che 
a son ca in code. L'om nol veve fat ben i conts, la zovenute e je 
corude vie cul pinsîr dal svindic. Tin tornant indaúr al veve di 
passà sot de cjase de zovenute, cu la biciclete a man par vie che 
e je cjamade di spongje e sîr. Cheste puartant di sore doi seglots 
plens di aghe ju à metúts dongje dal barcon, viert i veris, spalan- 
càts i scûrs, si è sentade a spietà il bulo. Scuindude, e tirave la 
orele sintint i cucui di un cjaval; cucant e viót il cjaval blanc e Tilio 
sentát sul cjar e daúr Tin che al vignive indenant sot dal mùr de 
cjase. Cuant che si cjate sot a plomp dal barcon, cheste e cjape il 
prin seglot e lu svuede sul cjáf di Tin. Lui berghelant al cjale adalt 
e jé cul secont seglot i jemple ancje la bocje. Tilio che al jere 
daúr, jentrant tal so curtîl, i à dite: “Ben petade e ben tornade, 
tu vevis di molài jù ancje i seglots!”. 

Carlo Zanini 


La maravee e je ilsburt di ogni scuvierte. 
Cesare Pavese 


Autun di une volte 
e di cumo 


I soreli, che dal solstizi d'Astát si é une vore sbassát sul ori- 
zont, tra il 21 e il 23 di Setembar al tocje la linie dal ecuinozi 
e lant di là dal ecuatór celest al parifiche la durade dal di e de 
gnot (un vecjo proverbi al conte: Di Atom e di Marg la gnot e il di 
si spart). A chest pont la grande Astát e je dal dut finide e al co- 
mence il pigri e languit Autun. Cumo l'albe e ritarde e la soresere 
si anticipe puartant i prins sgrisui intal cil che si discoloris. Ancjei 
cuadris de nature a diventin pastei e i paisags si viestin di delica- 
tecis regalant sensazions languidis. In tál maniere al comencave 
l'Autun dai nestris vons. Ma isal ancjemò cussi? 

A part il discors dal clime che nol permet plui il Setembar bláf 
e l'Otubar temperát di une volte, al somearès che o l'Autun 
(clamát ancjemó Sierade, Atom o Soreunvier da part di cualchi 
vieli) al sedi la stagjon che plui si é conservade a motif des ven- 
demis gjondosis che costituissin la só fonde. Ma no je propit 
cussi. Simpri di plui i vignâi a vegnin bandonáts o cambiáts cun 
altris coltivazions, tant che aromai ator vîts s'int viodin pocjis in 
cuant concentradis intes grandis aziendis vitiviniculis che a fasin 
milionaris i lór parons (che no si clamin plui contadins). Cussi tai 
nestri país chei che a vendemin la ùe a son simpri mancul, intant 
che i zovins no dan nancje une man parce che a lavorin intes 
fabrichis e tai uficis e cussi a racuei i sglonfs raps ros e blancs si 
cjatin dome i pensionáts. E chei, cu lis penis de pension che no je 
mai vonde e dai cetancj programs dineáts par tal motif, no ridin 
e no cjantin plui come che invecit si podeve sintí une volte tra 
lis spaleris des vits dai nestris cuei e des nestris planis. E dopo 


a vignivin ducj chei altris prodots de campagne: pomis, patatis, 
blave che a puartavin altris gjondis tai curtii, tes ariis e sui cjascj; 
vué no plui parcè che a vegnin cjapâts su cu lis machinis agriculis 
e subite “stocáts”. Tant plui prodot, tant mancul savór e nissun 
licóf. No si fevele des conservis e des marmeladis fatis des femi- 
nis di cjase: vué si lis cjate biel fatis tal supermarket ancje se no 
an propit chel savór e ché sostance. 

Podopo, no stin nancje a fá un paragon tra lis cerimoniis e la 
partecipazion a lis grandis fiestis dal Autun di une volte cun chés 
di cumò: i Sants, i Muarts, lis visitis tal cimiteri, lis cjampanis che 
a sunavin dute la gnot, lis tradizions dal rosari e des messis pai 
defonts, de aghe frescje intai cjaldîrs par distudá la sét des ani- 
mis, dal plat e dal jet parecját pe lór acolience, dal otavari, e par 
fini la grande neste di San Martin e ché dal Ringraziament cuant 
che si benedivin i tratórs dai contadins e lis vespas, i motos e lis 
machinis dai operaris par concludi dut cuntun grant gustá co- 
munitari. E par fini, lis grandis sagris-mercjáts di Sante Catarine 
a Udin e di Sant Andree a Gurize a la fin di Novembar e chés di 
Sant Nicolò, di Pontebe fintremai a Tarvis, ma ancje a Triest e in 
Istrie, e la universàl Sante Luzie che za e saveve un póc di Nadal 
e de jentrade dal Unvier. Di dut chest vué in pratiche nol reste 
nuie; il progres al à netát vie dut, e se e reste cualchi fieste, che- 
ste no à l'atrat de atmosfere di une volte parcé che e ven fate 
dome par revival turistic o par interés comerciál. 


Mario Martinis 


I me doi furlans 


(D: mari, cui sôs fradis e sôs sûrs, a è vignuda in Fransa 
intor dal 1935, lassant Ramussiel, país vissin a San Vit 


dal Tiliment, indulà ch'a steva la famea Gardin. Àn scugnút lassá 
i gjenitórs e la cjasa nova ch'a no vevin rivát a fini di fà sù par 
mancjansa di bés e encja parsè ch'al era stàt un problema cu la 
malatia ch'a vevin cjapát i cavaleis. 

A son rivâts tal Gers, regjon a 'na sincuantina di chilometros da la 
sitàt di Tolosa, in mies dai cjamps, lontan dal país, in ta na zona 
di culina. La tiara a era magra, trascurada, dura da lavorá, 'na 
tiara par fá madons, dut il contrari da la tiara nera da la planura 
verda e umida ator di Ramussiel. Encja la cjasa no era in stát di 
essi abitada, in mies dai spins ch'a erin pi als dai murs. Par vêi 
l'aga par fà di mangjà e lavási, bisugnava lá a piè a un chilometro 
da cjasa. Cuant ch'a vevin di là di cuarp a scugnivin lá a finîle tai 
cjamps: ta la vigna d'Unviar e in mies a la blava d’Istàt. Dut il dì 
a lavorà tai cjamps e la not, invezit di durmî, nustra mari a plansi 
pensant al Friùl, ai paesans e paring lassáts, al punt di scrivi sui 
tráfs da la cjamara i nons dai país par no dismenteá li’ radis. 
l'unic plasé al era di lá al marcját par jodi zent e guadagná un 
puc di bés par podé compra il pan chal era tant bon. Il fornár 
al era content di vendilu ai talians parsè ch'a 'n' mangjavin tant 
e al era sigúr di essi paiát. Cussi a era finida la bruta polenta cul 
ricuart dal país. 

Un di di marcját nustra mari, ch'a era zuda a vendi cualchi ouf 
e polès, a jot 'na contadina vissin un zei di oufs cu 'na scrita in 
franseis parsora: “Oeufs frais”. 


Tornada a cjasa, a ghi conta a só sûr: “Vuarda coma ch'a son 
puars i franseis: a vendin ancje i ous frais!” 
| contadins franseis a cjacaravin fra di lor pi volenteir in ocitan, 
par nustra fortuna. Par nu al era pi fassil di capî dal franseis par- 
sè ch'al someava un püc al furlan. A disevin: “O vai tal ort" coma 
par furlan, invessi par franseis a disevin “jardin”! 

Nualtris frus nassúts in Fransa, i vevin cualchi dificoltàt a capî 
certis peraulis parsè che nustri pari, vignint di Colorét e di Trese- 
sin, al cjacarava un furlan un púc diferent di chel da la Bassa, di 
fati lui al 'fevelava' invezit di 'cjacará'. Par esempiu, nustra maria 
la matina a meteva ‘butiru’ sul pan e il pupà al meteva ‘spongje’ 
fate cul lat da li’ nestris vacjis. Nualtris i vin simpri sintút fevelà o 
cjacarà furlan in cjasa, chel da la mari ch'a si misturava cun chel 
dai nonos, furlan di 'na banda e di ché altra dal Tiliment! 

Cussì jo, co soi rivát a l'etát di cuaranta ains, i ai scugnüt lá a 
scuola di sera par imparà la lenga taliana! Par fortuna, pi avant 
al è vignút il mument dai gemelagios fra i país dal Nord-Est da 
l’Italia e il Sud-Ovest da la Fransa e cussì i soi rivàt a fà pratica 
cu la lenga. 


Mario Canciani 
Castelginest (France) - Furlan di Ramussiel 

1 J  S.te Taresie dal Bambin Jesü 
2 V SS. Agnui Custodis Fieste dai nonos 
3 S  S. Gjerart abat 
4 D S.Francesc di Assisi frari Patron d'Italie 
5 L S.LuîsScrosop predi 
6 M S.Brunon abát 
7 M Madone dal Rosari 
8 J S.Demetri martar 
9 V S.Dionîs martar 
10 S S.Denél profete 
11 D S.Zuan XXIII pape 
12 L S.Serafin frari 
13 M S.Edoart Re de Inghiltere 
14 M S.Calist pape 
15 J Ste Taresie di Jesü muinie 
16 V Ste Edvigje religjose 
17 S S.Ignazi di Antiochie martar 
18 D  S.Luche vanzelist 
19 L SS. Martars canadés 
20 M S.teRene martare 
21 M Ste Ursule martare 
22 J  S.Zuan Pauli Il pape 
23 V  S.Zuan di Capestran predi 
24 S S. Antoni Marie Claret vescul 
25 D S.Crispin martar 
26 L S.Evarist pape 
27 M S.Fluring martar 
28 M SS.Jude e Simon apuestui 
29 J Ste Ermelinde vergjine 
30 V B.de Benvignude Boiani vergjine di Cividát 
S 

S. Volfanc vescul 


Il taur di siór Jacum 


uant che a si è in place dal Domo a Milan a tocje púr fâ cua- 

tri pas intala Galerie Vittorio Emanuele Il par vidie il splen- 
dúer dai cafes e da las butighes di mode e profums che ai tire 
sdrumes! di talians e cinés come áfs su la mîel. 
Ma soredut bisugne zí par preseà i salisos? a terac e mosaic, in- 
tune fieste di bocoi intorteáts di fasces di roses, di revois? di 
rori e di fuees di aurár. Une fieste di culüers da restá a bocje 
vierte, sul model dai mosaics fats da Gian Domenico Facchina 
di Sequals pal Théâtre National de l'Opéra di Parigji screát il 5 di 
Zenár dal 1875. 
L'autüer di chest saliso al à il non di Giacomo Fabricio, nassüt 
a Clausiet il 13 Novembre dal 
1876. Jacum al rivà a Milan 
encjamó zovenet, nome cu la 
terze elementár, ma armát di 
tante buine volontát e di dós 
mans di aur. Vidût che il teraç 
al tirave, cul aüt da la só femine 
Anita Martinoia, di une famee 
siorone di Milan, al fondà la 
dite “Fabricio e Biasoni" indulà 
che ai lavorave encje tencj fan- 


1 schiere 
pavimenti a terrazzo Portál da la vecje latarie: 
3 tralci ce tant lat no esel passát là sot! 

tats di Clausîet. In laboratori Jacum al preparave di persone i 
emblemata in mosaic da insedà tal terac. Tra chescj, al centri 
da la Galerie, sot il cupolon, il famúes taur, “d'ira ardente ac- 
ceso” al varès det messer Torquato, simbul di fuarce, fortune 
e feconditàt, tant che ducj ai i van a baliná^ e a sfregolà i doi di 
avost”. In bande dal taur al reste scrit cu las pierutes il sió non: 
“G. FABRICIO”. 

Tal 1950 al vende cjases e laboratori al paisan Pietro Fabrici e al 
tornà a vivi intala cjase dai Tonis, i siei vons. Siór Jacum al ere un 
galantom. A sós speses al fonda la cjase di ripós e l'asil infantil. A 
conte la Lide che cuant che al vedeve passá i canauts a i vignive 
jà las lagrimes, lui che a no 'nd veve vúts. Al costruì la sale paro- 
chiál e, sot la scjalinade da la glisie, al meté in dret la placute e 
la pocute da l'aghe in non da la só femine Anita, encje jé tant di 
cór, che a cusive, a scurtave e a slungjave vistîts pai puarets. Al 
metè in peis la scuele da cusi e al fase dreçâ e slargjá la strade 
da la Dote. Da ultim al si ere butát infermo par vie dai zenûi, il 
talon di Achille dai teragérs. Ogni dì Meni puistin a i puartave il 
gjornál e il mestri Mino al vignive a fâi companie. Al nos lassà 
il 12 di Fevrâr dal 1964. A Clausîet ai recuarde il commendator 
Giacomo une vie e la cjase di ripós, ai lu recuarde i paisans par 
dut il ben che al à fat, ma soredut ai lu recuarde, pur sence cu- 
gnizion, ducj chei che ogni dì a Milan ai baline e ai sprece? i doi 
di avost dal siò taur, il taur di siòr Jacum. 


Gianni Colledani 
Furlan di Clausîet 


pestare 
testicoli 


6 schiacciano 


Ve la conte di vite vivude: 
"O ai non..." 


o o ai non Beppino, parce che mio pari, cuant che al à dát 

jù la mé nassince in Comun, al à dát chest non al segretari e 
chel no lu à cambiàt, come che a fasevin a chei timps. E cun chel 
non mi àn ancje batiàt. In cjase, mé mari mi a simpri clamât Be- 
puti; mio pari invezi, di frutin mi clamave “Pigul, ven ca”. Cuant 
che o soi vignùt grant: “Ven ca, dami une man”. 
Cuant che o jeri te scuele elementár, tancj fruts mi clamavin Jo- 
sef o 'Sef. 
Tornant ai timps des elementàrs, la pagjele che mi davin, un an 
e jere intestade a Beppino e un an a Giuseppe. Dal moment che 
dongje dal mio non e cognon la pagjele e veve la date di nassite 
e ancje i nons di mio pari e mé mari, nissun di cjase al à mai 
protestát. Tes superiórs il professor di inglés al à scomengàt a 
clamámi Pinin e di chel moment ducj chei de mé classe mi án 
clamát cussì... e ancje dopo. 
Finút i cuindis agns o soi lát in Municipi a Udin a fá la cjarte di 
identitát. Il secretari mi à fat compilá un sfuei... jo o ai tacát a 
scrivi ce ch'a mi domandavin e cuant che o soi rivát li dal non 
mi soi fermát... vevio di scrivi Beppino o Giuseppe? Stant che ta 
chel ufici al jere scrit dut par talian, o ai pensât ben di scrivi il mio 
non par talian... Giuseppe duncje! Passade la setemane o soi lát 
a ritirà la cjarte: il secretari al à scomençât a dimi sù di dut parce 
che il mio non nol corispuindeve, no jeri Giuseppe, ma Beppino. 
Jo o ai cirüt di justificámi contant la storie des pagjelis, ma chel 
mi à dát la cjarte e mi à mandát vie cun brute maniere e cun di 
plui mi à dite che se o tornavi a scrivi Giuseppe, mi varès denun- 


ciât par “fals intun at public”. A dí la veretát jo o soi restát mál, 
ma ancje un pôc content: almancul o vevi savút il mio vér non. 
Plui indevant, cuant che mi soi sposát o ai firmát sul libron de 
glesie cul non Beppino e ancje li il predi nol à vút ce di, forsi 
parcè che, cuant che o jeri lát a prenotá la cerimonie ¡ vevi dát 
come ufierte pal disturp un pár di biliets di liris talianis, forsi 
masse a pensái dopo, ma avonde parcè che la firme sul libron e 
fos buine pe Glesie. 

Di fat cualchi an plui indevant, che o ai fat di copari di anel a di 
une cusine de mé femine, intune altre glesie di Belum, o ai tor- 
nát a firmá Beppino sul libron de cerimonie. Ma chest plevan, 
viodint il non, al à scomencát a dí che Beppino nol jere un non 
cristian e che la firme no veve valór legál. No savevi ce fá di me. 
O jeri ancje ospit intun stát forest (par vie dal Concordát), alore 
O ai pensát ben di torná a cjapá su la pene e di scrivi tal puest 
de firme ancje Giuseppe dongje di Beppino. Dopo mi soi voltát 
di bande dal plevan e i ai dit: "Va bene cosi?". Chel al à cjalát e 
al é stát contenton. 

Cheste volte o ai il sospiet di vé fat pardabon un “fals intun at 
public" cambiant il mio non, ma chest "delit", se lu ai fat, lu ai 
comitüt za cetancj agns, e cun di plui intal Forest (il Vatican) e 
alore o speri che al sedi za stát perdonát. 


Beppino Pravisani 
Cors pratic di lenghe furlane di Aquilee 


Cornelio stranîr 


ornelio, furlan al cent par cent, partît a vore pal mont, nol 
viodeve la ore di tornà cualchi zornade cjase, tal so paîs, in 
miec a la sò int, a sintî di gnúf il bon aiar de só zoventút. La só vite 
e jere dure, di un cantîr a di chel altri, di un scúr a di chel altri, cun 
faturis nancje di imagjinàsi, sparagnant su dut, cence polsá. Cjase, 
par lui, e voleve invezit dí dut altri. Ancje se i soi fradis lu spietavin 
a pueste par fálu lavorá tai cjamps inte stagjon dal bagná. Pa- 
ssade la contentece dal rivá e dal viodi ce che al amave di plui, al 
tacave a oselá ce che nol leve ben. “Lá che o soi si fás cussi, si fás 
culà, si lavore miór, bisugne fá di plui...”. Alc in lui al jere gambiát 
tal mút di vivi e di pensá e no si inacuarzeve di cjatási a criticá 
propit ce che al veve spietát dut l'an. Parincj e amís, fatis lis fiestis 
cuant che al rivave, a tornavin a la lór vite di simpri, cul fastidi di 
sintilu bruntulá parce che nol funzionave nuie. Ducj a pensavin: 
“Cuant isal che al va vie? Se no si cjate ben achi, ce staial ancjemó 
a fà?”. A Cornelio i vignive rabie parce che il Friùl nol someave a 
un paradís in tiere. Al varés volút che al tornàs indaúr e, intal stes 
timp, sbruntálu indenant. Cussi a án finît par clamálu di sorenon 
"stranir" zontant “cui crodial di jessi?". La robe e je rivade ae ore- 
le di Cornelio e al someave che al ves capide la solfe parce che 
al è stát cualchi an a la largje e par dále sul nás ai soi paisans al à 
pensát di fà pardabon il stranîr. Al capite dal 76 il taramot e al è 
za vecjo, ma al sa lavorá ancjemo. Al met adun cuatri dai soi com- 
pagns di cantir e al ven in Friúl a dá une man cence domandá nuie. 
Lezion salutár par la famee e i paisans, che lu clamin ancjemó 

stranir, ma cuntun póc plui di rispiet. 
Roberto Tirelli 


Gimp passát 


Tornimi, timp, 

i dîs che tu ás robát 

a une frute minude 
das strecis lungjis, 

e dai vôi spalancás 
sul avigní. 

Tornimi, timp, 

lis gnots vajudis 

su tantis disfurtunis 
cence redensie. 

E lis stagjons plui bielis, 
chés che no di vivút, 
pierdude tun destin 
cence pietát, 

dulà sono scuindudis? 
Mi bastaressin, cumo, 
une grampe di siums 
e un pugnut di sperancis, 
par no lassá passé, 
dibant, 

l’ultim tocut di strade. 


Franca Mainardis 


3 premi sezion autórs dal concors "Gjso Fior”, Verzegnis 2018 


Curiosant 
intal archivi parocbiál 


I libri storic parochiál nus à lassát un grum di notiziis su le vite 
paisane di Sclüse intai agns da le prime vuere mondiál. 
Atent osservatór e critic, cence péi su le lenghe, il plevan al 
scriveve testualmentri: "Le braide di Sclüse e le campagne di 
Racolane a le erin dutis ocupadis di barachis e depuesits di mu- 
nizions. Soldáts dapardut, di ogni arme, e fruts ch'ai corevin a 
cjoli il rancio ch'al vanzave. Pa’ strade ai passavin in continuazion 
camios, autos, bicicletis, cjavai e mui, ch'ai erin un pericul par 
cui ch'al girave a pit. Le’ cjasis a le erin invadudis dai militárs. 
Militárs intai curtii, militárs inta stalis, militárs inta cusinis, inta 
cjamaris, intai coridórs, sul cjast... 
Le' primis dós-trei zornadis a si compuartavin cun creance, dopo 
ai erin lór i parons. Indolà che i militárs ai erin stabii a si ere crea- 
de une certe familiaritát a scapit da le moralitát, da le” pratichis 
religjosis e da le” ideis. Tantis fantatis inespertis a si inludevin 
pensant a le’ gnocis... A le speravin di lá cui a Turin, cui a Mi- 
lan, cui a Rome... Figurási po' a Napuli... Al ere dut fazil pa' le” 
fantatis che intal cjáf a le vevin dome cjavei, e i militárs, cuant 
ch'ai partivin, ai cjantavin: ‘Ma non ti lascio sola, ma ti lascio un 
figlio ancor, sarà quel che ti consola, figlio del primo amor' (o dal 
secont o dal tierc). Al sarès ancje alc ce dî da le’ sposadis, ma al 
e miór tasê.” 

Antonino Danelutto 

Furlan di Scluse 

LIS BOGIS PIGURADIS 
Gastone Marizza e Stefano Ornella 


X dôs botis a àn in comun une 
fuarte adesion ae corinte artisti- 
che naive. 

La bote di Gastone Marizza (San Lu- 
rinç dal Lisunç 1937 - Gurize 2010), 
piturade tal 1983, e à un plasevul 
stil popolâr: a son rapresentâts doi 
vecjuts che, intant che a tornin a cja- 
se, spierdude te nêf, si passin une bu- 
tilie di vin. Tal 1997 la stesse ambien- 
tazion e fo piturade di Marizza sul cjâf 
gjavât a une bote, che si cjate cumò 
tal pont di vendite de cantine. 

Le bote di Stefano Ornella (Monfal- 
con 1969) e je dal 2008 e e presente 
une Maternitát. 

Inte opare l'artist al à leât i siei studis 
des iconis bizantinis al steme di Cor- 
mòns "che a mi plaseve tantissim par 
la simbologjie de lune metât rosse e 
metát blancje e il cúr”. Lis figuris bi- 
dimensionáls dai grancj voi si ispirin 
ancje ai manga gjaponés e ai ritrats 
egjizians dal Fayum. 


Gabriella Bucco 

Gastone Marizza, 
bote cun paisas invernál, 
1983, dopo dal restaur 


Stefano Ornella, 
bote cun Maternitát, 
2008, dopo dal restaur 


La val dai Loufs 


D oi omps, tornant dal lavór, si erin fermàts ta ostarie a bevi 
un tai. Al ere tart e un dai doi al à dit a chel atri: “Jo m'in- 
vii, la strade par Muntisel al e lungje”. “Poben, tu inviiti, jo beif 
ancjimò un taiut e dopo ti darai la vous pa strade” a i à fat chel 
atri. Dopo un pouc, chel ch'al ere partit par prin al à clamât il 
compagn e al à sintút rispuindi une vous, che pa la veretàt a la 
sameave un ululament, e cussì al à pensât ch'al stave par cja- 
pâlu. Al à tornát a clamálu e la rispueste a l'ere simpri pui vizine. 
A un cert moment si è voltát e al à viodút un louf che ululant 
a i coreve daúr. Comp alore si è metút a cori e par fortune al à 
ejatát un stali. Al á sieràt la puarte cul clostri e al á tacát a vosá 
cun dut il flát: "Aiüt... Aiüt... Il louf cjurvint mi mangje...!”. Il louf 
al ere simpri difúr ch'al ululave, ma par fortune la int di Mujese 
cun forcjis e cun falcets al è rivade a copálu e a liberà l'omp: dal 
spavent, a i erin vignúts i cjavei blancs. 


Giulia Not e Severina Not 
Furlan di Muec 


Disen 
di Annalisa Gasparotto 

UN ARGISG DAL GRANG CÔR 
A cjapà sù blave 


uartade in Italie dal 1560 da lis tieris gnovis merecanis, 

la blave e je la seconde risorse agricule tal mont cun 600 
milions di toneladis di racolt tal 2000. Il non mais-mahis al diven 
da la famee lenghistiche dal Tain, une da lis lenghis da lis Antilis, 
cjapât sù dai Spagnúi ta la forme di maiz, cemút che si lei tai dia- 
ris di Cristoforo Colombo. Ce che al e di gnúf su la blave, a son 
lis sós origjins: no je une plante salvadie. Par une lungje dade di 
timp, miárs e miárs di agns, l'om al fo nome cjaçadôr e po dopo 
al deventà contadin. Il fat che no je une plante salvadie, al po 
judánus a vé une rispueste. Ta la só forme “modificade” dal om, 
la blave e ven di une zone gjeografiche ch'e cjape dentri il Gua- 
temale e il Messic. La divignince “salvadie” da la blave — daúr 
di George Beadle, premi Nobel pai siei studis di gjenetiche — e 
starés ta la plante clamade “teosinte” ch'e cres naturál in tantis 
bandis in Messic. Beadle al e rivát a isolá un gjen responsabil 
da lis diviersitáts tipichis di cheste plante. Sicheduncje al è sigúr 
che lenti, in ché lontane zone tal Messic, l'om le vedi discuvierte 
e imparát a coltivále. Varessino se no mai sintút, vie pai borcs, 
chel bon odór di polente?! 
Ancje par la blave, vué la racolte e je mecanizade, scuasit com- 
puterizade cun chés gnovis trebionis! E pero e reste l'imagjine 
clare tai voi di Otto. Si partive buinore: un cjar di int, pronts a 
stá für dute la zornade. Co al rivave misdi, su la sgjave al jere za 
pront il gustá puartát di une femine di cjase: une tavuae, la pi- 
gnate cul mignestron, il salam, il formadi, il botac dal vin. A lavór 


fat si fasevin i balzüi di cjanis e sind fasevin lis tamossis che plui 
indevant si vignive a cjamà daür da la necessitat da lis bestiis. | 
imprescj: lis dós sesulis, ché par la panole e ché, cul mani plui 
lunc, par taiá la gjambe lassant sot il clari. 
Intant a jerin za stadis cjapadis su ancje lis cocis: ché verde, di 
mangjá intun bon 'zuf e ché zale, pai purcits e... pai fruts che, 
dopo di véur gjavát lis picjis, a nd taiavin po disore une muse 
cui voi, il nás e la bocje e, par daúr un biel bús grant, par metiur 
dentri une cjandele e fá... halloween! Robis nestris di sessante 
agns indaúr. Altri che merecanadis! 

Gotart Mitri 


La predice dal Passio 


oibe sante. Funsion dopu 

sene. Leture dal Passio e 
predice (che no ai mai capît: 
nuie di pi poetic dal Vanseli). 
Meni fari, otantesiet ains, 
nol po manciá a la funsion, 
ma a la só etát la digestion 
non perdone, e lui s'indur- 
midis a pene scomensade la 
predice. Cuant ch'al si svee, 
cunvint di vé durmît par cu- 
isà tropi' oris, al ciale il ple- 
van e, sicome ch'al è sort, 
cun vòs alte e vòi spaventàs La mirinde 
al domande: “AI èe encemò (foto Giuliano Borghesan) 
tal ort, chel lì?”. Toni Pistrin, 
sintát donge di Meni, al scugne fevelá cun vós alte par fási capî, 
e cun grande calme al spieghe: “Si, al è encemo tal ort parsè ch'a 
nol rive a ciatá il portel par vignî fôr!” 
“Ben ben fantàs — al dîs Meni paciant, e simpri a vós alte — jo no 
sai s'i soi vif un altri an, ma s'i soi encemò in chistu mont, chel li 


|” 


no mi ciave pi 
Inutil dî che, intant che il plevan al zeve in serce dal portel, li” ban- 
ciadis donge di Meni a ridevin come par un film di Ollio e Stanlio. 


Gianfranco Ellero 
Furlan di Frofean 

A ere une vóte... 


I prim di di Otober si incomingave la scuele e l'orari al ere 
das núv di binore fint miesdi e das dós fint as cuatri di dopo 
miesdi e il joibe a ere fieste e si scriveve cul penin. 

Ogni tant mé mari mi mandave a fá la spese in da Pichi in dulà 
che tante mangjadorie a vegneve vendude sioe e il vin si trava- 
save da une damigliane e metü in une butilie che tu puartaves 
da cjase. l'aghe di Vichy a ere la novità scopiade une está: in 
tune butilie ca si podeve sierá ermeticamenti e plene di aghe si 
metevin dós bustines e... a nasseve l'aghe minerál! Come ducj i 
canais si spietave il Nodál pai regái. Un an al avü un dubi: i doi 
mandarins (che a erin il regâl) invulucás a vevin la stesse cjarte 
dal Tavio, il becjár, e cemü podeviel vé Babbo Natale, ch'al riva- 
ve da cussi lontan, la cjarte uguál dal Tavio? Toni, il muini, ch'al 
stave dongje di me, di spes al mi dave 100 francs par toli un pa- 
chet di sigarets Alfa ch'a costavin 90 e cul rest di 10 francs, par 
ringraziament, mi podevi toli 10 goliutes! (golia). La television 
no ere imó pas cjases e la canaie a passave il timp cun zucs che 
non costavin nuie: la bite, il cuc, las tatiches, i soflets, i batons, 
guardians e laris e il classic balon. D'Invier il slissasi cu la loge a 
ere la robe plui biele e si passavin las ores a bati la zitere cui pís 
in tripe e las mans glacades. 

..e il Tonino da Marie al passave cjantant "cuore matto” da Vile 
di Miec fin in da se passant sot da mé cort: timp pasá, timp ch'a 
le svolá, timp cence pinsîrs... 


Paride Radivo 
Furlan di Paulár 


Une zornade fúr dal timp 


L: nestre cjaminade e scomence a Mues disore, par un troi tal 
miec dal bosc cun destinazion i doi paîs di Muiesse, che dome 
a pit si po rivá. Une ore e je svolade intun moment tra une tabaiade 
e cjalant ator di nô i faiàrs, i pecs e ancje une capele votive dedicade 
ae Madone. Riváts a Muiesse di Ca, lis primis cjasis dal pals a vevin 
i barcons vierts e si sintive fintremai a vosá, forsit cualchidun ch'al 
ven a passá il fin setemane. Pal rest al e dut bandonát, pustot e il 
bosc al torne a cjolisi ce che l'om i veve puartát vie. A veglà sul borc 
a son restáts dome i vuardians, ch'a no son altri che pieris a forme 
di muse. Aromai o sin bielzà sul troi ch'al puarte fúr dal país, di corse 
o traviersin il puint dal riu Mulin e intun bot o sin a Muiesse di Là. 
Chest lúc al à alc di magjic e misteriós. La mestre Anute Marie Man- 
sute e conte tai siei scrits che tal 1920 a jerin a stà 110 animis tra 
oms, feminis e fruts. Il soreli al inlumine lis cjasis, sul jentrá dal país 
une biele fontane, sul mür de scuele une meridiane cun sù scrit “sile 
sole sileo”. O curiosin ancjemó un póc par andronis strentis e dut 
un moment si inacuarzin di une cjase ben tignude e di un om vieli, 
sentát fúr de puarte ch'al fisse doi parussui ch'a becotin sain sul ra- 
mac di un milucár. Silvio al vif bessól aromai di tancj agns ta cheste 
borgade in compagnie dome dai siei gjats. Sentáts dongje di lui, nus 
conte di cuant ch'al lave a cjace su pe mont, dal gjal cedron, che no 
si viót plui di chés bandis, di gjats e di surís, e jo intant o pensi ch'al 
sarès biel vivi ca sù e che nol covente tant par vivi ben e in pâs. In- 
tant ch'o pensi o sin za sul troi di cjase, ma chel siór bessól lu puarti 
tal cúr e lu viót cumo sentát tal so cjanton di paradîs. 


Stefano Fabro 
Cors pratic di lenghe furlane di Jalmic 


Lane di gjat 


CE Invier di cualchi an fa o sei lade a cjatá une femine che 
o cognós un grum ben. Catine, cussi si clame, e je une fe- 
mine lavoradore, lis sós passions a son lis rosis, l'ort e la gucje. 
Le ai vedude simpri a gucjá, soredut di Invier. E je buine di fà di 
dut, cjalcuts, baretis, siarpis, maiis, e se pussibil e torne a doprá 
simpri la lane da la robe che e veve disfat se e ere deventade 
picule o rote. 

Alore cu la só fantasie a faseve deventá il gnúf lavór di mil colórs. 
Intant che o bevevi il cafè, le viodevi a gucjà un pár di cjalçuts 
che mi a dit che ju faseve pal nevót. Tabaiant dal plui e dal man- 
cul, mi a contát che agns prime a veve fat un golfut dut neri a 
la fie cu la lane di pinguin. Tirant i voi par chel che o vevi a pene 
sintüt, i ai rispuindút che chest no ere pussibil, che dal pinguin 
no si pues tirá fúr lane. Ma jé, simpri pui convinte, mi conferma- 
ve, disintmi che cuant che e sarès rivade la fie mi faseve dî di je 
se chest nol ere vêr. No vevin nancje finît di tabaiá che a rive la 
fie a cjatà i siei vecjos. La mari i dís dal discors che si ere daúr a 
fà. La fie mi cjale e ridint i dîs a só mari che e jere la marcje da 
lane che si clamave “lana pinguin”. La mari, restade un póc mál, 
no saveve ce dí. 

Inalore jo par schercá i ai domandát se mi faseve un golfut cu la 
lane dal gjat. Jé svelte mi à dite che e je la marcje da lane che si 
clame “lana gatto”. Dutis e tré si sin cjaladis e o vin fat une biele 
ridade. 


Laura Fabro 
Furlan di Muec 


Sunt nomina rerum: 
le polente 


e tante magjie te Polente. Ancje il so non al rive di lontan. 

| latins di Aquilee a preparavin il pulmentum, messedant 
insieme vuardi, lin, mei, curiandul e sál. Ma a vevin robade le 
recipe ai marinárs grécs, che a zontavin al paston ancje brút 
di cjar (agnel o bec) e vin, un vin dolç di mil ch'al veve di non 
“sapa”, ch'al sarès, ancje tal non, le mari de nestre sope furlane! 
Un plat talmentri bon che secont le tradizion adiriture le dee 
Proserpine, fie di Cerere, lu preferive a ducj chei altris, dopo 
che une vecje femine (sará migo stade une furlane?!) jal veve 
fat cercá, testimoniant che un gustá come chel al mantignive 
un significát simbolic e rituál di grandissime impuartance, stant 
che le dee e jere le siore dai Muarts, lis animis che a savoltin le 
Tiere mari. 
Il plui grant cogo dal Patriarcje di Aquilee, il Mestri Martin, tal 
so straordenari libri De arte coquinaria, al fevele propite de 
polente come di un plat ch'al merte di sei servît su le mense 
di un princip. E o sin bielzà tal 1456, ma nol è rivát ancjemò 
l'ingredient ch'al varès fat dute le diference. Cuant che i ferments 
religjòs si plachin, tra le fin dal Sietcent e il Votcent, le polente 
e restarà il mangjá dai puars, specialmentri i contadins, che 
no vevin nie altri, dal moment che le lôr vite e jere cuaresimál 
par dut il timp dal an. Une culture, une civiltàt, chè contadine, 
che e à disegnade le forme de culture furlane intune maniere 
prevalente, almancul fin al timp dal grant scjas dal taramot dal 
1976, e che cumò o scugnìn in cualchi maniere tornà a fà vivi 


come forme di resistence, ché de Tiere, de lentece, dal bon 
sens, cuintri une crisi dal marcját globál ch'e masane dut tal so 
ingranagjo devastant. 
Impastáts di blave nó furlans lu sin simpri státs. No si butave vie 
nie de panole. Ce ch'al restave, il scart, al vignive dát a lis ocjis o 
a lis gjalinis. Il panoglat al brusave ben tal füc, par scjaldà le cjase 
e par cuei altris polentis. | jets fats di sclofes a àn sostignude le 
fadie di zornadis duris, di vore. Li parsore a son stâts concepîts 
fruts, li a son muarts i nestris vecjos, in cjase, preserváts de 
disinfetade e anonime corsie di un ospedál. 
E d’Unvier, in file, spanoglá tes stalis al voleve dîsi tramandási 
grignei di sapience, tigní le trame di une narazion orál, lá che 
le lenghe si fás memorie, identitát, insegnament. E bon acet 
ancje pal forest ch'al tuche su le puarte, par difindisi dal frét e 
de fam. Se i latins antics, cuant che a mondavin lis favis, fabae, 
a “fabulavin”, ven a stái a aprofitavin par contá storiis peadis a 
le lidrîs dai lór vons, i furlans, cuant che a specolavin panolis a 
fasevin le identiche operazion culturál. Spanoglá e podarés sei 
le voltade in furlan dal verp latin fabulare. Forsit al è propite li 
che o vin di torná, par rivà a capî cui che o sin e costruî le nestre 
storie di doman. 

Angelo Floramo 


Atent al Ritmo! 


hest fat al è sucedüt te mé famee tancj agns indaür, cuant 

che o jeri ancjemò a stà in Basilicade, a “Sant'Ilario comune 
di Atella provincia di Potenza” (cussì nus vevin insegnát a dî, a 
nó fruts), un paisut di contadins la che si saveve dut di ducj. O 
jerin a stá intune cjasute di front dal edifici de scuele elementár, 
o vevin dai bogns vicins di cjase e si devin une man un cun chel 
altri. In famee o jerin in cinc: la mame, il papá e tré frutis: mé 
súr Maria, jo e ché altre súr Carmelina, fin cuant che tal 1976 al 
è rivát il mascjo: Tonino. Nò o jerin za grandutis cuant che chel 
glimug al e vignüt al mont: e jere une gjonde par nó podé dî “gno 
fradi", al jere il nestri “ciccio bello”. Cuant che i disin ch'al è un 
paiasso, lui al dîs ch'al è par vie che lu vin tirát sù nó. 
Par lá a fá bosc gno pari al veve cjolt un motocjar di seconde 
man, un póc plui grant di une Ape, ma cun cuatri ruedis. Tonino 
al leve spes cun lui... püs crodi, l'unic mascjo, lu seguive in ducj 
i siei lavórs e come ducj i fruts i domandave il parce di dut. Al 
jere un frutin curiós e cuntune grande fantasie, dolc e altruist, 
un piçul San Francesco, ancje lis besteutis plui salvadis i levin 
dongje. 
Une di, al veve cirche cuatri agns, intant ch'al zuave bessól de- 
vant di cjase, j è colàt il voli su la machine dal nestri vicin di cjase, 
une Ritmo grise metalizade gnove di pache (in chei agns e leve 
di mode, la Ritmo) e si è impensát di ché volte che gno pari, par 
vernisá il motocjar, lu veve passât prime cu la cjarte di veri, par 
gjavài la vernîs vecje. Te sò grande gjenerositàt il frut al a pensàt 
di fái un plasé al vicin... e come che al veve viodút a fà il papa, 


al à cjapàt sù un toc di cjarte di veri e al à tacát a passále su la 
Ritmo: prime il daúr, po la flancade, dopo il devant... un lavór di 
fin, e za al gjoldeve il moment che i varessin dite “Bravo!” 
Cuant che al jere par tacá ché altre flancade, cualchidun lu a vio- 
düt... e si è scjadenát il putiferio! Ducj che a berlavin, i àn gjavát 
di man il lavór, e a son lâts di corse a clama mé mari. E lui, puarin, 
nol capive parce che il paron de Ritmo al fos cussi inrabiát, al 
crodeve di fái un plasé! Ché di, rivadis a cjase, o vin cjatát Tonino 
chal valve parce che lis veve cjapadis e mé mari che e valve pai 
500.000 francs di dams che a vevin di paià. 

Gno pari, savude la notizie in place, al è tornàt di corse a cjase. 
Al jere aiar di tragjedie, il frut al jere distiràt sul divan, avilît, 
mortificát, cui voi plens di lagrimis. A pene ch'al à viodút il pari, 
cence nancje alcà i voi i à dit: “Lis ai za cjapadis de mame!” 


Caterina Tomasulo 


In Nuiars 


urant l'Estát, prima ch'al nasses soreli, me nona Richeta 
D: agna Giovana di Menon as geva sù in Nuiars, un ló sora 
Vildimieg [Tramonti di mezzo] a seá il fen. Nos canais, vers las 
nouf e miegja, gean sú a spandi i flochis, a zuiá e a impiá il fó 
par cusiná il mangja di misdi. Rivás in Nuiars: una cjasa cun la 
stala tacada e la stanza dal formai, una vasca pa l'aga plovana e 
un poc cun l'aga stagnant, cumincean a zuiá a fá salts sul fen e 
a spandi i flochis. Dopo entrean intala cusina: intal miec al jara il 
fogolár cu la cjadena e su la pareit di sinistra as jara picjas la ri- 
mina, il cjaldirin dal cafè, la cjalderia, la fressoria, las cjacjas e su 
una brea di legn ai jara poias i plas, i gos e las posadas. Dovean 
impiá il fò e cussì gean in cercja di stechis sechis e gimas e cun 
un po di ciarta di gjornál e un furminant al cjapava subit. Cuant 
ch'al cricjava, butean sù legnas secjas par fà il borest e metean 
sora la fressoria par brustulá la polenta e su la cjadena picjean il 
cjaldirin cun l'aga par fà il cafè. Bel planin gjavean il cjaldirin da 
la cjadena e lu lassean riposá, cussi i fondacjus ai geva in fons. 
As rivava las dos vicjutas, stracas e siliadas, as beveva un goton 
di gasosa ea si sentavan sui scagns. "Seis stas braus e ades man- 
gjan intor dal fó” a diseva me nona. Dopo a si contava: “Su la 
mont di Celant al vif un modraf ch'al cjanta e al svuala comi un 
gjal, al e furbu, al cor devór ai canais mascalcjons e sa ju cjapa 
a ju beca. Bevean il café cun dentri una feta di fuiacja, butean 
l'aga sul borest par distudá il fó e tornean a cjasa cidins cidins 
plens di paura, ma il modráf ch'al svuala no l'avegn mai vidut. 


Irma Marmai 
Furlan di Vildimiec 


Il figár di Angaran 


"Ve dentri mame ch'a bombardin”. Il rumór sort da lis 
“fortezze volanti” al sorestave il gno reclam e dovevi vi- 
gnî jo di persone a tirati ju dal figár che, in chel Autun dal 1944, 
al jere straplen di fics, par fáti jentrá tal rifugjo rigjavát tal ort. 
Tai bombardaments su Codroip, oltri a la cjase, une bombe e à 
centrát ancje il figár. Soi sigúr che tra lis tós lagrimis a 'ndi jere 
cualchidune ancje pal arbul! E scomence da chel di la nestre dia- 
spore: da Codroip a Buri, Pordenon, Udin, Vittorio Venit, Bassan. 
In dutis chestis localitáts, tal ort da lis cjasis che ti ás abitát ti ás 
simpri cjatât un figár. 

Mi ricuardi la tó contentece, fin a chel di che, par slargjá la cjase 
di Bassan, ai dovût gjavá il figár. No podarai mai dismenteá la ol- 
made plene di displasé che tu mi ás dát. Cumo tu mi ás lassát, par 
simpri, e ta la fotografie che ai fat meti su la lapide mi è someát di 
viodi un strani surisut, cuasi braurós, surian. Grande e je stade la 
mé sorprese cuant, dopo cualchi més da la tó sepulture, ai viodût 
une plantute, fine fine, nassi e mená di buride, propite daur de 
lapide e a ret de tó fotografie. Cun grande maravee, al vierzisi da 
li? primis fueutis, il zovin pulin altri nol jere che... un near 

Cumo lu ai traplantát tal spazi su la tombe rigjavát par li’ rosis e 
za da un póc di timp li fueis, movudis dal aiar, a somein ch'a mi 
cjacarin. Po dâsi ch'a vuelin dîmi che là che tu ses ti àn riplantát 
l'arbul che tu ás tant amát; no rivi a capi ma cuant ch'o cjali l'e- 
spression ta la tó fotografie, soi sigür ch'a e propit cussi. 


Renato Cella 
Bassan dal Grapa - Furlan di Buri 

1 D DucjiSants 
2 L La didai Muarts 
3 M S. Just martar Patron di Triest 
4 M S. Carli Borromeo vescul Zornade de Unitát nazionál 
5 J SS. Martars di Aquilee 
6 V S.Lenart abat 
7 S  S.Ernestabát 
8 D S.Gofrét vescul O 
9 L  Dedicazion de Basiliche di San Zuan in Lateran 
10 M S.Leon il Grant pape 
11 M S. Martin di Tours vescul 
12 J  S.Josafat vescul 
13 V S. Diego frari 
14 S S.Clementin martar 
15 D  S.Albert il Grant vescul e 
16 L Ste Margarite di Scozie regjine 
17 M SteLisabete regjine di Ongjarie 
18 M  Dedicazion de Basiliche Vaticane 
19 J Ste Matilde muinie 
20 V S.Otavimartar Zornade de infanzie 
21 S La Madone de Salút Zornade nazionál dal arbul 
22 D Cristre di dut il mont € 
23 L  S.Colomban abat 
24 M S. Crisogun di Aquilee martar 
25 M S.te Catarine di Alessandrie martare Compatrone di Udin 
26 J Ste Dolfine vedue 
27 V  S.Valerian di Aquilee vescul 
28 S  S.Mansuét vescul 
29 D S. Saturnin vescul I di Avent 
30 L S.Andree apuestul Q 


Amadio, cbe al cisicave a las áfs 


L: agne Bete a steve intai Scjefens, intune cjasute di legn e di 
clap che a pareve surtide da une flabe dai fradis Grimm. Biel 
zinto tornant mé mari a si fermave encje tal Bisin, ui dal Amadio. 
La Zepin a nos clamave in cjase a cercjà un gotisin di cirisies sot 
sgnape, di ché buine fate dal Amadio cu la trapet dal siò vignál. 
L'Amadio, nassút tal 1906, al veve 50 agns cuant che jo 'nd vevi 
10. Al ere tal flùer da la vite ma al mi pareve belzà vecju. Al ere 
un om di grant inzegn e dongje di lui passavi volentér bieles da- 
des?. Tal lavorà il legn al ere un mestri. Al mi mostrave la stanze 
dai imprescj, raspes, seghets, splanes, sesolets e al mi sentave 
a cavalot da la bencje musse. Al faseve cjarcoles, sieles da molzi 
cul planál di aunár e i trie pecoi di aer, musaroles di sgrenes di 
noglár pai vigjéi e sampogns? par las vacjes che ai zeve in mont, 
brencjes, maces di riscjel e dincj di cuarnolár cu la dintarie fate 
dai Gjarisos. Al me- 
teve adun scjalutes 
musses par zî a cerpî 
cun biei spargoi^ di 
cjastignarie. | manis 
dai imprescj a ju fa- 
seve di legn ladin? di 


1 vinaccia 

? periodi di tempo > 

3 campanacci A 

^ pioli Pieres fates une volte 

5 facile a lavorarsi e destinades a un ús diferent 

spac, frassen e vuar, taát in debol di lune. Ai sarès státs pi fuarts 
— al diseve — e ai varès durát di pi. Al plantave il coni tal mestri 
e al petave jù di voe cu la macuele che a veve il cjàf fat tun coc 
di ciriesarie gropolose e tuartice e il mani di savút. Al preparave 
encje lungjes maces cuntun carnér? in somp, tipo la borse dal 
muini, par tirà in Autun i mfei da las pontes. In somp di une me- 
larie di rose mantovane al ere restàt un miel tant biel e colorát. 
“Amadio, parce nol tirávos?”. E lui: “Eh, jo fàs come la bolp cu 
Vue: a nol è encjemò madúr e no vuei tirálu garp””. Ma la pa- 
ssion pi grande al la veve par las áfs. Al preparave lui stes i bogs 
e i telarins cun breutes di cjastignarie e di povol. Al conosseve 
ducj i timps e i segrets da la lúer vite meraveose. Tignint bon il 
det dai vecjus: “A San Vissens (22 di Zenàr) la gran criùre e a San 
Lauring (10 di Avost) la gran calure”, d'Unvier al stucave las sfis- 
sidures dai bocs cu la buiace e d'Estát a i faseve ombrene cu las 
frascjes. Prime da meti las mans tai bogs a ju fumulave e, come 
par pasà las áfs, al cisicave belplancut cheste filaine: “Sence sîet 
e sence fan zirarai pal gno ream par cirî la mé regjine, madone 
di grant rivuart in non di Diu e di San Bernart”. Peravoles miste- 
rioses e antighes che ai sintút dí encje da Tite Lene di Almades 
e dal Doardo di Prafuart. L'Amadio, recuie, al mi voleve ben e a 
Nadál al mi deve simpri un verut di miel di cjastignarie. 


Gianni Colledani 
Furlan di Clausîet 


sacchetto 


” acerbo 


Il sant dai cjocs 


1. al ere un mont plen di vite, di colór, di curiositáts e 
di strambetáts in gracie das personas che achi as passave 
dadas plui o mancul lungjas. Par solit une gneule di fum a balave 
sóre vie dai taulins dulà che i giuadórs ai bateve il carton e se 
d'Estát a giovave, almancul un tic, tegni viert il balcon, d'Inviern 
cul freit chest no si podeve fà a lunc. 

Cualchi probleme al si presentave cun cui che, dopo cualchi tai, 
al comencave a fumulási i sintiments e a cjatá da dí cun ducj e 
par dut; achi a entrave in vóre l’autoritàt dal ostîr o da osterie 
che par solit, cun grinte e cun pols, a si dave da fà subit par boná 
sul nasci cavi o discusssions masse impiadas. 

La fantasie popolár par piturá cui che al alçave masse il come- 
don a ere coloride e a variave secont la cjame di vin che un al 
veve; si partive, tant par dí cualchidun, da légri, pontát, cjochit, 
cüful, bevucját, becát, passant, daür da gradasion alcoliche, par 
impiát, pontát sot di une svuale, cjapát tal vin, cjochele, fint a 
rivá a plen disfat, cjamát, cjoc néri, cjoc disfat. 

Cussi chel che al jessive da ostarie triculant al passave tal tameis 
da int che cence tancj gîrs di paraulas a sentensiave: “Al è cja- 
mát inbande”, “Al à cjapàt une parusse!”, “Viout ce sissule ch'al 
à intorsi!”. 
Si sa che cuant che a si esagjere cul vin a cres la fumate tal cjáf, 
si fumulissin pinsirs e rasonaments, i riflés noi son simpri pronts, 
las gjambas as van a trabucs insome il cjoc, il cibiscul nol à áti 
il control das propias capacitáts e i riscjos di incidents di ogni 
sorte noi mancje. 


Scuviergi dopo che pa grande part nol sucedeve nue al faseve 
pensá a un sant che al ves un vouli di riguart propit pai cjocs; 
al ere un sant che al veve il so cefá e al veve encje bogns ésits, 
cunsiderát che la int a diseve che “Il sant dai cjocs al e un grant 
sant”: nol a un non ma, secont la tradision popolár, al travuarde 
chés personas che as alcin un tic masse il comedon. 

Tra i personagjos curious, che noi mancjave, ricuardi 'Sefut, 
acanît giuadôr di scarabocjo cun nissune passion pa sconfite 
che, cuant che al stave giuant e las roubas nos lave secont i siei 
conts, al inventave alc par no pierdi la múse. Une volte al à stu- 
diade propit penge; il taulin al ere tal cjanton subit dongje dal 
balcon, la partide a si ere scjaldade e a veve tirát atorn atorn 
l'intarés di átas personas che as comentave e as sfoteve. l'umi- 
liasion da pierdite a sarés stade masse grande e cun masse te- 
stemonis e alore 'Sefut, sul plui biel, poant las cjartas sul taulin, 
al vóse: “Ferms ducj! Achi a ‘nd è alc che nol cuadre!”. Ducj si 
cjalin. 'Sefut al sposte il cúl suntun canton da cjadree e al mole 
une scariche di pedots da fá trima i véris berlant: “Für chei che 
noi pâe DUT Ridade gjenerál, balcons che si viergin e int che a 
cor di fúr a cjapá arie. 


Celestino Vezzi 
Furlan di Curcuvint 


Cinirine la strie 


scugnive jessi strie une che in municipi e jere stade dade jù 

cul non di Cinirine. In glesie no si sa cemút che le án batiade. 
Cjatà une strie tai país dal Friúl nol jere dificil, anzit, si cjatavin 
in bondance. Ancje se no lis brusavin plui, bisugnave vuardási di 
lór e fá dut un rituál di mots e segnái di crós par slontaná il mál. 
Cinirine e jere clamade la strie dal sotpuarti, parce che la só cjase 
e vierzeve la puarte sot un puarton e chei dal curtîl a slungjavin 
il pas plui che a la svelte, par no vé a ce fà cun jé. Tal curtîl no 
passave zornade cence che cualchidun nol ves di cjapási da dí 
cun chei dongje, e la strie no mancjave di fá la só part. Di caratar 
no jere tant buine. Tra i siei striaments, il plui cognossút al jere 
chel di fermá dispès il lat a lis vacjis di Pieri, obleant il plevan a 
cori subit a benedîlis. Passant denant il pulinár di Miute, e deve 
une spudade, si che o une raze o une gjaline a finivin muartis. Di 
gnot po si sintive dute une fracassine par vie che il diaul al vigni- 
ve a cjatàle. Insome, e jere une vere strie e cuintri di jê no valevin 
preieris o altri. Chel che al maraveave al e il fat che e ves cjatát 
om, un bon, sant om, che a disevin che al veve ¡ cuars par vie che 
la femine se le faseve cul diaul. Ma lui al rispuindeve che il bec al 
jere propit il diaul che si presentave sot dal puarti in figure di cja- 
vron cun tant di cuars. No si sa se e fos vere, ma si contave ancje 
che Cinirine e svolas par aiar cuntune scove. E l'om a difindile: 
“Figurinsi. No fás un colp e no sa nancje ce che e je une scove”. 
Miór al è ancjemò, passant sot il puarti, slungjá il pas. 


Roberto Tirelli 


Vitimis 


A ducj chei che no son tornáts, 
vitimis des vueris e des persecuzions 


Ce ástu pensát, 

cuant che ti àn bendát i voi 

e leát lis mans 

e ti àn sburtát la jù 

in font al cret, 

o cuant che ti àn lassât 

murí planc a planc, 

in chel cjamp cul fil spinát 

a consumáti di fan e patiment? 
O cuant che ti àn fat sgjavá la fuesse 
prin di sburtáti dentri 

cuntun colp a tradiment, 

o che tu sés saltát pal aiar 

sot dal füc dai bombardaments? 
Ástu clamát Diu 

come che al à fat Crist in crós 
o tó mari 

come cuant che tu jeris frut, 
jevant i voi al cîl par domanda: 
Parcé, parce? 

Ce ástu pensát 

cuant che ti àn... copàt? 


Egle Taverna 
1" premi Premi leterari internazionál “Storie in cammino”, San Quarin 2019 


Rangjási in timps di miserie 


Es di grande miserie che le int da le” valadis dal Cjanál dal 
Fier a le veve passât fra le’ dôs ultimis vueris a no si puedin in- 
magjiná. Le’ fameis a si rangjavin miór ch'a le podevin e ognune 
a le veve almanco une vacje che — a si diseve — a le butave tant 
che un operaio. A sucedeve parfin ch'a si valve pui pa le muart di 
une vacje che par un di famee! In ché volte i práts ai erin tignúts 
ben, coltáts cul ledan e cence jerbatis o sterps: guai a no rispietá 
i cunfins o a pescjá le jerbe prime dal sfálc! Il prin tai, ch'al ere 
chel dal fen di cólt, al vignive fat viers le metát di Mai, il secont o 
antigúl a le fin di Lui e, se le stagjon a l'ere favorevule, in Setem- 
bre al ere pront il muiart, che però nol rindeve tant. Al capitave 
dispes che le’ feminis a le partivin bunore par lá a fà fen in mont 
cui scarpets armáts di grifs, tant di no sbrissá su chei flecs di prát 
secs e ripits, e a le tornavin a cjase cuntun misár brag di jerbe. 
Ancje i cjamps ai erin une risorse indispensabile. Di solit ju lavora- 
vin fruts e feminis che, cuant ch'ai vevin di polsá, a si sentavin sul 
ór dal cjamp e ai fasevin un segno di crous tal agár par slontaná i 
spirts dal mál ch'ai giravin ai ator. Par chei stes agárs ai passavin 
chei ch'ai lavin daür dal preidi inta rogazions le di di San Marc. 
Chel al ere ancje il percors ch'ai fasevin i muarts le gnot dai Sants, 
cuant che a Racolane si scampanotave par dute le gnot fin a le 
matine dopo: ogni tant une soste par un got di vin, rás cuets e 
cartufulis lessis! Le Muníne, tornant strache dai cjamps, a le dise- 
ve che l'om, cuant ch'a nol varés pui fat lavórs pesants, a si sarès 
talmentri indebulit che ai vevin di jessi in siet par gjavá un ráf! 


Antonino Danelutto 
Furlan di Scluse 


LIS BOGIS PIGURADIS 
Gono Zancanaro e Paolo Meneghesso 


Ases Zancanaro, in art Tono 
Zancanaro (Padue 1906-1985) al 
è un famôs pitôr talian, ami di Anto- 
nietta Raphael Mafai, Aligi Sassu, Giu- 
lio Turcato, che al scomençà a piturâ 
tai agns '30 dal Nüfcent. 

Al lavorà par ciclis artistics tal ambit 
di un realisim dai tons sureâi e grote- 
scs, segnalantsi pe sô grande compe- 
tence tal disen. 

Tal 1985 Tono Zancanaro al piturà 
ta cheste bote une serie di musis di 
feminis, un dai siei sogjets preferits, 
rimarcant la sô grande abilitât grafi- 
che. Il restaur, particolarmentri dificil, 
al à in part sistemát i dams patîts de 
superficie piturade, tornant a dá visi- 
bilitát ai ritrats e recuperant il font. 
Di Padue al è ancje il pitòr figuratîf 
Paolo Meneghesso (Padue 1932), che 
al fasè la bote pe cjantine di Cormòns 
tal 1986. Al rapresentà dós figuris une 
vore grandis intun vignál, che a àn un 
grant impat cromatic e senografic. 


Gabriella Bucco 


248 


Paolo Meneghesso, 
bote con figuris e vit, 
1986, dopo dal restaur 


Tono Zancanaro, 
bote cun musis di feminis, 
1985, dopo dal restaur 


Fúc a Dordole 


hest fat al € sucedút a Dordole, secont la legjende viers il 

1500. Al ere une sere un grum freide e al tirave un aer di 
fá spavent. Al ere une di chés zornadis che li invidin a stá ator 
dal fugolár, vecjos e zovins fasint alc. In ché sere, sentáts suntu- 
ne bancje propit ator dal fugolár, doi fantats di Dordole ai erin 
daúr a morosá. Dongje di lór al ere covacát il gjat, un ami che 
nol mancjave mai ta cjasis, specie une volte, e par tancj motifs: 
par compagnie, pal gust di vélu e ancje par vie da li’ surîs, che li 
varessin regnát cence di lui. Chescj doi fantats, dopo vé morosát, 
plan plan a si son indurmidîts, cocoláts un dongje chel atri. Il gjat, 
cun chel silenzio, a si è stufàt e al è lát par scjampà für di cjase. Tal 
jessi, al è passât dongje il fúc e la code a si è impiade. Pa la paùre 
e pal mál, al à scomencát a cori pai tobláts, tal fen, par cirî di di- 
studá il füc da la code, fasint diventá dute une sflamarie i puescj 
dulá che al passave. La int, vedint chel fúc, si è dade subit dongje 
e cun selis e dut ce ch'a la veve par man, la portave aghe par stu- 
dà l'incendi ch'a si slargjave simpri di plui. | vecjos che no podevin 
movisi par lá a judà ai erin restàts in cjase e ai preavin il Signór par 
che al mandas la ploe a studá il fùc. Sta di fat che pouc dopo al à 
scomencát a plovi e a plovi propit fuart, tant di distudá il fúc in 
manco di miez'ore. “Nol pues jessi che un miracul” a si son dits, e 
cussì a an ringraziát san Florean, il sant dal füc, ch'al è diventát il 
protetór di Dordole. Cuant che plui tart, viers il 1850, ai àn fat la 
gleisie, chei di Dordole ai an volùt dedicále a san Florean. 


Maddalena Tolazzi 
Furlan di Muec 


UN ARGISG DAL GRANG COR 
Ob cjampanis de sabide sere... 


CE bancon cualchi volte di marmul, bielis cjadreis di pae, 
taulis bielis di len penc, il fogolár cul cjavedál par vé un 
póc di clip vie pal Unvier. Un dai lücs di socialitát "esclusive" 
pai oms ta lis nestris comunitáts e jere l'ostarie. In di di vué no 
si clamin plui ostariis, ma bars, cafes, dulà che oms e feminis, 
fantats e fantatis si cjatin a cjoli alc. E chest al figure tant che 
un segn dal grant gambiament dal pont da la socializazion da lis 
nestris comunitáts tal gnúf Mileni. 

| grécs a vevin come centri da la lôr comunitat l’agorà, i romans 
il foro e i furlans — dal sigúr un tic plui modescj, ma no par chest 
no si sintivin cence voe di cjatási, discuti, decidi — a vevin sielt 
l'ostarie come lór cenacul. E jere frecuentade vie par la setemane 
di pócs di lór, pal plui dopo cene; in particolár di sabide sere e 
di domenie al jere scuasit obligatori lá a bevi un taiut cui amís. 
Si cjatavisi par la partidute di cjartis (briscule, tressiet, scove, 
scaraboc, une sorte di scovon cun 52 cjartis), par zuiá di more, 
magari cun discussions e barufis par un pont parât jà dal plui 
svelt e babio dai zuiadórs, o par la partide di balis, s'al jere un 
curtîl dulà fális cori. Jentrá ta l'ostarie al jere il pass pai fantacuts 
par sei ametúts ta la societát dai grancj, dai oms. 

Al jere un ambient di “perdizion” par la glesie, dula che si prati- 
cavin i vizis dal züc, da lis blestemis, dal bevi e dal fumá; in chest 
cás, massime in Unvier, si jessive da l'ostarie ducj impucáts di 
fum che si sintive di ca a la! Vietadis lis ostariis alore par lis femi- 
nis e pai fruts! Ta l'ostarie si podeve fevelá di vore, di politiche, 
di sport e si fasevin ancje i afàrs. 


Ta lis ostariis dai nestris pais a restin ta la memorie lis senis 
gustosis da la domenie di sere, come ché da la femine che, viodint 
che l'om al intardave a torná a cjase par la cene, si presentave 
su la puarte e, svergognant il puar om, i berlave: “Aio di puartáti 
chi la cene, cjocheton?”. E cuant che il clime e i tais tal stomi a 
paronavin, si tacavin lis cjantadis plui o mancul intonadis che si 
lis sintive di lontan, compagnadis cu lis sunadis da l'armoniche. 
Tai wine bars vué no si po, ma soredut no je plui la voe. 
Un segnál brut co dal cúr no rive plui a vigní sù un cjant, une 
note, un pocje di ligrie. 

Gotart Mitri 


Il marketing 


ar trasformá un on 

ch'al mange par vivi 
economie di ufiarte: ti man- 
gis se ch'al ere tal ort, sul 
granár o sul marciát) ta un on 
Chal vif par mangià o consu- 
má (economie di domande) 
bisugne creá une “culture 
consumistiche”. Al è par chi- 
stu che viars un misdì di Pri- Il bisat (foto Giuliano Borghesan) 
mevere, tal 1950, un on dal 
marketing si presente a Frofean ta l’ostarie di siore Nice e, viodint 
Gelmo sintàt a un taulin in companie di un disimin di sgnape, ai 
dîs: “Posso lasciarle un campione di dentifricio? Ripasso fra quin- 
dici giorni per conoscere il suo giudizio”. Al poe un tubut blanc sul 
taulin, al tire fòr un notes e al domande: “Come si chiama Lei?”. 
“Si rivolga al Sindaco di Ronchis — al rispunt Gelmo — per sapere 
come mi chiamo”. Si rideve in paîs par chiste risposte, ma vuei soi 
cunvint ch'a fos un segno di alte siviltàt. Si rideve ence parsè che 
Gianni, il nevót di Gelmo, sinc ains, invessi di ciantà “Frofean nol 
è une vile (tré voltis), al è une ponte di sitát”, al cianteve come la 
radio: “Denti bianchi / denti sani / bocca fresca / tutto il giorno”! 
Al domandarà il nostri letór consumist: come fasèvino prime dal 
Chlorodont anticarie? Fueis di mente, di salvie o un milüs. Ma 
Gelmo al preferive la sgnape par lavási i ding sense spassulin. 


Gianfranco Ellero 
Furlan di Frofean 


In Prades 


T Prades, una borgada di Vil disora, una volta ai avevin la usan- 
cja da gï in Cual da la Luna a passoná cu lis fedes dut l'Estát. A 
metát Estát ai givin sú a tosales par via che la lana a era biela neta 
e a giva ben a filála. In chi timps ere da me agna par udala. “Votu 
gï cu la Nina a tosá la nuestra feda?” a me disè me agna e jo subit: 
“Sì, sil”. Na vedeve l'ora da stà cun jei. A me voleva tant ben ancja 
parcè ch'a era stada amiga de mé mare, che aveve piardút a cinc 
agnis, a me contava tantes stories, usances, canzons e a me uda- 
va sui lavórs e cemút sparagná lis fadies. A lis cinc a era pronta cul 
gei su lis spales cun dentre dut ce che ocoreva: fuarfes, cuarda, 
sacs, sál, una bocja pa l'aga e il carnirin cun polenta e formai. 
Partin cul scúr e plan plan a sclaris il cil: ce spetacul vedei jevá il 
sorele, sintî i sussùrs dal bosc, il cjant dai uciei, il sossodrá dai gjai 
cedrons e nissun pinsîr, data l'ora, da cjatà madràs o viperes. Ri- 
vades in somp, un biel prat florît dai biei flórs profumáts, la Nina 
a mola dòs sivulades e a saltin fùr un scjap di fedes, jei e clame 
par non lis sós e a si visinin cuntun pugn de sál, a cumincja a salu- 
dales che a sameavin che as capis. A 'nt cjapa una pa les gjambes, 
te la rabalta su la schena e jo svelta cu la cuarda la lei a dós a dós 
par ca no se mueve, ancja parcé ogni tant a cjapava via cualche 
sforfesada. Sleada, a je deva una paca. “Va là mo, che ades tu sta 
pi frescja!”. Dopu mangját, pausát, cjamát i sacs sul gei gevin jù 
cjantant lis vecjes vilotes. Par mé, ancja s'a è stada una fadia al è 
stada una biela esperiencia e ai el recuart di ché biela amicizia 
che na dismentearai mai. Grazie a te Nina! 


Maria Minin Durat 
Furlan di Tramong disore 


Sunt nomina rerum: le cridince 


I non dal armaron al ven di “cridince”. Ven a stài il “crodi”. 
Crodi in alc, o in cualchidun. E no si po mai crodi di bessói. 
Bisugne sei insieme, par condividi. Le lenghe francese par de- 
finîle, le cridince, e dopre un non che nus jude a capî miór il so 
significát ancje jenfri le culture furlane: créance. Lu vin ancje no, 
stes non, e il so leam cul mobilut de cusine al è cetant fuart e 
plen di sugjestions che si inmanein cu le nestre sensibilitát plui 
antighe e lontane tal timp. 

Te Ete di Miec le creance e veve a ce fá cul cercá: cussi si definive 
le prime cerce di un vin, o di un plat, par vé le sigurece ch'al sedi 
bon, san, cence velens, che nol fasi mál a di nissun di chei che a 
varan di mangjálu insieme, dopo, plui tart, cun ce ch'al reste. E 
ce che si ere cercát e validát come bon al vignive conservát intun 
armaron sigúr, di dulà che si sarès podút cjapá su a le bisugne 
ce ch'al coventave e cence póre di lá incuintri a brutis sorpresis. 
L'armaron de “creance”, plui di un camarin, plui de cantine, 
al jere il cür morál di une cjase: bisugnave ch'al stes intun lüc 
fresc e sut. Nol veve di vé cláfs, parce che si basave su le fiducie. 
Al jere il spieli perfet di ducj chei spazis comunitaris che a àn 
caraterizát te storie le nestre int contadine. Parcè che le Cridince 
jenfri le cjase e puarte cun se il stes significát da le Comugne 
pe comunitát dal país, là che ducj a podin mená a passons il 
besteam, o là a bruscjá lis fratis. Come il poc de aghe o il for 
par cuei il pan, le arie, il curtil, o il sotpuarti, là che a son poiáts 
i struments di lavór che si podin cjapá sü cuant che al covente, 
cence permés, parce che a son un ben di condividi insieme. 


D'in ché volte si dopre il mút di dî: “lassá le creance” tal plat, 
cuant che le porzion no si le finis dute intune volte, ma alc al 
reste, par dopo, par chei altris, che magari a podaressin zovási 
di tante gracie di Diu in gjonde, cence pinsîrs, come che o vin fat 
ancje no. E guai a spaçâle, o piés a fiscale cence preocupàsi di 
nissun, pensant dome ai siei fats. A ognun il so, cence esagjerà, 
te misure che i covente. Chel che nol condivît le sò creance cun 
chei altris, che nol lasse nie pai siei fradis a lór disposizion jenfri i 
scansei de cridince al reste sicheduncje un “screancát”, un ch'al 
a pierdude par simpri le educazion o piés no le a mai cognossu- 
de. Un cence culture, spudorát e cence misure, che nol è fat par 
condividi insieme a chei altris un progjet di vite. Une sperance. 
Un ch'al è miór no fidási di lui: bandit, brigant e lari. Vivin intune 
societát là che creance e cridince no son plui di mode. Dut al à 
di sei consumát a le svelte, tant il timp cuant il vivi, masanant 
rispiet, fiducie e dignitàt. 

Ma al tornarà il timp da lis Cridincis. Magari jenfri di un cualchi 
vecjo scansel rivarin a cjatà für ancje un tic di ché Creance che o 
vin dismenteàt tra il pestel dai savórs e il masanin dal cafè. 


Angelo Floramo 


A palpe te fumate 


E une biele zornade di soreli, ché domenie di fin Novem- 
bar, cul cil seren e di un lusòr ch’al da fastidi al voli. La zu- 
lugne e je ingrimpade su ogni stec, fros e fueis ch'a lusin ingrisi- 
gnidis domandant al soreli di fà di corse a deliberàlis. La mari di 
Berto e jere cetant che i ronteave par che le compagnàs jù pe 
Basse a saludá i siei. Chest i tignive a fâi il plasé ma, artesan plen 
di lavòr, nol cjatave mai une zornade interie par jé. 

Só mari, jevade di prin dì e viodút che il timp al faseve la buine 
voie, e a decidút che e jere la zornade juste. Spietàt Berto su la 
puarte de cusine, lu brinche e cence dái il bundì, i dîs: “Met in 
moto la machine che tu mi menis jù dai miei”. Berto, cjalantle 
di traviers dai ocjái di viodi cui voi spalancats, sbassant il dät, 
i fàs segn di sì. La femine, viodint chei voi tiràts a plenis lints, 
penzis come cli di tacis di bire, si zire vosant: "Vuë si viót ben, no 
son scusis". Fat gulizion, tirât jü i imprescj di lavór de machine, 
passat un peçot umit su lis sentis par tirà vie il polvar, si è impirát 
tun vistît di neste un pòc stret che al jere un par di agns che nol 
meteve. Montàts in machine, si son inviàts; no jere la strade dal 
ort, tocjave rivà fin a Udin, cjapà vie Palme, passà la citàt stelade 
e jü fin tal país de só mame; zornade juste par là, ancje se il soreli 
al infastidive Berto. 

Biel lant, la mame e preseave il paesag, ancje se fùr Udin un 
pocje di fumate e veve cjapát il puest dal soreli. Berto, che za 
tal soreli al guidave dut indenant, cun chel tic di fumate al veve i 
voi spalancáts. Man man ch'a lavin in jà, la fumate si impenzive, 
i ocjái di Berto a levin a lenzi il cristal, tant che só mari i à dit: 


|” 


“O podin tornâ indaür!”. Lui cence rispuindi, piadis lis lús de 
machine, al leve indenant. La fumate e stave deventant un mûr, 
i ferái a fasevin un gran sflandôr gris, dibot no si viodevin nancje 
i lens ch'a jerin di ca e di là de strade. La mame e veve il cür in 
bocje e cu la fumate cussì fisse a levin scuasi a palpe. Berto si è 
sintút salf cuant che devant si e cjatât doi lusoruts ros dal daür 
di une machine, tant di concentrási a tignî la distance di cheste. 
Lant a pas di om, lis machinis ch'a vignivin incuintri lis viodeve 
nome cuant ch'a jerin cuasi a pari. 

Dopo un piec che al tirave i voi par stá daúr a chei doi lusórs 
ros, al viót ch'a zirin a dret e si fermin di colp. Berto al ponte a 
sec il pît sul fren, poiantsi intor di chel devant; de machine al 
smonte un che i ven incuintri e prin che chest al puedi vierzi 
bocje, al smonte ancje lui e secját i dis: “Ise maniere di fermási?! 
Se no stoi atent, ti devi dentri!”. Chel, cjalant la machine di Berto 
poiade intor de só, si plee indenant a cjalá in muse o miór a cjalá 
i ocjái di Berto e i dís: “O sarai paron di fermámi tal gno curtil!”. 
Domandát scuse cuntun fil di vós, Berto al è montát in machine 
e cun ce tante fadie al à rivát a torná sul stradon. 


Carlo Zanini 


La vore e je lizere 


cuant che a son in cancj a spartisi la fadie. 
Omero 


Umanitât suicidiarie!? 


N: passe zornade cence che si sinti a dí di alc, plui o mancul 
penç, che al rivuarde lis cundizions dal planet Tiere, e dai 
spazis grandonons che lu involucin. Il fat alè che cheste benede- 
te di Tiere e je la nestre Cjase, ven a stâi la Cjase di ducj chei che 
a son stâts in cheste mont, di chei che a son in vuê, e di chei che 
a vignaran e che a varessin dibisugne di cjatâle intun stât che ur 
permeti di podé vivi in pás e salút. 

E al è propit par chei che a vignaran daür di noaltris che cheste 
Cjase e je in pericul, pericul dibot sigür, di no sei altri vivibile tant 
che e je stade par nô e par chei prime di nó. Ma ce isal sucedùt 
di tant tragjic par fâ in maniere che, daspò di un timp incalcolabil 
che cheste Tiere-Cjase e à podüt ospitâ e fa vivi dute chê schi- 
rie umane, e dut il ream animâl e vegjetâl, cence numar, che le 
àn tibiade e doprade par sotet, cumò o sin daür a scugnî ameti 
che e je sul pont di colânus a ducj parsore cence pussibilitât di 
salvece par nissun? 

Par cirí di pará dongje, a la buine e par sigür misarute, un tic di 
rispueste a di cheste domande, dibot disperade, mi permet di 
judámi cuntune metafore: ché de Creazion. In ché volte al suce- 
de che il Creadór al fasè dal nuie il Mont intîr, cun dut ce che al 
coventave par che al podés deventá la Cjase pal Om e par ducj i 
vivents: animái e vegjetái. Po, de Tiere, cu lis sôs mans al polea 
ancje l'om e dal om al tira für la sò compagne, la femine. Daúr 
che nus conte il Libri, chestis dòs creaturis, primizie de umani- 
tát, a forin metudis da cjáf de schirie cence fin de umanitát e a 
riceverin il privilec di sei libars di fa lis lór sieltis in chel zardin 


pe 


straordenari che al jere il “Paradis in Tiere", o Eden. O ai a pene 
dit che i Vons de umanitát a forin fats libars e, daúr di lór, libare e 
je vignude inca la umanitát interie, ven a stài lis unichis creaturis 
furnidis di sintiment e alore in stát di decidi cun sience e cu- 
ssience des lór azions. Ma, chestis creaturis, cemút ano doprát 
intai timps de lór esistence, datade di agnorums, dut ce che il 
Creadór ur veve metút a disposizion? 
A mi mi pár che no vedin fat altri che copiá ce che a vevin in ché 
voltone fat i lór prins doi vons: si son biel planc inzegnáts a cirî di 
stá simpri miór, doprant la lór inteligjence e libertát, fasintsi vé 
gole di dut ce che la Tiere ur meteve intes mans. A ogni mút ur 
a volút un timp grandonon prime di rivá adore di fá dutis chés 
scuviertis che, in sostance, a son stadis in stát di fáur gjoldi di un 
slac di comoditáts: par fális stá miei, par no fá masse fadie par 
procurási ce che ur coventave par vivi, e vivi ben, par movisi su 
la Tiere e inaltró une vore a la svelte, al pont di iludisi di podé 
torná a vé chel “paradis” che a vevin par un fal dai vons pierdút. 
Il fat al e che par rivá a un tant a son ladis a meti man indulà 
che nol bisugnave, tant che si pues dî che par ogni concuiste 
fate, cun ché di stà plui ben, a àn fat un dam grandonon a la 
Tiere-Cjase, al pont che, fasint la sume di ducj, a son sul ôr di fále 
deventá invivibile pes gjenerazions di doman. Insume, a àn fat 
come che se par scjaldàsi a vessin pensát ben di dái fúc a la Cja- 
se, la sole che a án, dismenteantsi che a son a stái dentri, e che 
no puedin scjampà für. Une operazion stupide, egoiste, suicidia- 
rie, e disoneste, che e gjave la pussibilitât di vite pal avignf: la 
libertát doprade par fási e fá mál! Sono, chestis, considerazions 
di un matucel pessimist, o di un che al cjale in muse une realtát 
che e ven indenant tant che un cjaval ombrît? 

Rem Spicemei 


L'om da la ploie 


1 al jere simpri ben vistit, la barbete ben tignude e al 
puartave simpri la golarine. Al faseve il professór in cualchi 
scuele di campagne e, lát in pension, al veve cjolt un aparta- 
ment a Codroip, li che al viveve di bessól. Nol deve confidence 
a nissun e si e no che al saludave i vicins di cjase. Si lu viodeve di 
rár pe place, al infür di cuant che al ploveve. Fin che e durave la 
ploie al rivave in place ogni di e al cjapave la coriere par Udin aes 
vot e mieze. Sot misdi al jere bielzà tornát dongje. 
La int, aromai abituade a viodilu nome ta chei dîs, pensant che 
al fos un póc tocját e no savint nuie di lui, lu veve batiát l'om da 
la ploie. A disin che cualchidun lu veve viodüt a Udin tai dis di 
ploie, dongje de puarte di un supermarcját, come se al spietas 
alc o cualchidun. 
Ven a stâi che une di i vicins di cjase no viodin plui jessí e torná 
dongje il professór e soredut a sintin la vós de só television di 
e gnot, continuát. Pensant che al sedi sucedút alc e no sintintlu 
rispuindi al campanel, a clamin il 118. 
| vicins, jentráts in cjase cui carabinírs, a restin scaturíts; no tant 
pal muart, ancjemò sentát sul divan cul telecomant in man e 
la television piade; cuant che la cjase e je plene di ombrenis. 
A 'nd è "ne vorone in dutis lis stanziis, in cusine, tai armárs, tai 
cjantons, su la mobilie, sot dai jets, tal bagn, dapardut. A ‘nd e 
plui di tré mil, di dutis lis fatis; gnovis, smavidis e di ducj i colórs. 
Cumo si sa ce che l'om da la ploie al leve a fá a Udin cuant che al 
ploveve: al leve a puartá vie ombrenis, ch'al jere il so vizi. 

Pauli Jacus 


II divorzi 


A al è un fat comun che lis cubiis di spós si disseparin. 
O cognossevi un fùc componút di om, femine e di un cjan, 
Turo, che al formave part de famee a plen titul. Duncje, vint di 
disseparási, si jerin acordáts sun dut; al restave dome di decidi 
cun cui che al sarès lát Turo. Stabilît che si tratave di un cjan 
maiór, e il veterinari lu veve certificát, nol sarès stát just che a 
decidi a fossin stàts i parons, ma lui, Turo. 
E inalore cemút fá par fá manifestá a lui la só preference? La 
seguint e somea la soluzion miór: si saressin metúts ducj i trê te 
strade, in rie cun Turo tal miec e, in bande, un di ca e un di là, i 
doi parons. Si saressin mots, lui e jé, tal timp istès in direzions 
opuestis mintri che il cjan ali ret al sarès lát daúr dal marît o de 
femine, sielzint cussi il propi incjasament. 
E scomengà la sene, ma Turo, daspo un atim di esitance, al fase 
une partence a brene vierte discomparint daúr dal volt di ché 
altre bande de strade. Grant vuacament compagnát di un gnau- 
lec feroç. Si jere capit ancjemd une volte che par Turo, di plui 
che no il fastidi pal propi destin, al veve prevalút l'odi pal gjat. | 
doi coniugáts si cjalarin un moment in muse, a faserin une gran- 
de ridade e si riconciliarin. Turo, finide la scorsonade, al torná 
menant la code e cjalant di neri i siei parons che aromai a vevin 
capide la lezion. 
La morál e je cheste: cuant che la decision e je dificile, fasétle 
cjapà dal cjan. 
Luigi Piredda 
Cors pratic di lenghe furlane di Cividát 

Nadal a km zero 


I di da la Madone, in cualchi famee a si cumincave a pensá al 
arbol di Nadal. La canae a zeve cuntun sac a cjapà sù il muscli 
dulà che al ere pi penc e a lu meteve a suiá dapiè dal spolert. 

Par no taá un pegut tal bosc, il Carlin al zeve a cirî une biele mene 
di savüt e a la fissave a une rugjele di rep! dopo vie fat un büs cu la 
foredorie? da spargoi. Po al faseve suparente tancj busuts cuntune 
foredoriute. La di prime al ere za stát cul segacut e il massanc a taá 
cualchi dasse? di pec davór Pale o cualchi dasse di tas in Cjanüer, 
intun puest che no par nuie a si clame las Tassaries. Cu las fuarfes 
da cerpf il Carlin al preparave tantes dassutes e cuntune ronceute 
a las spicave par pudîles impirà a strent tai busuts. E cussì fasint al 
vignive sü cun dassutes simpri pi picules fin a rivá sul pontál dulà 
che al impirave la cimute di tas pi biele e pi verde. E po sul pon- 
tál, cuntun filut di ram, al leave une 
stele comete di carton, piturade di 
un biel zál gjavát fór da une cafute 
di solfer in polvere fat distridi in- 
tun gamelut su la plote dal spolert. 
Su las dassutes a si picjave ce che 
a si veve: carameles e cjocolatins, 
tocuts di mandolát e fis secs, miei, 
mandarinuts e cocoles. Par picjáles 


1 faggio 
2 
trivella 
3 ramo di pino Cláf dal volt da la cjase dai Tonis 

a si meteve la ponte dal temperin intala sfissure e a si sfuarcave 
chel tant che la glagnute dal spali a restás ben a strent enfre las 
dós capes. Il spalut alore al sameave a la codute di une surís. A si 
podeve vidie picját encje lapis di chei cu la gomute in somp, ca- 
nucjes e penins, e se par cjase a ere une garzonute, spagnolets di 
fil di tancj culúers e fuarfutes. In prisintíl, di rár a mancjave une 
cjocolate rivade dongje intala valîs dal pari o di cualchi barbe tor- 
nát dal forest. Sotvie il muscli al podeve jessi semenàt di noles e di 
barbegjigjis. Un an, sot il gno arbolut, come par magjie, a comparì 
une biele scjatole di bande blu. A ere la scjatole dai culúers Caran 
d'Ache cun 24 pastei, che gno pari al mi veve mandát da la France 
par man di Rino e Angjeline dai Tunulins, siei cjárs amis, che ai ste- 
ve a Dijon. Encje in Cuel Sesár, lá da la Mia di Zef, ai faseve l'arbol 
cul stes sisteme. Al vignive poát dapiè dal seglár suntun tapîet di 
muscli che la Gjuliane a veve sgjarfát fór dal mureon da la Ciriane. 
Un an sio fradi Rico sul pontál, al puest de comete, al volè picjá un 
murel* di luianie, in segnu di bondanze. Ma il gjat, une biele di, da 
la cridince al petà un salt sul arbol, al gafà? il murel e al s'in fui. Al 
ere un osteát di gjat, un peloac? di prime cuete, che no dibant al si 
clamave Onorevole. 


Gianni Colledani 
Furlan di Clausîet 

Misuris furlanis 


par lavórs di mecanicbe fine 


ence pandi in ce maniere, ma o soi rivát adore a vé il non 
furlan che si da, o miór che si dave, aes misuris dopradis tai 
lavórs di mecaniche fine: e je une sorte di codic, in dotazion a 
chei dal mistîr, cuant che la civiltát di cumò no jere inmo rivade: 


Un nuie 
Une idee 
Une frise 
Un vél 

Un nep 
Un blictri 
Un pél 

Un flic 

Un cencenin 
Une sclese 
Un fregul 
Une scae 
Un tic 


0,001 
0,01 
0,015 
0,02 
0,03 
0,04 
0,075 
0,1 
0,15 
0,2 
0,5 

1 

3 


Ancje se chestis misuris no son plui dopradis tal mont dal lavôr, a 
fasin simpri part dal nestri patrimoni lenghistic che no vin di pier- 
di. O stimi, dut câs, che la robe e puedi interessâ a cualchidun. 

Giorgio Cividino 


Un dispiec medicác 


hel timon del ciar, mitüt ull, aj deva propitu fastidi.Toni Blas 

al era tant gelous de la so’ proprietát, par via ch'a se la veva 
meretada, 'sint par áis a fá al stagionál tal forest. Al partiva da 
ciasa, a pie, sburtant 'na cariola plena de impresc da muradour 
de 'na valîs de lenc ch'a pesava pi de ché pudcia muda ch'a veva 
dentra. Un vias lunc; “un calvariu”. Noma de tant in tant al pode- 
va tirá flát (e noma par cualchi chilometru), prufitant de la bon- 
tât de cualchi ciaradour ch'a lu vessi fat montá su.'Sualt Scanpet, 
invensi, ch'al era cunfinát, a nol veva cugnission dei valours afe- 
tivus de la proprietát; al siò tignî, a lu veva redetàt; cussì, sensa 
riguardu, al postava ta la griglia de Toni dut chel ch'a i cumuda- 
va: pái pa’ li’ vis, frascis e bachès par sciarassá tal ort, telis e sacs 
bagnás a suiá, e altri. A Toni, dut chistu a no i deva tant fastidi 
coma chel to’ de timon ch'al vigniva four dal davour de la lobia e 
al 'siva a postási sul siò morár. “Sualt al veva la lobia curta e s'al 
varès parát sot al ciar da la banda de la biluga, al timon al sarés 
restát four, tal curtîf e postát par tiara. “Uli, a i varès anca intri- 
gât par 'sí a governá '| polàn e i cunicus”. Un di, che là de *Sualt 
a erin dus four de ciasa: “A Toni a no i à parút vera”; a la sveltina 
al e 'sút a tuoi la siea e aia scurtát al timon: “Just a plomp del 
cunfin”. Pal fatu, nissunc dei doi al à fat verbu; ma... fat al timon 
nout, pal timour ch'a i vegni scurtát, 'Sualt al à sempri parât sot 
al ciar da la banda de la biluga e pal intrigu, al à fat un atressu par 
ch'al stai alt e passai par sot. 


Adriano Turrin 
Furlan di Cordenons 


Pauli vuardian 


ba om a la muart inte ritirade di Russie, Pauli al e stát cjolt in 
Comun a fá la vuardie campestre. La int vué no crodará, ma robá 
in campagne al jere par tancj un mút par tirá indenant. Panolis, raps 
di ue e dut il mangjabil a cjapavin il svol se no si steve atents. Pauli al 
spietave i laris su lis stradelis che a menavin in país par cjapàju sul fat. 
Dut cás al jere ancje di bon cúr e se cualchidun al jere propit a la fan lu 
lassave passá cence dí nuie, par esempli Anute Uciele, vedue cun cuatri 
fruts di mantignî. Il servizi al jere di dì e di gnot. Di gnot in biciclete cul 
capovuardie a levin a stà atents ai pulinárs, parce che a esistevin ancje 
i laris di gjalinis. Lant pe strade a vignivin dispès claponáts sperant di 
fermáju. Une gjaline alore al jere un capitál. Zirant di gnot a cjatavin un 
póc di dut: un cjan, une vacje e, une volte, intun fossál, ancje un frut 
scjampát di case che al durmive. | vuardians no vevin orari e a jerin 
simpri a disposizion. La int e leve a cirfju in cjase. "Nol è” a disevin chei 
di famee, ma la gjachete e la barete picjadis daúr de puarte a disevin 
il contrari. Cul timp nol a coventát lá plui in campagne ni pai laris di 
panolis ni par chei che a robavin l'aghe de irigazion, cussi a án eliminát 
lis vuardiis campestris e si è tacát a clamális prime vuardiis, po vigjii 
e cumò agjents. Pauli al è rivát dome a passà vuardie, anzit, jessint il 
plui vecjo de compagnie, ancje capovuardie. Chest fat i plaseve, ma al 
voleve ancje che si viodès che al jere lui a comandá. Il sindic nol voleve 
dài “las greches” che su lis spalis a jerin il segnàl dal comant. E alore di 
bessól al à proviodút comprant a Udin il necessari ma cun abondance, 
mostrant al buteghîr la fotografie dal fradi di Andreotti, che al jere sì 
capovuardie, ma a Rome. 

Roberto Tirelli 


Cun vous di ùa 


I voi ciantà cun vòus di ùa, 

s'ciavassant ciamps e timp,'na canson neta di vin, 
i voi pará via il sporc ch'al salta four 

da la bossa dal mond, 

lavá i pinseirs a forma di fusil 

cul savon dal rap. 

Par chistu, amiga me, stasera 

vuardant il tramont viola, 

i ti dis 'sbicimi inciamó un got 

prima ch'al rivi il malstá da la not”. 


Giacomo Vit 
Furlan di Bagnarola 
1" premi ex aequo al "Premi Noax / Navuàcs”, Cuar di Rosacis 2019 

Le sgjaipiis sot il spolert 


I Mario Sac di piçul al ere persuadút che le’ striis a le esiste- 
ssin veramentri. SÓ mári a le diseve che par no fási striá al 
ocoreve o sierà il poleár fra l'indice e il deit di miec opur meti le’ 
cjalcis ladrosis (ma ce fadie savé cuale ch'a l'ere le bande juste, 
dal moment che le’ cjalcis a le vevin cuatri ponts drets e cuatri 
ladrous!). A si diseve che le joibe di sere, dopo l'Avemarie, le’ 
striis si cjatavin sul Pic di Babe o inta Pale da le Uàve e ai a le 
fasevin fieste e a le balavin dute le gnot. 

Une di il Mario e un so amic, il Bepo, ai vevin vedút sgjaipiis 
gnovis di für di une cjase. Dit e fat, indi vevin cjapadis sù cuatri 
parom e ai erin scjampâts di corse. ll Mario a le veve puartadis 
a Cjase e a le veve platadis daúr il spolert, inta buse dola ch'a 
si metevin i lens. Le sere stesse, sfidant le ploe e cuntun grant 
sac sul cjáf, a l'ere capitade in cjase, cence domandá il permès 
e cence saludä, le Ucelate, le mar dal paron da le’ sgjaipiis. Le 
Ucelate, ch'a le passave par strie, a le veve scomencát a vosá: 
“Dolá esal il lári?”. Le mári dal Mario a l'ere restade di stuc: “Ce 
láril Vastu vie di cjáf?”. Le Ucelate, voltansi viers il frut: “Lui al 
è il lâri! Al à robar le’ sgjaipiis e a le a platadis daúr il spolert!” 
Cence dî atri, svelte, a l'ere lade a recuperá le’ sgjaipiis e a l'e- 
re jessude di cjase bruntulant. Il Mario nol ere rivát a spiegási 
cemút che le Ucelate a le veve savüt no dome chal ere star lui a 
robá le’ sgjaipiis, ma ancje dolà ch'a le veve platadis. Ma al veve 
savút, pero, di vénit cjapadis tantis di sò mari... 


Antonino Danelutto 
Furlan di Scluse 


LIS BOGIS PIGURADIS 
Silvano Spessot 


Sie Spessot (Cormòns 1956) al 
è un artist autodidate, influencàt 


dal impressionisim astrat di Jackson 
Pollock che al dopre une materie 
cromatiche di grant impat. Il titul di 
cheste opare al è La caduta dell'ulti- 
mo confine, cun riferiment ae riuni- 
ficazion de citàt di Gurize, cuant che 
al è stát sdrumát l'ultin mûr de Vuere 
frede. 

Al è l'unic artist, e dis la restaurado- 
re, ch'al dopre une stesure pitoriche 
tant consistente e ruvide par otignî 
un efiet de superficie simil ae piture 


Silvano Spessot, 
bote decorade par memoreá 
la viertidure dal confin 
di Gurize, 2004, 
dopo dal restaur 


murál. Il cjáf al riprodús l'omenut deventát la sigle dal artist, che 
si disvilupe in tantis formis simpri diviersis. Al sintetize la cundi- 
zion dal om de societát atuál indulá che la individualitát e cét ae 


serialitát. 


A son tancj i cuadris di Spessot metüts inte cjantine di Cormòns 
e a son siei ancje i totem disponúts devant dal pont di vendite, 
bon esempli de art decorative ricercjade dal pitòr. 


N 
N 

Gabriella Bucco 


Il cjampanil di Queç e La vacje 


heste legende a l'à li? só ladrîs dal 15esim secul. La popo- 

lazion di Mueg a l’à comprát une vacje par dá il lat a chei 
biâts vecjos ch'a no i vevin nissun par viodi di lór. Une di si riuni 
d'urgjence il consei da la comunitát di Muec. | ponts di tratá ai 
erin doi: cemút risolvi il problema dal cjampanîl, masse stret e 
masse bas e ce dà di mangjá a la vacje; dopo variis propuestis a 
deciderin di lassà pierdi il problema da la vacje e concentràsi su 
la altece dal cjampanîl. A deciderin di cjapà li^ misuris dal cjam- 
panîl dal di dentri e dato che la verdure la cresseve se conci- 
made, ancje il cjampanîl al sarès cressút se coltàt; l'assemblee 
a si sierà cussì e la int a tacà a porta ledan sot il cjampanîl par 
coltálu. 3 meis dopo l'assemblee si riunì di gnouf e a deciderin di 
ricjapá li? misuris dal cjampanîl par viodi se al ere cressút. Cheste 
volte il sindic al decidè di misurálu dal difúr, tant i múrs ai son 
mûrs; duncje dentri o difür nol cambie nie. Il cjampanîl al ere 
pui grant, la popolazion a restà a bocje vierte; a un ciert pont un 
siór a l'à vedút che insomp dal cjampaníl a l'ere cressude ancje 
la erbe pa” la vacje e cussi la int a decide di portá sù la vacje par 
mangjále. Cussì certe int a tacà a tirá sù la vacje su pal cjampanîl 
leade a une lungje cuarde; la biade vacje a tacà a movisi cirint 
di tirà flát e une volte rivade sù insomp a l'a tirât l'ultim respîr; a 
chest pont la int si è slontanade dal placál da l'abazie dute ingo- 
sside, a si è sparniçade e ognun al è tornàt a cjase só. 


grazie a Marta Moretti e Veronica Franz par la trascrizion 


Ugo Moretti 
Furlan di Muec 


UN ARGISG DAL GRANG CÔR 
Un rituál 


A e il moment da la cene, cuant che la famee si da dongje 
ator di un taulîr di polente ch'e à chel profum che magari 
cussì no no si lu sint plui. Ben in evidence al è il spolert che, ta lis 
fameis ch'a podevin permetisal, e jere une braùre. Ta la cusine 
plui puare tal imprin il fúc si faseve intun cjanton, suntune piere 
adate, ch'e veve di resisti al grant calòr: la piere fogolàr, che po i 
a dát il non ancje al ambient. Se po si rivave, tal miec da la stan- 
zie si faseve un cuadrát alt cui modons ch'al veve ancje sot un 
spazi pai lens. Disore al jere poiàt il cjavedal; dal sufit e vignive 
jù la nape. 

Sul finî dal Votcent al rive il spolert, une peraule todescje volga- 
rizade di spar-herd, piere di fogolár par sparagná (tod. sparren) 
il füc. Si, par vie che il füc al podeve sei mantignüt cun pócs lens 
e si lu doprave par cuei su trê plans: un cui cerclis grancj, doi cui 
cerclis picui e, dispès, si rivave ancje a vé une cjalderie par l'aghe 
cjalde! 

Dulintor si veve ce ch'al coventave intun fogolár: la gratule pai 
plats e lis tacis, il fier pai cjaldirs di ram da l'aghe di bevi cul cop 
e par cuei, la cassele pai lens, il grati pal formadi, il masanin dal 
cafè, il zei par la farine e il pan; di scjavac disore dal spolert un 
filistrin par meti a suiá alc di lavât. 

Vaghe di bevi si lave a aurîle tal poc, l'acuedot al jere rivát tai 
agns Cincuante. Dispès cheste vore i tocjave a la fantacine che, 
metút su lis spalis il buing, i picjave insom tai rimpins doi cjaldîrs 
di ram. Li dal pog si podeve cjatà cualchi altre femine e la scuse e 
jere buine par sgambiási la peraule e lis plui “pevarinis” a gjolde- 


vin a tiráur jú a cualchidun i pegots! Tal furlan di vué: fà gossip! 
Dongje dal spolert al jere ancje il zei cui cjanói (scjanassói, 
curundui) che a fasevin un biel fúc. La madone e stave atente 
che a vevin di coventá pal fier di sopressá! Lis lôr boris a duravin 
di plui e no stiçavin tai voi. 
Une cene dietetiche: une biele terine di lidric, une luianie che il 
frutin al á apene dispicjade tal camarin, il salam, il formadi e il 
cjalderin dal lat di meti a boli par la gulizion tal indoman buinore. 
Un menu che al ameteve pocjis deroghis... 
Insom: almancul, in ché volte, a ore di cene a jerin ducj li a con- 
dividi ce che la Providence e mandave. 

Gotart Mitri 

Un albar di culture 


Ï: tanciu país dal Friül si vio- 
din tabelis cu la dople scrite. 
Cualchi volte la diferense a e mi- 
nime: Lignano/Lignan, Porde- 
none/Pordenon, Udine/Udin; 
di spes a è pi marcade: Fagagna 
/Feagne, Gemona/Glemone, 
Osoppo/Osóf, Mortegliano/ 
Mortean, Tricesimo/Tresesin. 
Ma in cualchi cás il non furlan 
al è une vere soprese: Aone- 
dis/Savoneles, par esempl, à 
Oleis/Vuelis, lllegio/Diec, Aiel- Un pùar (foto Giuliano Borghesan) 

lo/Dael, Tolmezzo/Tumiec. Par 

solit la dople scrite a comparis dome su la strade principál dai 
país, ma a Udin a àn vulút fâ li^ robis in grant: Centro/Centri, Te- 
atro/Teatri, Via/Vie, Autostrada/Autostrade e si po ciatá ence un 
“Pôl universitari”, par “Polo universitario”, in some un albar di 
culturel Di frut mi recuardi che tanciu foresç a disevin Fraforean 
par Frofean, e a sbalievin come chei dal Nuovo Pirona. Pi voltis i 
ài proponút ai sorestans di completá li’ tabelis scrivint: “Comun 
de Patrie dal Friúl”, ma fin cumò sense risultàt. l'antighe patrie 
furlane a è di sigür la fuarte radis dal albar furlan, e jo soi cunvint 
che dome riconossinsi ta une uniche patrie aquileiése, il Friúl al 
po sperá di esisti tai secui ch'a vegnaran. 


Gianfranco Ellero 
Furlan di Frofean 


Polenta, frico e cjasa 


En jo a la fin i ai molát e i soi su Facebook. | ai pôs “amis”, 
però i mi soi notada ta compania “Friulani in Italia e nel 
mondo”. Ben po, una maraveal | furlans ai son propi dapardut, 
basta viodi da indulà ch'a son las fotografias ch'ai met sù: da duta 
l'Italia, da l'Argjentina, dal Canada, da Francia e dut il mont. Che 
âta compania indulà ch'i mi soi notada a è “Achì si scrîf e si rît 
NOME par furlan e par cjargnel”. | mi gjolt una tassa a lei dutas 
las varietáts dal furlan ch'i vin. | soi restada a lei cemót che dai 
crets al màr i dijin “buongiorno”: bundì, bondi, buondì, bunde... 
Una dì, cuant chi ai viodút una fotografia cu la polenta e il frico, 
i mi soi ingropada e, dal det e dal fat, i mi soi vioduda picula, 
sentada tal sofà cun gno fradi, gno von dongja me vava, papà, 
mama in peis e la polenta ch'a fumava su la taula. Al è stàt nomo 
un moment ei l'ai vivit como ch'al fos cumò; as mi son coladas ju 
dós ágrimas, e dopo i ai pensát che par nó cjargnei e furlans, da- 
pardut indulà ch'i sin, la polenta e il frico a nu fás sintí in cjasa da 
nó. Nissun frico al è bon como chel di me mári: a rustis la civola, a 
met las cartufulas taiadas finas finas e dopo vé massedát benon 
a lassa cuei benplan benplan, cul scuierti sóra, “cussi cul tanf as 
sci cuei las cartufulas cença tacá ta pagjela”. E dopo a met tocs 
di cuc di chel ch'a a sotman: di solit a sci fas il frico cuant ch'a 'nd 
e cuc sglonf, e no cul Montasio e aitis cucs di lusso! 


Iside Del Fabbro 
Furlan di Davoussa (Prát di Cjargne) 


Sunt nomina rerum: il purcit 


1 antics, tal més di Marc, a veneravin le fieste di Dionisos, 
il Diu de cjoche mistiche, de Primevere ch'e torne a fà vivi il 
mont. Un Diu che al múr e che al torne a nassi, dimostrant ogni 
an che il spirt de Tiere al è imortál, e il so destin chel di tornà 
simpri come un cercli là che muart e vite si dan di man. Par cele- 
brálu degnamentri a puartavin ator pe citát, cjase par cjase, un 
bec. Al varès netàt für ducj i mái de int, cjapantju su di se. Ae fin 
dal percors rituál e dolorós lu varessin copát, e cun lui dutis lis 
magagnis dal mont a saressin stadis purificadis vie. Chel bec alì 
lu clamavin tragos e le sò storie e jere, secont il non, le tragjedie. 
Il rît al somee jessi cuasi il stes, cun contignùts simbolics antîcs 
tant cuant l'om. Al cambie dome il timp e il demál: Autun inol- 
trát e il purcit. Ma i segnái culturái si smicjin une vore dongje. Il 
purcitut comprát un an prime, cuant che al jere di lat, ae sagre 
marcját di sante Lussie, le sante dal solstizi di Invier, la sante de 
lús (e no si fasevino lis cjandelis cul gras dal purcit, une volte?) al 
ven sacrificát intune cerimonie purificatorie la che dut il país al 
dovente teatri dal so magarizi. 

Arlevàt come un di famee, al cjape ancje un non, il cjacj. AI do- 
vente amì dai fruts, che a zuin cun lui di cuant che al è picinin. Le 
sò muart e je publiche, e seguìs un rituàl precîs, simpri compagn, 
che al va dal avent dal purcitàr e i siei amigos, cun sacs plens di 
struments di martiri; e po dopo il strissinament de bestie dal 
cjòt ae bree, il curtis che al fas sanganà e berlá: peade pai pits, 
netade cu le aghe bolint, vierte e fate a tocs, le sò cjàr e ven la- 
vorade daurman, tal frét che al fás fumá cuarps e cjalderies, cu 


le sapience di mans che a san ce tant sál e mindriculis cjapá su 
dai sacs, parce che luianies, sanganeles, palmonaries, pressuts, 
bafis di ardiel a puedin durá tal camarin, vegláts de vecje de cja- 
se, le femine cu le cláf, ch'e vara il compit di dá a ognun il so, 
cence mai strassá. Al finirà l'Unvier. Fin a cuarante dís de Pasche 
si podarà fiscá ce ch'al reste, intun pentolon di ligrie inte prime 
fieste di viertidure dai cjamps. 

Cuant che le antighe dee Maja (di jê e ven il non talian maiale) e 
tornarà a soflá vite su le tiere. Po dopo, fin che l'ort nol tornarà 
a florî e lis gjalinis a fa Úfs, ven a stai le Pasche di Resurezion, a 
saran di mangjá jerbis amaris, e sopis di magri, e renghe cence 
sál. Ancje pal mont monacál, che al veve une diete plui di dut 
vegjetariane, le cjar dal purcit e ven dispensade come medisine 
pai fradis che si inmalin. Lu si lei te regule di San Benedet. 

Une volte copát, il purcit di Sant Antoni al dovente riserve ali- 
mentár di ducj chei che a an di bisugne. Providence, sparagn, 
gjenerositât e une vision ecumeniche dal sociál come une spe- 
cie di tindince antighe dal popul furlan. Cence mai dismenteási 
di une grampe di ligrie ancje tal miec dal dolór. Che il cjacj di 
famee si lu vai scjafoiant il merum cuntun bon tai in companie! 


Angelo Floramo 


Spetant Nadal 


(Der e Guarino a erin in mies di una covada di siet fra- 
dis di una famea no propit furtunada. So pari 'l era stàt 
riclamàt cun la mobilitassion general da la prima guera e 'l era 
muart tal ^17. La Taresa, sò mari, a veva di tirà indevant la careta 
coma ch'a podeva. Chel puc di sussidi ch'ai rivava coma vedua di 
guera al bastava justa par dà 'na man. A erin fituái dal predi e par 
meti alc inta la taula a bisugnava lavorá ducius. Lassant pierdi i 
canais pi picui, chei altris a vevin di fá la só part. Par furtuna la 
pi vecja dai fradis era una femina e a podeva judá só mari se no 
altri a tegni cont i fradis pi picinins. Inutil disi che dut chel ch'a si 
moveva al era bon di mangjá. In Unvier a tindevin i tramais o il 
criviel par cjapà li^ passaris e profitant dal flun ch'al era li vissin, 
a zevin a pescjá i gufs cun la spironela. Nadal al si vissinava e 
par porets ch'a fossin stàts, la Taresa a no voleva fà mancjá ai 
fruts, inmancul ai picinins, l'ussel dal bosc. A Cjasteons i regài di 
Nadál no ju partava Jesü Bambin o Babbo Natale. Jesú Bambin 
lu cognossevin par via ch'a zevin a dutrina, ma Babbo Natale no 
lu vevin nencja mai sintüt a nominá. l'incaricát dai regài ‘| era 
l'ussel dal bosc. 'L era encja un bon argomint par fà stá cuiets i 
canais. In chel Nadál, l'ussel dal bosc al veva metüt insiemit un 
pus di bagigi, cualchi stacanassa, doi mandarins par i picinins e 
cualchi carobula. Coma al solit al vares poiát i regái tal balcon da 
la cjamara, che par ché sera al veva di restá a cop. 

| doi fradis intant ch'a spetavin Nadál a vevin pensât che se par 
cjapà li” passaris, i mierlis e incja li^ gjais, a zevin ben i tramais, 
pussibul che no fossin züts ben encja par l'ussel dal bosc? In fin 


dai conts '| era sempri un ussel. Cussi la visilia di chel Nadál, a àn 
tindút tal balcon da la cjamara, dulà ch'al varès poiât i regâi, un 
tramai cun un biel bocon di polenta. Erin curious di jodi coma 
ch'al era fat e se ch'al veva tal cos chel benedet ussel. A una 
serta ora, cuant che la Taresa era sigura che i canais a fossin 
indurmidît, plan, plan, a è zuda a meti i regái tal balcon. Apena 
ch'a a slungját la man, il tramai al è scatát e ai à fat fà un salt e 
molá un sigon par la paùra ch'a veva cjapàt. | fruts a án fat un 
salt tal liet e viduda só mari cui deic da la man in tal tramai si son 
mitúts a ridi. | fradis pi grainc, sintút il sigon, son corèts a jodi se 
ch'al sussedeva e encja lour si son mitúts a ridi. Ben la Taresa no 
rideva. No saveva se ch'a veva di fà. | bagigi erin sparnissáts par 
cjera e chel tramai ta la man! La prima roba ch'a à vignüt tal cjàf 
è stada di dîghi su di dut e dà una lession a chei manigoldi. Coma 
podevini pensá di cjapà l’ussel dal bosc! Dopo, vidüts i fioi a ridi 
di gust, si è metuda a ridi e, cjapadis sù li’ carobulis e i bagigi, i 
a dáts ai fioi. 

L'ussel dal bosc nol sarès pi passât. 


Adriano Mariutti 
Furlan di Cjasteons di Sopula 


Cjale in muse il soreli 
elis ombris che ti scan daúr si sfantaran. 
Joseph Goldstein 


Unvier di une volte e di cumo 


T. e jere la stagjon plui temude di dutis in cuant la 
scjarse mangjative, la penurie di vistits e il frét pai pôcs lens 
di brusâ sul füc a falcetavin vecjos e fruts (D'Unvier l'infier al 
diseve un proverbi). Pe sô latitudin, in Friúl la "brute stagjon” 
e vignive vierte bielzà cun Sante Catarine (Sante Catarine il frêt 
par ogni aine) par continuâ cun Sant Nicolò (Sant Nicolò il frêt al 
dis o soi ca cumò) e Sante Luzie (Sante Luzie il frêt al scuzie). Ma 
al jere Nadâl cul so Missus e i siei Madins a vierzi la grande puar- 
te dal Unvier e dopo Prindalan (Prindalan frêt di cjan) e la Pifanie 
(Pifanie il grant frêt si invie) che e sierave lis fiestis dal solstizi cui 
siei pignarüi (Pifanie dutis lis fiestis e puarte vie). 

Cumò i segnâi dal calendari no valin plui par mostrâ il svicinâsi 
dal Unvier, in cuant tor mieç Otubar za ducj i riscjaldaments des 
nestris cjasis a son vierts e nol impuarte trop frêt che al fâs difür 
ni se e rive o no rive la criüre a la fin di Zenâr. L’Unvier di une vol- 
te al jere une vore diferent di chel di cumò. Pe maiôr part, ducj lu 
passavin in cjase a cjalá für pal balcon “il mont” che al consiste- 
ve inte place dal país cu la fontane inglacade, l’ostarie e la lata- 
rie, o l'androne talpinade des passaris. Lis feminis tabarossadis 
a jessevin di cjase dome par cori tal negozi a cjoli chel póc che al 
coventave a la famee e i oms a stavin a cjase a comedá imprescj 
o a fà cualchi picul lavór vicin dal fogolár, dulà che e bulive la 
cite che e spandeve il nasebon fin sot l'arie, opür a lavoravin inte 
stale riscjaldade dai büs, de manze e dal cjaval. Dopo la scuele 
e dopo vé gustát, i fruts a lavin intal rivuat a sglicià cui scarpons 
imbrucjáts o a sbrissá ju dai rivài ineváts cu lis slitis di len. 


Lis zornadis che biel planc a comengavin a slungjási (Nadál un pít 
di gjal, Prindalan un pit di cjan, Pifanie un pít di strie, Sont Anton! 
une ore e Sant Valentin un dós) a someavin cetant plui fredis di 
cumo, tant che a fossin trasparentis di glace, ruanis di criúre o 
torgulis di néf. 
In di di vué no je plui cussi: lis machinis par movisi (ognidun e 
‘nd à almancul une) e i gjubots di plumin e di goretex a perme- 
tin di lá dapardut cence póre di influence e rafredórs, tant la 
vacinazion e sigure i siei bogns efiets. Ma ancjemò vué il scriç al 
beche frugons sul pedrát difür de puarte e soresere te cjarande 
ai prins di Fevrár il mierli al comence a là in amór, segno che 
la Vierte si svicine simpri di plui. La nature no cambie, o sin nó 
che o sin cambiáts; ma al bastarés dome gjestî il progrès cun 
plui capadocie e gjoldi dal eterni bon contat cu la nature e lis 
stagjons, alçant i voi par rimirá orizonts e contemplá ancjemò 
la tiere e il cil. 

Mario Martinis 


IL Giliment nol è il flum dal Friùl: alè il Friùl. jJ 
Furio Honsell 

